**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ B΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 28 Ιουνίου 2017, ημέρα Τετάρτη και ώρα 14.10΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Οικονομικών Υποθέσεων, υπό την προεδρία του Προέδρου αυτής, κ. Μάκη Μπαλαούρα, με θέμα ημερήσιας διάταξης: «Ακρόαση του κ. Γεωργίου Διαμαντόπουλου και της κυρίας Ουρανίας Αικατερινάρη, Προέδρου και Διευθύνουσας Συμβούλου, αντίστοιχα, της Ελληνικής Εταιρείας Συμμετοχών και Περιουσίας, σύμφωνα με την παρ.3 του άρθρου 202 του ν. 4389/2016 (Α΄94)».

Στη συνεδρίαση παρέστησαν o Υπουργός Οικονομικών, κ. Ευκλείδης Τσακαλώτος, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Χρήστος Αντωνίου, Ευαγγελία (Βάλια) Βαγιωνάκη, Δημήτρης Βέττας, Ανδρέας Ριζούλης, Στάθης Γιαννακίδης, Γιάννης Γκιόλας, Γιώργος Δημαράς, Μαρία Θελερίτη, Αφροδίτη Θεοπεφτάτου, Γιάννης Θεωνάς, Κατερίνα Ιγγλέζη, Χρήστος Μαντάς, Δημήτριος Μάρδας, Αλέξανδρος Μεϊκόπουλος, Αθανάσιος Μιχελής, Γιάννης Μιχελογιαννάκης, Μάκης Μπαλαούρας, Κωνσταντίνος Μπάρκας, Χρήστος Μπγιάλας, Γιώργος Κυρίτσης, Σάκης Παπαδόπουλος, Κώστας Παυλίδης, Αναστάσιος Πρατσόλης, Νίκος Συρμαλένιος, Αλέξανδρος Τριανταφυλλίδης, Ελευθέριος Αυγενάκης, Απόστολος Βεσυρόπουλος, Γεώργιος Βλάχος, Θεόδωρος Καράογλου, Γεώργιος Καρασμάνης, Κωνσταντίνος Κουκοδήμος, Χρήστος Σταϊκούρας, Δημήτριος Σταμάτης, Ιωάννης Τραγάκης, Κωνσταντίνος Τσιάρας, Γεώργιος Στύλιος, Κωνσταντίνος Χατζηδάκης, Γεώργιος Αρβανιτίδης, Ιωάννης Κουτσούκος, Ιωάννης Μανιάτης, Γεώργιος Γερμενής, Ευάγγελος Καρακώστας, Ηλίας Παναγιώταρος, Μανώλης Συντυχάκης, Νικόλαος Καραθανασόπουλος, Διαμάντω Μανωλάκου, Γεώργιος Λαζαρίδης, Κωνσταντίνος Κατσίκης, Δημήτριος Καβαδέλλας, Γεώργιος Κατσιαντώνης, Γεώργιος Αμυράς και Νικόλαος Νικολόπουλος.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Οικονομικών Υποθέσεων με θέμα ημερήσιας διάταξης: «Ακρόαση του κ. Γεωργίου Διαμαντόπουλου και της κυρίας Ουρανίας Αικατερινάρη, Προέδρου και Διευθύνουσας Συμβούλου, αντίστοιχα, της Ελληνικής Εταιρείας Συμμετοχών και Περιουσίας, σύμφωνα με την παρ.3 του άρθρου 202 του ν. 4389/2016 (Α΄94)».

Ο Υπουργός Οικονομικών, κ. Ευκλείδης Τσακαλώτος απέστειλε στον Πρόεδρο της Βουλής επιστολή, προκειμένου να γίνει δημόσια ακρόαση στην Επιτροπή μας. Ο Πρόεδρος της Βουλής έδωσε τη σύμφωνη γνώμη για να γίνει η σημερινή συνεδρίαση και με απόφαση της Διάσκεψης των Προέδρων αποφασίστηκε η σημερινή συνεδρίαση της Επιτροπής.

Θα παρακαλέσω τα δύο στελέχη της Εταιρείας Συμμετοχών και Περιουσίας, τον κ. Γιώργο Διαμαντόπουλο που είναι ο Πρόεδρος και την κυρία Ουρανία Αικατερινάρη που είναι η Διευθύνουσα Σύμβουλος, να λάβουν το λόγο για περίπου 10 λεπτά, προκειμένου να μας πουν μερικά πράγματα για το βιογραφικό τους – το έχουν πάρει οι βουλευτές, αλλά και για το πώς βλέπουν την Ελληνική Εταιρεία Συμμετοχών και Περιουσίας, ποιο ρόλο θα διαδραματίσει και πώς θα διαχειριστεί αυτό το Ταμείο.

ΓΕΩΡΓΙΟΣ ΔΙΑΜΑΝΤΟΠΟΥΛΟΣ (Πρόεδρος της Ελληνικής Εταιρείας Συμμετοχών και Περιουσίας): Αξιότιμε κύριε Πρόεδρε της Επιτροπής, αξιότιμα μέλη, καλησπέρα σας. Έχω ένα πρόβλημα, μου λείπει μία φωνητική χορδή και, ίσως, δυσκολευτείτε να με παρακολουθήσετε. Θα προσπαθήσω να μιλήσω, όσο πιο καθαρά μπορώ.

Χαίρομαι που βρίσκομαι σήμερα ανάμεσά σας, μαζί με την κυρία Αικατερινάρη, για να σας πούμε δύο λόγια για την επαγγελματική μας διαδρομή, αλλά και για τους στόχους και τους σκοπούς της Ελληνικής Εταιρίας Συμμετοχών και Περιουσίας.

Όπως, ίσως γνωρίζετε, ανέλαβα τα καθήκοντα του Προέδρου του Δ.Σ. στις 16 Φεβρουαρίου 2017, δηλαδή μόλις πριν 4,5 μήνες. Είναι μία ιδιαίτερα, τιμητική θέση για μένα και ταυτόχρονα μία θέση ευθύνης, όχι μόνο για μένα, αλλά για όλα τα μέλη του Δ.Σ., στην προσπάθεια που θέλουμε να κάνουμε να βοηθήσουμε την ανάπτυξη της χώρας.

Είναι ένα τεράστιο έργο που πρέπει να γίνει. Θα έχετε την ευκαιρία να δείτε ποιοι είναι οι στόχοι μας και ποιο είναι το όραμά μας.

Επιτρέψτε μου, πρώτα, να πω δύο λόγια για την επαγγελματική μου διαδρομή. Έχω πάνω από 35 χρόνια στην αγορά, 22 εκ των οποίων σε θέσεις Προέδρου και Διευθύνοντος Συμβούλου σε μεγάλες επιχειρήσεις, όπως στη σοκολατοποιΐα «Παυλίδης», μετέπειτα «Jacobs Suchard» και τέλος στην εταιρεία τροφίμων «Kraft», της οποίας υπήρξα και ιδρυτικό στέλεχος.

Πριν αποχωρήσω από την εταιρία διατέλεσα Περιφερειακός Διευθυντής Ελλάδος, Βουλγαρίας και Ρουμανίας. Όταν αποχώρησα από την εταιρία, την άφησα ως μία από τις πιο κερδοφόρες βιομηχανίες τροφίμων, με πολύ σημαντικές επιτυχίες, τόσο στον τομέα της ανάπτυξης, όσο και στον τομέα του ανθρώπινου δυναμικού. Μία εταιρεία, η οποία βραβεύτηκε τρεις φορές, ως μία από τις καλύτερες εταιρείες για να εργάζεται κανείς.

Για οτιδήποτε αξίζει, έχω σπουδάσει διοίκηση και οργάνωση επιχειρήσεων και έχω πτυχίο MBA.

Θα ήθελα να σας μιλήσω για την Ελληνική Εταιρεία Συμμετοχών και Περιουσίας. Η Εταιρεία, ουσιαστικά, συστάθηκε τον Οκτώβριο του 2016, βάσει του νόμου 4389 που ψηφίσθηκε το Μάιο της ίδιας χρονιάς. Είναι μία εταιρεία, η οποία ουσιαστικά συστάθηκε, για να μπουν κάτω από μία κοινή «στέγη» τα περιουσιακά στοιχεία του Δημοσίου, οι συμμετοχές σε εταιρίες, στις Δ.Ε.Κ.Ο., αλλά και η ακίνητη περιουσία του Δημοσίου, με απώτερο στόχο να αξιοποιηθεί, κατά τον καλύτερο δυνατό τρόπο.

Στόχος είναι αυτή η αξιοποίηση να δημιουργήσει έσοδα, μέρος των οποίων θα πάει για την αποπληρωμή του χρέους και ένα ισόποσο μέρος θα πάει για την ανάπτυξη της χώρας.

Στην εταιρεία έχουμε το εξής όραμα: να πρωτοστατήσουμε στο ξεκίνημα μιας νέας αναπτυξιακής πορείας για την χώρα, να τρέξουμε όσο μπορούμε πιο γρήγορα ένα ολοκληρωμένο σχέδιο αξιοποίησης της ιδιωτικής δημόσιας περιουσίας, να προσπαθήσουμε με κάθε σχέδιο που θα καταθέσουμε να δημιουργήσουμε προστιθέμενη αξία και να μπορέσουμε να προσελκύσουμε κορυφαία επενδυτικά σχήματα στη χώρα, γιατί επενδύσεις σημαίνει δουλειές και δουλειές σημαίνει ευημερία.

Δεσμευόμαστε να εγγυηθούμε διαφάνεια σε κάθε απόφασή μας. Ήδη αν επισκεφτεί κάποιος το site της εταιρείας, θα δει ότι όλες οι αποφάσεις έχουν αναρτηθεί όλες οι πληροφορίες, για οτιδήποτε γίνεται στο Δ.Σ. είναι αναρτημένες. Και βέβαια μέσω της αναφοράς εταιρικής διακυβέρνησης η Βουλή θα έχει ασφαλώς την ίδια ενημέρωση. Η ίδια διαφάνεια, οι ίδιοι κανόνες διακυβέρνησης, οι ίδιες βέλτιστες πρακτικές θα θέλαμε να περάσουν σταδιακά και στις δημόσιες επιχειρήσεις. Θέλουμε δημόσιες επιχειρήσεις, οι οποίες να είναι καινοτόμες, να επενδύουν στην ποιότητα και να προσφέρουν καλύτερες υπηρεσίες στον Έλληνα καταναλωτή και ταυτόχρονα έσοδα στο κράτος. Σε αυτό το πλαίσιο καλούμεθα να προωθήσουμε σημαντικές αλλαγές στη λειτουργία των ΔΕΚΟ, αλλαγές που θα είναι προς το συμφέρον των καταναλωτών και των φορολογουμένων με ευθύνη απέναντι στην κοινωνία και το περιβάλλον και φυσικά με διοικήσεις που θα επιλέγονται αξιοκρατικά, θα αξιολογούνται συνεχώς και θα λογοδοτούν. Είμαστε εδώ όλοι μας να για προσπαθήσουμε και να μην αφήσουμε καμία ευκαιρία να πάει χαμένη. Θα θέλαμε από την κοινή προσπάθεια οι σπόροι που θα φυτρώσουν, να ωριμάσουν και να δώσουν καρπούς, όχι μόνο για τις επόμενες γενιές, αλλά και για τη σημερινή γενιά. Σας ευχαριστώ.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Ευχαριστώ τον κ. Διαμαντόπουλο. Το λόγο έχει η κυρία Αικατερινάρη.

ΟΥΡΑΝΙΑ ΑΙΚΑΤΕΡΙΝΑΡΗ (Διευθύνουσα Σύμβουλος της Ελληνικής Εταιρείας Συμμετοχών της Περιουσίας Α.Ε.): Σας ευχαριστώ πολύ. Αξιότιμε, κύριε Υπουργέ, αξιότιμε κύριε Πρόεδρε της Επιτροπής, κυρίες και κύριοι Bουλευτές, καταρχήν να σας ευχαριστήσω για τη σημερινή ακρόαση. Για μένα είναι πολύ μεγάλη τιμή η ανάθεση της θέσης της Διευθύνουσας Συμβούλου στην Ελληνική Εταιρεία Συμμετοχών και Περιουσίας για μία 4ετή θητεία μέσα από μία διαδικασία ανοιχτής και διεθνούς πρόσκλησης ενδιαφέροντος.

Επίσης, είναι και ένα πάρα πολύ υψηλό καθήκον και χρειάζεται πάρα πολύ δουλειά. Είναι πολύ μεγάλη ευθύνη γιατί όπως είπε και ο Πρόεδρος, καλούμαστε από τη θέση αυτή να διαχειριστούμε τη διαδικασία μιας καλύτερης διαχείρισης και αξιοποίησης ιδιωτικής περιουσίας του Δημοσίου προς χάριν του δημόσιου συμφέροντος δημιουργώντας πόρους, οι οποίοι θα συνεισφέρουν τόσο στην ενίσχυση της ανάπτυξης, της αναπτυξιακής πορείας της χώρας ως και στην απομείωση των οικονομικών υποχρεώσεων για την ελληνική δημοκρατία.

Στην προσπάθεια αυτή θα δώσω όλες μου τις δυνάμεις. Θα δουλέψω, όπως έχω δουλέψει σε όλη μου τη ζωή με αφοσίωση τόσο απέναντι στην εταιρεία όσο απέναντι και στην χώρα, αλλά και στις επόμενες γενιές, γιατί θεωρώ ότι είναι είμαι ένας άνθρωπος που ηλικιακά θέλω να δημιουργήσω κάτι διαφορετικό για τις επόμενες γενιές. Η περίοδος, που διανύουμε, είναι δύσκολη. Ο ρόλος που έχουμε δεν είναι εύκολος. Θα χρειαστεί να περάσουμε και να ξεπεράσουμε πάρα πολλά εμπόδια και δυσκολίες.

Πιστεύω όμως ότι πρέπει να έχουμε θάρρος, πρέπει να έχουμε αντοχή, πρέπει να λειτουργήσουμε συλλογικά, για να μπορέσουμε να μπούμε σε μία πορεία ανάπτυξης, προόδου και εξωστρέφειας αξιοποιώντας τα συγκριτικά πλεονεκτήματα της χώρας, μεταξύ των οποίων είναι και το ανθρώπινο δυναμικό μας. Ταυτόχρονα όμως θα πρέπει να κάνουμε και κάποιες αλλαγές. Θα πρέπει λίγο να δούμε τι μέτρα ενίσχυσης της ανταγωνιστικότητας, της εξωστρέφειας, της αποτελεσματικότερης καλύτερης διοίκησης πρέπει να λάβουμε ακολουθώντας τις σύγχρονες τάσεις και ακολουθώντας τη σύγχρονη εποχή. Θα πρέπει σε κάποιες περιπτώσεις να αλλάξουμε το εταιρικό μοντέλο λειτουργίας. Θα πρέπει να αλλάξουμε ακόμα και το τεχνολογικό μοντέλο λειτουργίας πολλών επιχειρήσεων και δεν αναφέρομαι μόνο στον δημόσιο τομέα, στο ίδιο είναι και ο ιδιωτικός τομέας.

Έχετε λάβει το βιογραφικό μου, θα ήθελα να πω δύο – τρία πράγματα για το ποια είμαι και ποια είναι η πορεία μου μέχρι σήμερα.

Έχω γεννηθεί στη Θεσσαλονίκη, ίσως κάποιοι από εσάς να γνωρίζετε τη μητέρα μου. Γεννήθηκα το 1971, σπούδασα στο Αριστοτέλειο Πανεπιστήμιο Θεσσαλονίκης και έκανα σπουδές ΜΒΑ στο Λονδίνο. Είχα την τύχη στη ζωή μου να δουλέψω και για ξένες και για ελληνικές εταιρείες, όπως επίσης να δουλέψω για τον ιδιωτικό και για το δημόσιο τομέα. Επίσης, στις ξένες εταιρείες είχα την τύχη να ταξιδέψω σε πολλά μέρη του κόσμου, να δω διαφορετικές κουλτούρες, διαφορετικές νοοτροπίες, διαφορετικές εταιρείες. Ξεκίνησα από τη Δανία σε μια μελετητική εταιρεία, πήγα στην «TEXACO» στο Καζακστάν, μετά συνέχισα στο Λονδίνο κάνοντας συμβουλευτικό ρόλο ως μέλος της «DEUTSCHE BANK» για συναλλαγές στον τομέα της ενέργειας, επέστρεψα στην Ελλάδα και το 2010, μετά από μια πορεία στον τραπεζικό κλάδο ανέλαβα Αναπληρώτρια Διευθύνουσα Σύμβουλος στη ΔΕΗ.

Δεν σας κρύβω, ότι αυτό ήταν μια εμπειρία ζωής και κάτι το οποίο άλλαξε τον τρόπο, με τον οποίο αντιλαμβάνομαι τα πράγματα. Ήταν τη στιγμή που η Ελλάδα έμπαινε στην κρίση, η ΔΕΗ ήταν μια πανίσχυρη εταιρεία, αλλά από εκείνη τη στιγμή και μετά άρχισε να αντιμετωπίζει προβλήματα, που ήταν λογικά ενός μετασχηματισμού μιας αγοράς ενέργειας, που άλλαζε τεχνολογικά. Θυμηθείτε, ότι τότε άρχισε η μεγάλη διείσδυση των ΑΠΕ, ενός ευρωπαϊκού περιβάλλοντος, που η ΔΕΗ έπρεπε να εναρμονιστεί με τις Ευρωπαϊκές Οδηγίες και μιας οικονομικής κρίσης, η οποία δημιούργησε τεράστια προβλήματα ρευστότητας στην εταιρεία και στην ικανότητα των καταναλωτών να πληρώσουν το ρεύμα.

Όλη αυτή η εμπειρία με δίδαξε δύο βασικά πράγματα και δεν θα μιλήσω ούτε για επιχειρηματικά μοντέλα, ούτε για μέτρα, ούτε για δράσεις. Με δίδαξε ότι στις δύσκολες στιγμές οι άνθρωποι στηρίζονται στις δικές τους δυνάμεις, η εταιρεία στηρίζεται στις δικές της δυνάμεις και στους ανθρώπους της. Αυτά τα έξι χρόνια σχεδόν, που ήμουν στη ΔΕΗ, δεν θα μπορούσαμε να έχουμε καταφέρει αυτά που καταφέραμε, αν δεν είχαμε δυνατές ομάδες και αν δεν μπορούσαμε να λειτουργήσουμε συλλογικά και να πάρουμε αποφάσεις σε πολύ δύσκολες στιγμές. Αυτό είναι το πρώτο που διδάχθηκα και είναι πάρα πολύ σημαντικό.

Το δεύτερο, είναι ότι σε αυτές τις περιπτώσεις πρέπει να επικεντρωθούμε στα θέματα ρευστότητας. Παλιά οι μεγάλες εταιρείες μιλούσαν για μεγέθη, μιλούσαν για επεκτάσεις, μιλούσαν για εξαγορές και συγχωνεύσεις, τώρα το πιο σημαντικό είναι να μπορούμε να διαχειριζόμαστε τα θέματα ρευστότητας και να κάνουμε την καλύτερη αξιοποίηση των πόρων, γιατί οι πόροι στη σημερινή εποχή, όχι μόνο στην Ελλάδα, αλλά και παγκοσμίως, είναι περιορισμένοι και δεν αναφέρομαι μόνο στους χρηματοοικονομικούς πόρους.

Γυρνώντας πίσω στο Ταμείο, θα ήθελα να πω και να συνεχίσω σε αυτό που είπε ο Πρόεδρος, ότι έχουμε έναν πάρα πολύ μεγάλο ρόλο να επιτελέσουμε. Το Ταμείο πρέπει να διαχειριστεί και να αξιοποιήσει την περιουσία, την ιδιωτική περιουσία - έχει σημασία - της Ελλάδας, αξιολογώντας και προωθώντας τις βέλτιστες πρακτικές και στοχεύοντας στην αποτελεσματικότερη διαχείριση των περιουσιακών αυτών στοιχείων.

Επίσης, θα ήθελα να τονίσω ότι η Εταιρεία, το Δ.Σ. είναι ελληνικό. Αποτελείται από επτά μέλη, που είναι και οι επτά Έλληνες και είναι αυτό που ασκεί τη διοίκηση και παίρνει τις αποφάσεις για την Εταιρεία. Το ανώτατο όργανο της Εταιρείας είναι η Γενική Συνέλευσή της, η οποία εκπροσωπείται από το Υπουργείο Οικονομικών. Η Εταιρεία μας δεν ανήκει στο δημόσιο τομέα, λειτουργεί με βάση κριτήρια του ιδιωτικού τομέα, ο ν. 2190, είναι γνωστός σε όλους σας και οι Αρχές Εταιρικής Διακυβέρνησης για Εταιρείες, που είναι ανώνυμες εταιρείες, παρ’ όλα αυτά έχει ιδρυθεί και έχει συσταθεί για ειδικό δημόσιο σκοπό και λειτουργεί χάριν του δημοσίου συμφέροντος.

Επίσης, διέπεται από έναν πολύ συγκεκριμένο εσωτερικό κανονισμό, στον οποίο έχουν ενσωματωθεί οι βέλτιστες πρακτικές σε ό,τι αφορά στην εταιρική διακυβέρνηση, κώδικες δεοντολογίας, επενδυτική πολιτική και γενικότερα, πως διαμορφώνεται μια στρατηγική μιας εταιρείας συμμετοχών, η οποία θα πρέπει να λειτουργήσει και να προχωρήσει μπροστά με αξιοκρατικά κριτήρια και διαφάνεια.

Σε αυτό το πλαίσιο του εσωτερικού κανονισμού υπάρχουν πολύ συγκεκριμένες δεσμεύσεις για το πώς θα πρέπει να κάνουμε το reporting - τις αναφορές, όπως θα λέγαμε στα ελληνικά - και σε τριμηνιαίες βάσεις και σε εξαμηνιαίες, αλλά και στο ετήσιο δελτίο, που θα πρέπει να βγάλουμε, στο οποίο θα υπάρχουν τα πεπραγμένα της εταιρείας, οι ενοποιημένες οικονομικές καταστάσεις, καθώς, επίσης και πως η εταιρεία τηρεί του κώδικες εταιρικής διακυβέρνησης, τους οποίους θα προσπαθήσουμε και θέλω να πιστεύω ότι θα πετύχουμε, να μπορέσουν να υιοθετήσουν και οι θυγατρικές μας και όλες οι υπόλοιπες δημόσιες επιχειρήσεις.

Η εταιρεία είναι εταιρεία συμμετοχών. Το ξέρετε πολύ καλά ότι έχουμε 4 θυγατρικές. Η πρώτη, είναι το ΤΧΣ, όπου στην πραγματικότητα δεν έχουμε καθόλου έλεγχο εκεί, όλες οι κρίσιμες αποφάσεις παίρνονται από τα αρμόδια όργανα του Ταμείου. Η δεύτερη, είναι το ΤΑΙΠΕΔ, όπου το ΤΑΙΠΕΔ είναι στην πραγματικότητα μια εταιρεία διαχειριστής, διαχειρίζεται το επιχειρησιακό πρόγραμμα αξιοποίησης των εταιρειών των συμμετοχών των παραχωρήσεων, οι οποίες είναι προς εκμετάλλευση, προς αξιοποίηση, προς ιδιωτικοποίηση, αν θέλετε να χρησιμοποιήσω αυτή την έκφραση.

Επίσης, έχει ως θυγατρική της, την ΕΤΑΔ, όπου είναι μια εταιρεία που προέρχεται από συγχώνευση πολλών εταιρειών και η οποία έχει ένα τεράστιο χαρτοφυλάκιο ακινήτων. Οι αριθμοί ακούγονται ιλιγγιώδεις, θα έλεγα, 71.500 ακίνητα. Στην πραγματικότητα και μπορούμε να το συζητήσουμε αργότερα, είναι τίτλοι ακινήτων και πρέπει να γίνει μια καταγραφή και αξιολόγηση του χαρτοφυλακίου, που όχι μόνο στην Ελλάδα, αλλά και σε πολλές χώρες έχει αποτελέσει αντικείμενο μεγάλης δουλειάς. Δεν είναι εύκολο να καταγραφεί, διότι όταν λέω να καταγραφεί, να καταγραφεί πλήρως, ακίνητο-ακίνητο η περιουσία του δημοσίου και αυτό δεν είναι μόνο ελληνική υπόθεση, αλλά έχει απασχολήσει τις περισσότερες χώρες μέχρι σήμερα και είναι μια δύσκολη και μακρόχρονη διαδικασία.

Τέλος, δεν θα πρέπει να ξεχάσω την πιο δύσκολη θυγατέρα μας που είναι η ΕΔΗΣ. Είναι η εταιρεία που θα μαζέψει της συμμετοχές του Δημοσίου σε συγκεκριμένες εταιρίες. Σκοπός της ΕΔΗΣ είναι να μπορέσει να εκσυγχρονίσει, να προωθήσει μεταρρυθμίσεις, είτε μέσω της αναδιάρθρωσης, αλλά και μέσω της προώθησης βέλτιστων πρακτικών ενός ενιαίου πλαισίου κανόνων εταιρικής διακυβέρνησης. Είναι πάρα πολύ σημαντικό όλες οι εταιρείες να λειτουργούν με τον ίδιο τρόπο, με τις ίδιες υποχρεώσεις λογοδοσίας, τους ίδιους κανόνες διαφάνειας και να προωθούν την χρηστή και υπεύθυνη διοίκηση.

Θα ήθελα να τελειώσω λέγοντας ότι θα προσπαθήσουμε να πετύχουμε την δουλειά μας, όλοι μαζί σαν ομάδα. Πιστεύω στις ομάδες. Δεν μπορούμε να πετύχουμε, εάν δεν λειτουργήσουμε σαν ομάδα, είτε το Δ.Σ., είτε οι εργαζόμενοι, είτε τα στελέχη της εταιρίας. Σε αυτή την προσπάθεια θα μας συνδράμουν και σύμβουλοι που έχουν την τεχνογνωσία και την γνώση. Σε αυτή την προσπάθεια, επίσης, θα προσπαθήσουμε να βρούμε και στρατηγικούς συμμάχους. Σίγουρα, όμως, δεν μπορούμε να πετύχουμε, εάν δεν ακούμε ταυτόχρονα την κοινωνία, τους θεσμικούς, τους φορείς σε εθνικό και τοπικό επίπεδο. Δεν θέλουμε να αποφύγουμε τον διάλογο, θέλουμε να επιδιώξουμε τον διάλογο και την διαβούλευση. Το σημαντικό είναι να πετύχουμε, να αξιοποιήσουμε και να κάνουμε επενδύσεις που έχουν πολλαπλασιαστικό αποτέλεσμα σε όλη την ελληνική οικονομία και στην ελληνική κοινωνία.

Για να κλείσω, λέω ότι στοχεύουμε σε μια ολιστική στρατηγική για το πώς θα διαχειριστούμε τα περιουσιακά στοιχεία. Είπαμε για τέσσερις θυγατρικές, στην πραγματικότητα τρεις, με διαφορετικούς σκοπούς η καθεμία. Θέλουμε επίσης να προάγουμε μια καινούργια εταιρική κουλτούρα. Το θεωρούμε πάρα πολύ σημαντικό. Η κουλτούρα αυτή είναι αυτή που θα επιτρέψει να χτιστούν ξανά σχέσεις εμπιστοσύνης μεταξύ των θεσμών, μεταξύ του κράτους, μεταξύ των δημοσίων επιχειρήσεων και μεταξύ των πολιτών.

Επίσης είναι πάρα πολύ σημαντικό να αναπτύξουμε τη φήμη ενός οργανισμού, ο οποίος θα εφαρμόζει υψηλούς κανόνες λογοδοσίας, διαφάνειας και χρηστής διοίκησης. Θα ήθελα να κλείσω λέγοντας ότι πρέπει να δώσουμε ένα ηχηρό μήνυμα ότι μια κοινωνία επιβιώνει και αναπτύσσεται μόνο από ένα σύστημα αρχών και κανόνων που είναι πολύ ισχυροί, που ενισχύουν το κράτος δικαίου, τη διαφάνεια, την αξιοκρατία, την υπεύθυνη διοίκηση, αλλά παράλληλα προάγουν την καινοτομία. Την καινοτομία την έχουμε ξεχάσει γενικότερα, την εξωστρέφεια και την βιώσιμη ανάπτυξη μέσω επενδύσεων που έχουν πολλαπλασιαστικό αποτέλεσμα για την ελληνική οικονομία. Ευχαριστώ.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Tο λόγο έχει ο κ. Σταϊκούρας.

ΧΡΗΣΤΟΣ ΣΤΑΪΚΟΥΡΑΣ: Ευχαριστώ, κ. Πρόεδρε. Για την Αξιωματική Αντιπολίτευση το σημερινό θέμα είναι εξαιρετικά σημαντικό και θα ήθελα λίγο την ανοχή των συναδέλφων, διότι θα χρειαστώ περίπου 7 λεπτά για να τοποθετηθώ, με συγκεκριμένες ερωτήσεις.

Η Ν.Δ. θεωρεί σημαντική την προώθηση των αποκρατικοποιήσεων και την αξιοποίηση της περιουσίας του Δημοσίου. Πιστεύουμε ότι μπορούν να συμβάλλουν στην υλοποίηση των αναγκαίων μεταρρυθμίσεων και επενδύσεων, στην ενίσχυση της αποτελεσματικότητας των φορέων, στην δημιουργία νέων θέσεων απασχόλησης, στη βελτίωση της ανταγωνιστικότητας της οικονομίας και στον περιορισμό των δανειακών αναγκών της χώρας.

Επομένως, καλωσορίζουμε την κυβερνητική πλειοψηφία και σε αυτό το επίπεδο πολιτικής. Ευτυχώς για την χώρα προσγειώθηκε, έστω άτσαλα, στην πραγματικότητα μετά από πολλές δεκαετίες ψευδαισθήσεων και ιδεοληψιών. Είναι μάλιστα τέτοια η έκταση της μετάλλαξής της, που έφτασε στο σημείο να τοποθετήσει και το Υπερταμείο αποκρατικοποιήσεων και αξιοποίησης της περιουσίας του Δημοσίου, την Ελληνική Εταιρία Συμμετοχών και Περιουσίας, για την οποία συζητάμε σήμερα.

Η Ν.Δ. καταψήφισε την ίδρυσή της και αυτό, γιατί πρόκειται για πρωτοφανή εκχώρηση του συνόλου της κινητής και ακίνητης περιουσίας της χώρας για διάστημα ενός αιώνα. Η μεταγενέστερη εξέλιξη των γεγονότων δικαιώνει την κριτική μας. Συνεπώς, θα θέσω από δω και πέρα συγκεκριμένα ερωτήματα, και επειδή, κύριε Πρόεδρε είπατε για διαφάνεια, ελπίζω να απαντηθούν αυτά. Δεν αφορά τα πρόσωπά σας, αλλά την θέση που κατέχετε.

Πρώτον. Αν πράγματι, όπως υποστηρίζει η κυβερνητική πλειοψηφία, είναι θετική η δημιουργία του Υπερταμείου, προς τι οι παλινωδίες στην μεταβίβαση των περιουσιακών στοιχείων σε αυτό; Σας θυμίζω, ότι τον Μάιο του 2016, ήταν όλοι οι συνάδελφοί εδώ, όταν και δημιουργήθηκε το Υπερταμείο, η Κυβέρνηση αρχικά απέκρυψε τα περιουσιακά στοιχεία που θα μεταφέρονταν στην νεοσύστατη τότε θυγατρική, την Ε.ΔΗ.Σ.. Δεν ήταν μέσα στο νόμο, τα απέκρυψε!

Μετά από έντονες και συνεχείς παρεμβάσεις της Επιτροπής - έχω εδώ όλα τα Πρακτικά- της Αντιπολίτευσης, η Κυβέρνηση κατέθεσε νομοτεχνική βελτίωση σύμφωνα με την οποία πλήθος εταιριών μεταβιβάζονταν ή θα μεταβιβάζονταν στο Υπερταμείο. Μισή ώρα αργότερα ο Υπουργός Οικονομικών κατέθεσε νέα νομοτεχνική βελτίωση, η οποία καταργούσε, αυτή την οποία είχε καταθέσει ο Αναπληρωτής Υπουργός Οικονομικών, προσθέτοντας στην ομάδα που μεταβιβάζονταν τον ΟΣΕ, και λέγοντας, υπάρχει στα πρακτικά, ότι «ξέρετε; Έγινε λάθος και αυτές οι εταιρείες είναι προς συζήτηση για τον δεύτερο γύρο». Αφού ήταν τόσο θετικό, γιατί δεν πέρναγαν από τον Α΄ γύρο;

Όπως αποδείχθηκε το Σεπτέμβριο του 2016, τρεις μήνες μετά, όλες οι εταιρείες και η δεύτερη ομάδα που διαπραγματευόταν δήθεν η Κυβέρνηση, μεταβιβάστηκε στο Υπερταμείο. Ψέματα. Αυταπάτες. Διαπραγματευτικές ήττες. Το ερώτημα συνεπώς: Μπορείτε, να μας πείτε πόσες και ποιες εταιρείες έχουν μεταβιβασθεί μέχρι σήμερα, από το Ελληνικό Δημόσιο στο Υπερταμείο, δηλαδή, στην Ε.ΔΗ.Σ.; Συγκεκριμένες εταιρείες που έχουν μεταβιβαστεί μέχρι σήμερα.

Δεύτερον. Η Έκθεση της Επιστημονικής Επιτροπής της Βουλής, όταν συζητούσαμε τον νόμο τον Μάιο του 2016, έλεγε σχετικά με τη μεταβίβαση αυτών των εταιρειών ότι «αυτές οι δημόσιες επιχειρήσεις ιδιωτικοποιούνται, όχι μόνο τύποις πλέον, αλλά και κατ’ ουσίαν». Ιδιωτικοποιούνται οι εταιρείες που πάνε στην Ε.ΔΗ.Σ., όχι μόνο τύποις, αλλά και κατ' ουσίαν. Ποιο είναι το σχόλιό σας; Συγκεκριμένη απάντηση επί της Έκθεσης της Επιστημονικής Επιτροπής.

Ποιος είναι ο σχεδιασμός μας για καθεμία από τις επιχειρήσεις που ήδη έχουν περάσει στην Ε.ΔΗ.Σ.; Δεν μας είπατε κουβέντα για το ποιος είναι ο προγραμματισμός, νομίζω ότι είναι 12 οι εταιρείες, μπορεί να είναι και περισσότερες, για τις 12, αν είναι 12 εταιρείες που έχουν περάσει μέχρι σήμερα στην Ε.ΔΗ.Σ.. Υπάρχει περίπτωση κάποια από αυτές που είναι στην Ε.ΔΗ.Σ. να αποκρατικοποιηθεί; Γιατί μέχρι τώρα δεν είπατε για αποκρατικοποίηση στην Ε.ΔΗ.Σ., είπατε για αξιοποίηση. Υπάρχει περίπτωση κάποια να αποκρατικοποιηθεί; Γιατί η κυβέρνηση το απέκλειε ότι εκεί θα αποκρατικοποιηθεί κάποια.

Τρίτο ερώτημα. Σύμφωνα με την πρόβλεψη του νέου Μνημονίου, του Ιουνίου του 2017, που βρίσκεται στο site της Ευρωπαϊκής Επιτροπής- η Kυβέρνηση εκτιμώ ότι δεν θα το καταθέσει στη Βουλή, ούτως ή άλλως και τον Μάρτιο του 2016 δεν κατέθεσε το επικαιροποιημένο Μνημόνιο- η Kυβέρνηση είχε αναλάβει συγκεκριμένη υποχρέωση, να μεταφέρει στην Ε.ΔΗ.Σ. επιπλέον περιουσιακά στοιχεία. Να σας τα πω: Το 25% της συμμετοχής του Δημοσίου στον Διεθνή Αερολιμένα Αθηνών, τα υπόλοιπα Περιφερειακά Αεροδρόμια, την ΓΑΙΑ-ΟΣΕ, την ελληνική εταιρία ΕΛΙΚΩΝ , την ΕΑΒ, την ΕΤΒΑ, την Διώρυγα της Κορίνθου, τις Κεντρικές Αγορές Αθηνών και Θεσσαλονίκης, την HELEXPO, περιουσιακά στοιχεία και δικαιώματα του δημοσίου στην ΛΑΡΚΟ και δικαιώματα μειοψηφίας στον Ο.Τ.Ε. και τα ΚΑΕ. Άρα, αλλά 13 περιουσιακά στοιχεία.

Αν αυτό, είναι μια θετική εξέλιξη για αυτές τις επιχειρήσεις, γιατί όλες αυτές διαμαρτύρονται; Γιατί έχουν βγάλει ανακοινώσεις εναντίον της μεταβίβασής τους στο Υπερταμείο; Πότε προβλέπεται να γίνει αυτή η μεταβίβαση; Έχετε μιλήσει με την Κυβέρνηση; Έχετε συνεννοηθεί με την Κυβέρνηση; Έχετε συζητήσει με την Κυβέρνηση για αυτά τα περιουσιακά στοιχεία; Και αυτή η μεταβίβαση, αν ξέρετε, μήπως είναι προαπαιτούμενο για την ολοκλήρωση της επόμενης αξιολόγησης;

Τέταρτον Στο τρίτο Μνημόνιο του Αυγούστου του 2015, υπήρχε η πρόβλεψη για έσοδα 50 δισ. € από το Υπερταμείο. Στο ν. 4389/2016, του Υπερταμείου, δηλαδή, αυτή η πρόβλεψη δεν υφίσταται.

Συνεπώς θα ήθελα να κάνω δύο συγκεκριμένα ερωτήματα.

Υπάρχει «οροφή» στην αξία των περιουσιακών στοιχείων, που το Υπερταμείο θα αξιοποιεί και θα ρευστοποιεί; Και ποια είναι η εκτίμησή σας για τα προβλεπόμενα έσοδα;

Επόμενο ερώτημα, κατά την άποψή μου το πιο σημαντικό. Το νέο μνημόνιο, Ιούνιος 2017, αναφέρει σωρεία δράσεων που πρέπει να υλοποιηθούν, πολλές μάλιστα συνιστούν και prior actions, προαπαιτούμενα, για την ολοκλήρωση της επόμενης αξιολόγησης. Ενδεικτικά, μήπως θα πρέπει να προετοιμαστεί αναλυτικό στρατηγικό πλάνο, για την αξιοποίηση των περιουσιακών στοιχείων του Υπερταμείου, και ειδικότερα της Ε.ΔΗ.Σ.; Ερωτώ, γιατί δεν άκουσα κάτι. Ποιος είναι ο συγκεκριμένος σχεδιασμός, ποιο είναι το συγκεκριμένο στρατηγικό σας πλάνο, δεν το άκουσα, και τι έχετε κάνει προς αυτή την κατεύθυνση;

Πότε θα προχωρήσετε στην αξιολόγηση των διοικήσεων των ΔΕΚΟ - οφείλετε να το κάνετε - που πέρασαν σε εσάς και πότε θα ζητήσετε νέα επιχειρησιακά πλάνα;

Ποιος ο ρόλος της Κυβέρνησης, στην αξιολόγηση των διοικήσεων; Θα έχει ρόλο ή δεν έχει ρόλο;

Κρίσιμο ερώτημα. Αν χρειαστεί να ανακεφαλαιοποιήσετε μια εταιρεία, με τι πόρους θα κάνετε αύξηση κεφαλαίου; Υπάρχει σχέδιο αξιοποίησης των 70.000 - άκουσα μια αναφορά να κάνει η Διευθύνουσα Σύμβουλος - ακινήτων της ΕΤΑΔ, όπου συμπεριλαμβάνονται και εκατοντάδες νησιά. Οφείλετε να προχωρήσετε σε ένα σχέδιο αξιοποίησης, τι έχετε κάνει επί αυτού; Θέλω συγκεκριμένα να μου πείτε.

Υπάρχει περίπτωση να συμπεριληφθούν δικαιώματα παραχώρησης ορυκτού πλούτου στο Υπερταμείο ή χρήσης ραδιοσυχνοτήτων στα περιουσιακά στοιχεία που σας παραχωρούνται;

Ε.Α.Β., Ιούνιος 2017, μνημόνιο. Με βάση έκθεση εξωτερικού συμβούλου, θα πρέπει να αποφασισθεί, αν η μεταβίβαση είναι εφικτή σε εσάς, και το ότι με αυτό δεν υπονομεύεται η εθνική ασφάλεια. Τελειώνει τώρα ο Ιούνιος, τι θα γίνει με την Ε.Α.Β.; Θα ήθελα συγκεκριμένη απάντηση για την Ε.Α.Β..

Αντίστοιχα, θα ήθελα μια συγκεκριμένη απάντηση για την ΛΑΡΚΟ. Διότι αναφέρει το νέο μνημόνιο ότι δεν θα γίνει μεταβίβαση μετοχών, θα μεταβιβαστούν όμως κάποια ορυχεία- Ποια είναι αυτά τα ορυχεία; - καθώς και το εργοστάσιο. Μέχρι πότε θα γίνει αυτό; Γιατί; Τι σχεδιάζετε;

Τελευταίο ερώτημα, επειδή μιλήσαμε για διαφάνεια. Οι απολαβές σας; Κρίσιμο θέμα για την Αξιωματική Αντιπολίτευση. Το ρωτάω αυτό, γιατί η σημερινή κυβερνητική πλειοψηφία, ως Αντιπολίτευση, είχε κάνει σημαία αντίστασης, τις απολαβές του Δ.Σ. του ΤΑΙΠΕΔ και του Τ.Χ.Σ..

Σήμερα, όπως φαίνεται, όχι μόνο δεν μειώνει αυτές τις απολαβές, που τις είχε κάνει σημαία, αλλά τις αυξάνει κιόλας. Συγκεκριμένα, γι’ αυτά που δημόσια γνωρίζουμε, οι ετήσιες μεικτές αποδοχές του Διευθύνοντος Συμβούλου του Τ.Χ.Σ., με απόφαση του κ. Υπουργού, διαμορφώθηκαν σε 270.000 ευρώ. Αυτό αποφάσισε ο κ. Τσακαλώτος - αυξημένες κατά 55.000 ευρώ από τις απολαβές του 2014. Θυμίζω ότι τότε, ο Πρωθυπουργός ο κ. Τσίπρας, χαρακτήριζε αυτές τις χαμηλότερες απολαβές, ως «απαράδεκτα υψηλές», όταν η χώρα και ο μέσος Έλληνας στενάζει. Αλλά η κοινωνική ευαισθησία της Αριστεράς πήγε στην άκρη, όπως και σε άλλα σημεία. Επαναλαμβάνω συνεπώς το ερώτημα: Ποιες οι δικές σας απολαβές, επειδή μιλάμε για διαφάνεια και είπατε εσείς τη λέξη διαφάνεια.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Το λόγο έχει ο κ. Υπουργός.

ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών): Δεν με νοιάζει για τις ανακρίβειες τις πολιτικές που λέτε, κύριε Σταϊκούρα. Νομίζω ότι είπατε τέσσερις ή πέντε ανακρίβειες μέσα στα τρία πρώτα λεπτά, που είναι ρεκόρ ακόμη και για εσάς.

Δεν σας διέκοψα, θέλω και εγώ τον σεβασμό που σας έδωσα.

ΓΕΩΡΓΙΟΣ ΒΛΑΧΟΣ: *(Ομιλία εκτός του μικροφώνου)*

ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών): Δεν θα ζητήσω την γνώμη σας και να μην διακόπτετε. Κύριε Σταϊκούρα, είναι δικηγόρος σας; Αν θέλετε να έχετε δικηγόρο, τότε να τον ακούσω. Πάρα πολλές ανακρίβειες……

ΓΕΩΡΓΙΟΣ ΒΛΑΧΟΣ: *(Ομιλία εκτός του μικροφώνου)*

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Κύριε Βλάχο, μην διακόπτετε. Κύριε Σταϊκούρα δεν διακόψατε εσείς, αλλά όπως πραγματικά δεν σας διέκοψε, ο κ. Υπουργός θέλει να μιλήσει για ελάχιστα λεπτά.

ΧΡΗΣΤΟΣ ΣΤΑΙΚΟΥΡΑΣ: *(Ομιλία εκτός του μικροφώνου)*

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Να ζητάτε το λόγο από το Προεδρείο. Μην φωνάζετε, μόλις τώρα σας είπα να ζητάτε το λόγο από το Προεδρείο.

ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών): Κύριε Πρόεδρε να συζητήσουμε.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Το λόγο έχει ο κ. Υπουργός.

ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών): Κύριε Σταικούρα, δεν με νοιάζει και να είστε εναντίον αυτού του νόμου και όλου του σχεδίου. Με νοιάζει, ότι είσαστε υπεύθυνος οικονομικής πολιτικής της Ν.Δ. και δεν έχετε διαβάσει το νόμο. Λέτε ψέματα συνειδητά, ότι με απόφαση του Υπουργού Οικονομικών, βγαίνουν οι μισθοί.

Παρακαλώ, αφού δεν έχετε χρόνο να το διαβάσετε εσείς το νόμο, βάλτε κάποιο βοηθό σας να σας διαβάσει, να σας πει τι λέει ο νόμος, ποιος αποφασίζει, με ποια κριτήρια, με ποιες εταιρείες, γιατί είναι απαράδεκτο να δείχνετε τέτοια άγνοια και να θέλετε τόσο πολύ ,να εξαπατήσετε αυτούς που ακούνε για να βγάλετε κάποιο κέρδος. Είσαστε απαράδεκτος και αν δεν έχετε τους συμβούλους σας, οι δικοί μου σύμβουλοι είναι εδώ να σας ενημερώσουν ,ποιος αποφασίζει για τους μισθούς και με ποια διαδικασία το κάνει .Εντάξει;

ΙΩΑΝΝΗΣ ΤΡΑΓΑΚΗΣ: Από τα 9 ερωτήματα, μία ανακρίβεια.

ΔΗΜΗΤΡΙΟΣ ΣΤΑΜΑΤΗΣ: *Ομιλεί μη ακουόμενος*.

ΧΡΗΣΤΟΣ ΜΑΝΤΑΣ: *Ομιλεί μη ακουόμενος*.

*(Πολλοί Βουλευτές μιλούν εκτός μικροφώνου - θόρυβος στην Αίθουσα)*

ΜΑΚΗΣ ΜΠΑΛΑΟΥΡΑΣ ( Πρόεδρος Επιτροπής): Κύριε Τραγάκη σας παρακαλώ, είναι δικαίωμα του καθενός, να απαντάει όπως θέλει. Θα το κρίνει ο ελληνικός λαός που μας παρακολουθεί και ο καθένας από εμάς. Μπορείτε να ηρεμήσετε; να κάνουμε μια καλή κουβέντα;

Ο κ Σταικούρας έχει το λόγο.

ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών): *Ομιλεί μη ακουόμενος*.

ΧΡΗΣΤΟΣ ΣΤΑΙΚΟΥΡΑΣ: Κύριε Υπουργέ, πρώτα από όλα, δεν μπορώ να καταλάβω τον εκνευρισμό σας, δεύτερον, μου είπατε ότι λέω εγώ ψέματα. Νομίζω, ότι έχετε κατοχυρώσει τον όρο αυτόν και την αξιοπιστία.

ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών): *Ομιλεί μη ακουόμενος*.

ΜΑΚΗΣ ΜΠΑΛΑΟΥΡΑΣ ( Πρόεδρος Επιτροπής): Παρακαλώ, μην τον διακόπτετε. Θα σας δώσω το λόγο μετά.

ΧΡΗΣΤΟΣ ΣΤΑΙΚΟΥΡΑΣ: Πριν από λίγο, λέγατε στους συναδέλφους μου της Ν.Δ να μη σας διακόπτουν, τώρα διακόπτετε εσείς. Επίσης, δεν σας μίλησα ποτέ στον ενικό. Σέβομαι το ρόλο σας και απαιτώ τον ίδιο σεβασμό. Τρίτον, είπατε ότι λέω ψέματα. εσείς; Εσείς, που έχετε δεσμευτεί για 15.000 πράγματα εδώ στη Βουλή και κάνετε ακριβώς τα αντίθετα; Και επί της ουσίας. Πόσες είναι οι απολαβές του ΤΧΣ, κύριε Τσακαλώτε σήμερα; Πόσες είναι; Πόσες με σύμφωνη γνώμη του Υπουργού.

ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών): *Ομιλεί μη ακουόμενος*.

ΧΡΗΣΤΟΣ ΣΤΑΙΚΟΥΡΑΣ: Συνεπώς, επειδή γνωρίζω πολύ καλά τη διαδικασία και επειδή έχω καταθέσει και ερώτηση, την οποία δεν έχετε απαντήσει, γιατί ξέρετε ότι δεν έχετε απαντήσει και επειδή πετάτε εσείς τη μπάλα στην εξέδρα, σας λέω συνεπώς, το ουσιαστικό επιχείρημά μου. Το ουσιαστικό επιχείρημά μου, στο οποίο ζητάω και απαιτώ απάντηση από την διοίκηση του Υπερταμείου είναι ποιες είναι οι απολαβές του Προέδρου και του Διευθύνοντος Συμβούλου. Επαναλαμβάνω στο Ταμείο Χρηματοπιστωτικής Σταθερότητας, οι απολαβές διαμορφώθηκαν σήμερα, στις 270.000 ευρώ, 55.000 ευρώ παραπάνω, από ότι στο τέλος του 2015. Το διαψεύδετε αυτό;

ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών): *Ομιλεί μη ακουόμενος*.

ΜΑΚΗΣ ΜΠΑΛΑΟΥΡΑΣ (Πρόεδρος Επιτροπής): Κύριε Σταικούρα, σας παρακαλώ πολύ, τελειώσαμε. Κάνατε την παρέμβασή σας, καλύφθηκε ή δεν καλύφθηκε από το ερώτημα που έβαλε ο Υπουργός, θα το κρίνουμε.

ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών): *Ομιλεί μη ακουόμενος*.

ΧΡΗΣΤΟΣ ΣΤΑΪΚΟΥΡΑΣ: Δεν είναι έτσι. Λέει ψέματα ο κ. Υπουργός.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Μα, είναι δυνατόν τώρα;

ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών): Τι λέει ο νόμος; Αφού το ξέρεις, πες μας, τι λέει ο νόμος.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Κύριε Σταϊκούρα, μισό λεπτό. Κύριε Τσακαλώτε, μισό λεπτό εγώ διευθύνω τη συζήτηση. Σας παρακαλώ.

Κύριε Σταϊκούρα, Εάν θέλετε, να πείτε μονολεκτικά. Θέλετε να πείτε κάτι;

ΓΕΩΡΓΙΟΣ ΒΛΑΧΟΣ: *Ομιλεί μη ακουόμενος*

ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών): *Ομιλεί μη ακουόμενος*

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Κύριε Βλάχο, σας παρακαλώ. Κύριε Υπουργέ, μην απαντάτε σας παρακαλώ.

Ελάτε, κ. Σταϊκούρα. Μονολεκτικά.

ΧΡΗΣΤΟΣ ΣΤΑΪΚΟΥΡΑΣ: Καταρχήν, σε όλη την τοποθέτησή μου έχω πλήρη επίγνωση των λεγόμενων μου.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Ωραία.

ΧΡΗΣΤΟΣ ΣΤΑΪΚΟΥΡΑΣ: Δεύτερη παρατήρηση. Επιμένω στο ποσό, το οποίο δεν διαψεύδει ο κ. Υπουργός.

Τρίτον, ο κ. Υπουργός θα μπορούσε, να μη δεχτεί τις 270.000 - χρειάζεται η σύμφωνη γνώμη - και τέταρτον, ο προηγούμενος Υπουργός, ο κ. Βαρουφάκης κατέβασε 140, άρα, μπορούσε, να επέμβει.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Ωραία.

ΓΕΩΡΓΙΟΣ ΒΛΑΧΟΣ: *Ομιλεί μη ακουόμενος*

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Κύριε Βλάχο, μισό λεπτό.

ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών): *Ομιλεί μη ακουόμενος*

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Κύριε Τσακαλώτε. Σας παρακαλώ.

Ο Υπουργός απάντησε ότι δεν υπέγραψε αυτός, δε μίλησε για το ύψος των αμοιβών. Έγινε σαφές αυτό; Τελεία και παύλα. Δεν υπέγραψε αυτός, το είπε δέκα φορές.

Πάμε, σας παρακαλώ, στον κ. Κουτσούκο.

ΙΩΑΝΝΗΣ ΤΡΑΓΑΚΗΣ: Τις διοικήσεις των ΔΕΚΟ ποιος τις διορίζει;

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Κύριε Τραγάκη μιλάει ο κ. Κουτσούκος, σας παρακαλώ.

ΙΩΑΝΝΗΣ ΚΟΥΤΣΟΥΚΟΣ: Τις διοικήσεις των ΔΕΚΟ ποιος τις διορίζει; Δε θα μιλήσει;

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Κύριε Κουτσούκο, έχετε το λόγο.

ΙΩΑΝΝΗΣ ΚΟΥΤΣΟΥΚΟΣ: Εγώ νόμιζα ότι γίναμε κιόλας δεύτερο κόμμα, αλλά με ενημέρωσε ο κ. Μαντάς ότι...

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Πιο κοντά στο μικρόφωνο, κ. Κουτσούκο, γιατί φωνάζουν και οι συνάδελφοι.

ΙΩΑΝΝΗΣ ΚΟΥΤΣΟΥΚΟΣ: Ευχαριστώ, κύριε Πρόεδρε. Έχουμε διαβάσει τα βιογραφικά και του Προέδρου και της Διευθύνουσας Συμβούλου και δεν χρειαζόταν, ν’ αναλώσουν χρόνο, για να μας παρουσιάσουν τους εαυτούς τους. Είναι επιτυχημένοι άνθρωποι της αγοράς και οι δύο με βάση τα βιογραφικά και την πορεία τους.

Εκείνο, όμως, που έχει σημασία είναι ότι δε μας φώτισαν καθόλου. Διότι μας μίλησαν για τις γενικές αρχές της χρηστής διαχείρισης, του ομαδικού πνεύματος, αλλά για τη δουλειά για την οποία διορίστηκαν, δεν μας είπαν τίποτα.

Θέλω, να ξέρετε, αξιότιμοι κύριοι, ότι η πρώτη μου διαφωνία με τον παριστάμενο Υπουργό Οικονομικών σ' αυτή εδώ την αίθουσα και απ’ αυτό εδώ το βήμα ήταν ότι όταν εγώ είπα ότι «δεσμεύετε την περιουσία του ελληνικού λαού για 100 χρόνια», ο κ. Υπουργός αντέδρασε αποκαλώντας με κι εμένα ψεύτη, γιατί «τη δέσμευσα για 99 χρόνια». Αυτή ήταν η πρώτη μας διαφωνία. Τώρα, που περνάει ο χρόνος σιγά σιγά, του χρόνου θα είναι 98.

Θέλω να ξέρετε, λοιπόν, ότι η αντιμετώπισή μας απέναντί σας θα είναι σαν τους ανθρώπους, που έχουν επιλεγεί, να κάνουν μια δουλειά, με την οποία εμείς δεν έχουμε καθόλου συμφωνήσει, γιατί θεωρούμε ότι η συγκεκριμένη Κυβέρνηση υποτάχθηκε σ’ ένα αίτημα των δανειστών μας, το οποίο είχε τεθεί από, 2010 και είχε απορριφθεί. Δηλαδή, να περάσει στον έλεγχο των δανειστών η διαχείριση της δημόσιας περιουσίας κι αυτή τη δουλειά επιλεχθήκατε, να την κάνετε εσείς, άξια με τα βιογραφικά σας - επαναλαμβάνω - και με τη σύμφωνη γνώμη των θεσμών, αφού σας επέλεξε το Εποπτικό Συμβούλιο, στο οποίο συμμετέχουν οι θεσμοί. Για να μην έχουμε την αυταπάτη ότι σας διόρισε η Κυβέρνηση. Είχε και τη σύμφωνη γνώμη της Κυβέρνησης.

Το ζήτημα που τέθηκε νωρίτερα είναι μείζον ζήτημα για τη διαφάνεια και τη δουλειά που έχετε να κάνετε εκεί, διότι δεν μπορεί να θεωρεί η πλειοψηφία του λαού ότι είστε εκεί για να ξεπουλήσετε τη δημόσια περιουσία και ταυτόχρονα να χρυσοπληρώνεστε. Ως πετυχημένοι managers, προφανώς έχετε τις απαιτήσεις ενός υψηλού επιπέδου αποδοχών. Αυτό το αναγνωρίζω και το αναγνωρίζουμε και ως παράταξη, διότι υποστήκαμε τις λοιδορίες ενός αισχρού λαϊκισμού, όλα τα προηγούμενα χρόνια, όταν επιχειρήσαμε με διεθνείς και ανοικτές διαδικασίες να προσλάβουμε managers στις δημόσιες επιχειρήσεις. Είναι υποχρέωση, λοιπόν, δική μας, αλλά πιστεύω είναι και δική σας, να μας πείτε σήμερα το επίπεδο των αποδοχών σας και των στελεχών των θυγατρικών, για τις οποίες έγινε προηγούμενα αυτή η αντιπαράθεση. Να μας πείτε και τις δικές σας και των θυγατρικών για να ξέρει ο ελληνικός λαός.

Έρχομαι τώρα στην δουλειά, στην οποία αναλάβατε να κάνετε. Έχουμε ζητήσει ως Δημοκρατική Συμπαράταξη, με ερώτηση δική μου και του κ. Κεγκέρογλου, από τον παριστάμενο Υπουργό να καταθέσει στη Βουλή τη συμφωνία που υπέγραψε, που έκλεισε μάλλον, την 1η Μαΐου με τους δανειστές. Ο κ. Τσακαλώτος, όπως κάνει συχνά αγνοεί τη Βουλή, δεν μας έχει καταθέσει την συμφωνία. Μάθαμε προχθές από την Ευρωπαϊκή Επιτροπή ότι έχουμε άλλα 113 προαπαιτούμενα. Ο κ. Τσακαλώτος νομίζει ότι έχουμε όλοι εμείς το επίπεδο των αγγλικών, το οποίο κατέχει ο ίδιος για να μπορούμε να αποκωδικοποιούμε τι γράφει κάθε φορά η συμφωνία.

Από την ώρα που δεν έχουμε εμείς τη συμφωνία και τις δεσμεύσεις που ανέλαβε η κυβέρνηση για τη μεταφορά των Δημοσίων Επιχειρήσεων και Οργανισμών στην Εταιρία Συμμετοχών, θα έπρεπε εσείς που υποτίθεται είστε ενήμεροι και έχετε αναλάβει να κάνετε αυτή την δουλειά, να ενημερώσετε σήμερα το Σώμα. Γι' αυτό είστε εδώ. Είστε με βάση διάταξη του νόμου που επιβάλλει τη λογοδοσία. Δεν είστε εδώ επειδή συμφώνησε ο κ. Μπαλαούρας με τον κ. Πρόεδρο της Βουλής. Είστε εδώ, επειδή το προβλέπει η συγκεκριμένη διάταξη του νόμου για την ίδρυση του Υπερταμείου, του Ταμείου, δηλαδή, Περιουσίας και Συμμετοχών. Και δεν μας είπατε τίποτα. Πρέπει να μας πείτε ορισμένα πράγματα για τις εταιρείες που μπήκαν, που βγήκαν και που θα μπουν και πώς και αυτές θα τις αξιοποιήσετε και πρέπει να γίνετε και πιο αναλυτικοί. Πώς θα επιτύχουμε το στόχο που έχει τεθεί στον προϋπολογισμό για τα έσοδα από τις αποκρατικοποιήσεις; Διότι ο περσινός προϋπολογισμός, μπορεί ναι μεν να πέτυχε στην αφαίμαξη μέσω των φόρων και να πέτυχε πλεόνασμα, αλλά απέτυχε στο στόχο για τις αποκρατικοποιήσεις. Είναι καταγεγραμμένο.

Μπορείτε να μας πείτε, λοιπόν, πώς θα επιτευχθεί φέτος ο στόχος για τις αποκρατικοποιήσεις. Είμαστε στη μέση του χρόνου. Δεύτερον, να μας πείτε το σχεδιασμό σας για τις εταιρίες που είναι ή θα έρθουν στην Εταιρεία των Συμμετοχών, καθώς διαπιστώνουμε ότι πολλές από αυτές δεν τηρούν καν τις αρχές, στις οποίες αναφερθήκατε εσείς, της εταιρικής διακυβέρνησης, της χρηστής διοίκησης και της διαφάνειας και έχουν ξεκινήσει να γίνονται ζημιογόνες.

ΧΡΗΣΤΟΣ ΜΑΝΤΑΣ: Πείτε μας ένα παράδειγμα.

ΙΩΑΝΝΗΣ ΚΟΥΤΣΟΥΚΟΣ: Οι συγκοινωνίες, οι δημόσιες συγκοινωνίες και επειδή ο αξιότιμος συνάδελφος ο κ. Μαντάς μου ζήτησε παράδειγμα να πω και ένα παράδειγμα, κ. συνάδελφε, ακόμα.

Η κυρία Αικατερινάρη ήταν, μας είπε, μέχρι πριν λίγο στη ΔΕΗ. Μπορείτε να μας πείτε αυτά τα χάλια που έχει σήμερα η ΔΕΗ με την έλλειψη ρευστότητας, την αύξηση των ληξιπρόθεσμων και την απαξίωση της, πότε ξεκίνησαν και πώς εξελίχθηκαν. Θα ήταν ενδιαφέρον για τη συζήτησή μας.

ΧΡΗΣΤΟΣ ΜΑΝΤΑΣ: *Ομιλεί μη ακουόμενος*

ΙΩΑΝΝΗΣ ΚΟΥΤΣΟΥΚΟΣ: Κύριε Μαντά, εσείς είπατε παραδείγματα.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Κύριε Κουτσούκο, ολοκληρώστε, σας παρακαλώ.

ΙΩΑΝΝΗΣ ΚΟΥΤΣΟΥΚΟΣ: Κατά συνέπεια να ξέρετε ότι θα επιδιώξουμε, μέσω όλων των δυνατοτήτων που μας δίνει ο Κανονισμός της Βουλής, αν και το Υπουργείο Οικονομικών δεν τον σέβεται και όλων των άλλων δυνατοτήτων που έχουμε να ελέγχουμε τα πεπραγμένα σας σε ποια κατεύθυνση κινούνται και πώς θα υλοποιήσει τους στόχους.

Θα κλείσω με κάτι τελευταίο.

Η προηγούμενη Κυβέρνηση, του ΠΑ.ΣΟ.Κ., είχε νομοθετήσει το Ταμείο Αλληλεγγύης των Γενεών, στο οποίο θα εισρέουν οι πόροι από την εκμετάλλευση των υδρογονανθράκων. Η ερώτησή μου είναι, έχει τεθεί θέμα αλλαγής του καθεστώτος εκμετάλλευσης των υδρογονανθράκων και υπάρχει σχεδιασμός για την ένταξή τους στην Εταιρία Συμμετοχών και Περιουσίας, στην οποία προΐσταστε;

Αυτά και αναμένουμε τις απαντήσεις.

ΜΑΚΗ ΜΠΑΛΑΟΥΡΑΣ (Πρόεδρος της Επιτροπής): Ευχαριστούμε κύριε Κουτσούκο, το λόγο έχει ο κ.Παναγιώταρος.

ΗΛΙΑΣ ΠΑΝΑΓΙΩΤΑΡΟΣ: Ευχαριστώ κύριε Πρόεδρε. Έχει πολύ ενδιαφέρον η σημερινή συζήτηση, ακούσαμε και από τους προλαλήσαντες πολλές ερωτήσεις. Η σημαντικότερη ερώτηση όλων - γιατί δεν είναι μόνο το τι έχει γίνει μέχρι αυτή τη στιγμή, είναι και το τι θα γίνει από δω και στο εξής- όλοι ρωτούν, ρωτούμε και εμείς, για τον ορυκτό πλούτο της πατρίδας μας, για τα κοιτάσματα, τα οποία αποδεδειγμένα πλέον από φίλους και εχθρούς υπάρχουν σε ολόκληρο το ελληνικό υπέδαφος, υποθαλάσσιο και μητροπολιτικό.

Θα θέλαμε και εμείς να ρωτήσουμε για τις αποδοχές σας και ποιος πληρώνει εντέλει, αυτές τις τεράστιες αποδοχές, τις οποίες λαμβάνετε, τις εξοργιστικές στους πολύ δύσκολους καιρούς στους οποίους ζούμε, μάλιστα για να είστε σε μια θέση, στον Υπερταμείο Αξιοποίησης Δημόσιας Περιουσίας. Εδώ, φαντάζονται όλοι θα θέλαμε μια εξήγηση, τι εννοείτε «αξιοποίηση»; Γιατί αν εννοείτε «αξιοποίηση», να δίνουμε με «διαγωνισμούς Β.Κορέας», με έναν ενδιαφερόμενο, τα «φιλέτα» της πατρίδας μας, όπως τα αεροδρόμια και μάλιστα σε κρατικές εταιρείες, όπως έγινε με τα αεροδρόμια στην FRAPORT, όπως έγινε με το λιμάνι του Πειραιά στην COSCO και ενδεχομένως τα υπόλοιπα μεγάλα λιμάνια σε άλλες εταιρείες, που όλως τυχαίως παρουσιάζεται ένας ενδιαφερόμενος, όπως έγινε και με το «Ελληνικό», όπου όλοι είδαμε ότι υπήρχε μόνο ένας ενδιαφερόμενος για το «καλύτερο κομμάτι γης σε ολόκληρη την Ευρώπη», όπως διατυμπανίζουν όλοι και όλες.

Επίσης, θα θέλαμε να μας πείτε και να το πείτε ξεκάθαρα, τον όρο αξιοποίησης και για τα υπόλοιπα περιουσιακά στοιχεία, τα οποία είναι στο λεγόμενο «Υπερταμείο».

Θεωρούμε, ότι θα πρέπει να είσαστε πολύ προσεκτική, γιατί είστε και νέα, διότι τα πράγματα είναι δύσκολα και οι καιροί αλλάζουνε και όλες αυτές οι ενέργειες, όπως ένα Υπερταμείο, που είναι παράνομο 100%. και αυτό θα αποδειχθεί στο μέλλον - άμεσο ή απώτερο, αυτό είναι μια άλλη ιστορία και θα το δούμε- και όπως η νυν Κυβέρνηση, που όταν ήταν αντιπολίτευση στηλίτευε, κατηγορούσε και τώρα πράττει και κάνει ακριβώς τα ίδια με τους προηγούμενους, να ξέρουν όλοι, ότι κάποια στιγμή θα έρθουν και κάποιοι άλλοι, οι οποίοι θα είναι, ενδεχομένως, εντελώς διαφορετικοί.

Αυτά είναι ζητήματα, τα οποία θα πρέπει να λάβετε πολύ σοβαρά υπόψη σας και να μην «παίζετε» με την περιουσία του ελληνικού λαού, περιουσία η οποία χτίστηκε, αποκτήθηκε, οικοδομήθηκε- όπως στην περίπτωση της Δ.Ε.Η. κυρία Αικατερινάρη, που έχετε και μια δικαστική εκκρεμότητα πολύ μεγάλη, όπου περιουσιακά στοιχεία αξίας εκατοντάδων δισεκατομμυρίων ευρώ, διότι αυτή είναι η συνολική περιουσία της Δ.Ε.Η., να την ξεπουλάμε «έναντι πινακίου φακής» σε διάφορους, γιατί το επιτάσσουν οι δανειστές, οι τροϊκανοί, οι του Eurogroup» ή οποιοσδήποτε άλλος.

Σκεφτείτε τα όλα αυτά, γιατί τώρα μπορεί να είστε σε μια πάρα πολύ ωραία θέση, αλλά αύριο μπορεί να μην είστε και το γεγονός ότι στο δικαστήριο που είχατε με την Δ.Ε.Η. δεν παραβρέθηκε η Δ.Ε.Η., κάτι σημαίνει αυτό.

Ευχαριστώ πολύ.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Παρακαλώ να είμαστε πιο σωστοί στις εκφράσεις μας, γιατί καταλήξατε στο τέλος ότι «δεν θα είστε σε αυτή τη θέση» και ακούστηκε λίγο απειλητικό. Το λόγο έχει ο κ.Καραθανασόπουλος.

ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ: Κύριε Πρόεδρε, για το Κομμουνιστικό Κόμμα Ελλάδος είναι καθαρά τα ζητήματα και δεν θα κρυφτούμε πίσω από επιμέρους ζητήματα, τα οποία έχουν πολύ μικρή σημασία.

Τι είναι, καταρχάς, αυτή η Εταιρία Συμμετοχών;

Αυτή η Εταιρία Συμμετοχών, επί της ουσίας, είναι μια εταιρεία, η οποία θα συνδιαχειριστεί- το ελληνικό κράτος με τους δανειστές- το σύνολο των περιουσιακών στοιχείων του Δημοσίου.

Δεύτερον, υποθηκεύει αυτή την περιουσία για 99 χρόνια και με σκοπό, αφενός μεν να εξυπηρετήσει το κρατικό χρέος- ένα κρατικό χρέος, που το υπενθυμίζω δεν ευθύνεται ο ελληνικός λαός, ο οποίος «ματώνει» για την εξυπηρέτηση του κρατικού χρέους και δεύτερον, μέσα από την αξιοποίηση αυτής της περιουσίας, να στηριχθούν τα συμφέροντα των επιχειρηματικών ομίλων, τα επενδυτικά τους σχέδια. Τρίτο σημείο είναι, ότι η αξιοποίηση της ιδιωτικής περιουσίας και των επιχειρήσεων, στα οποία έχει η πλειοψηφία το Δημόσιο ή συμμετέχει το Δημόσιο θα γίνεται με καθ΄ μέσο και εργαλείο. Άρα αυτό σημαίνει και πώληση και ιδιωτικοποίηση και συμμετοχή στρατηγικού επενδυτή και στην πράξη δημόσιου και ιδιωτικού.

Εδώ προκύπτει ένα πολύ μεγάλο ερώτημα για το ΚΚΕ. Αυτή η αντίληψη, η οποία και οι δύο παρευρισκόμενοι και ο Πρόεδρος και η Διευθύνουσα Σύμβουλος, έχουν σχετικά με το δημόσιο συμφέρον. Από πότε το δημόσιο συμφέρον ταυτίζεται, με τις επενδύσεις που δημιουργούν δουλειές και δημιουργούν ευημερία; Αλήθεια μπορείτε να μου φέρετε μερικά παραδείγματα. Οι επενδύσεις γίνονται για να δημιουργήσουν ευημερία; Αυτό κανένα εγχειρίδιο δεν το γράφει πουθενά.

Οι επενδύσεις, γίνονται με σκοπό το κέρδος και το κέρδος αποτελεί την ταφόπλακα της ευημερίας της λαϊκής οικογένειας. Αλήθεια δεν έχετε πάει χαμπάρι τις ανατροπές, οι οποίες έγιναν στις εργασιακές σχέσεις; Τις ανατροπές, οι οποίες έγιναν στα συγκροτημένα εργασιακά και ασφαλιστικά δικαιώματα; Τις ανατροπές, οι οποίες έγιναν σε επίπεδο μισθών; Το ξέρετε πολύ καλά, αλλά όχι μόνο δεν δημιουργούν θέσεις εργασίας οι οποίες να ικανοποιούν τις ανάγκες των εργαζομένων, αλλά αντίθετα αυξάνουν ακόμα περισσότερο το βαθμό εκμετάλλευσης εργατικής τάξης. Αλήθεια τι δημόσιο συμφέρον είναι αυτό, το οποίο θα εξυπηρετηθεί από την ανταγωνιστικότητα των επιχειρήσεων, από την εξωστρέφεια και την κερδοφορία.

Δεν ακούστηκε κουβέντα για παράδειγμα για τις συνθήκες, την κατάσταση, την οποία βιώνουν εργαζόμενοι. Η κερδοφορία της ΔΕΗ, ο εκπρόσωπος του ΠΑΣΟΚ που πήγε, όμως οι ανατροπές που δέχονται οι εργαζόμενοι στη ΔΕΗ συνέβαλλε και αυτός και ο εκπρόσωπος του ΠΑΣΟΚ στις εργολαβίες, τις ιδιωτικοποιήσεις, στην εντατικοποίηση της εργασίας γι’ αυτά κουβέντα. Κανένα ενδιαφέρον απολύτως, πως θα είναι κερδοφόρος η ΔΕΗ. Λες και η κερδοφορία θα πέσει από τον ουρανό. Είναι υπόθεση χρηστής διαχείρισης και όχι ένταση της εκμετάλλευσης.

Κουβέντα καμία για την κατάσταση, την οποία βιώνουν τα λαϊκά νοικοκυριά και τον αποκλεισμό τους ενεργειακή φτώχεια μιας και πιάσαμε τη ΔΕΗ, για το 35% των λαϊκών νοικοκυριών. Και αυτό έγινε στο όνομα της ανταγωνιστικότητας, της απελευθέρωσης, στο όνομα της εξωστρέφειας και στο όνομα της καπιταλιστικής κερδοφορίας. Ήταν το αποτέλεσμα να υπάρχει 35% ενεργειακής φτώχειας. Αλλά, αυτό είναι το πιστεύω σας στο πως θα υπηρετηθούν τα συμφέροντα του καπιταλιστικού συστήματος και των κεφαλαιοκρατών. Και σε αυτό το βωμό ακριβώς θυσιάζετε την ικανοποίηση των λαϊκών αναγκών, την βελτίωση της κατάστασης, την οποία βιώνουν σήμερα οι εργαζόμενοι.

Απ’ αυτήν την άποψη εμείς, λοιπόν δεν θα σταθούμε σε μικροζητήματα, όπως για παράδειγμα το ύψος της μισθοδοσίας και των αποδοχών, δηλαδή άμα ήταν μικρότερο. Απλώς, είναι οι αιτίες για να σηκώσει σήμερα ένας καυγάς, γιατί ακριβώς το σύνολο των υπόλοιπων κομμάτων συμφωνεί με τη στρατηγική, τη λογική και τη φιλοσοφία. Ότι η δημόσια περιουσία, πρέπει να υποταχθεί στην εξυπηρέτηση του κρατικού χρέους και στη στήριξη των επιχειρηματικών ομίλων. Και δεν είναι παράλογο αυτό διαχρονικά οποιαδήποτε στιγμή της ώρας και του ελληνικού κράτους, όχι μόνο του ελληνικού κράτους και συνολικά των σύγχρονων αστικών κρατών, δεν θα υπάρξει ένα παράδειγμα ή αν θα υπάρξει θα είναι η εξαίρεση που επιβεβαιώνει τον κανόνα. Ανεξάρτητα, λοιπόν αν στη κυβέρνηση υπήρχαν οι διάφορες μορφές πολιτεύματα από δικτακτορικά, έως και με δημοκρατικό τρόπο εκλεγμένα που το κράτος να μην πουλούσε πολύ φθηνά την κρατική περιουσία στους ιδιώτες και να μην αγόραζε πολύ ακριβά από τους ιδιώτες.

Είτε όσον αφορά προμήθειες είτε όσον αφορά χρεοκοπημένες εταιρείες, γιατί, ακριβώς, το κράτος δεν είναι ουδέτερο, είναι ο συνολικός καπιταλιστής. Ο στόχος του είναι πως μέσα από τη δράση του και σ' αυτή την περίπτωση της αγοραπωλησίας και της συνδιαλλαγής με τους ιδιωτικούς καπιταλιστικού ομίλους, θα πουλά φθηνά και θα αγοράζει πολύ ακριβά, για να διασφαλίζει την κερδοφορία.

Απ' αυτήν την άποψη, λοιπόν, εμείς, διαφωνούμε. Είμαστε αντίθετοι με το σύνολο της λογικής που διέπει την εταιρία συμμετοχών και βεβαίως και με τα πρόσωπα, γιατί, ακριβώς, δεν θα είναι άμοιρα των ευθυνών, ξέρουν τι πρέπει να γίνει και πώς να το κάνουν.

Άρα, λοιπόν, δεν μπορούμε να σταθούμε στις όποιες περγαμηνές έχουν για να μπορέσουν να υλοποιήσουν μια βαθιά αντιλαϊκή και ταξική πολιτική. Ευχαριστώ.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Και εμείς ευχαριστούμε.

Ο κ. Λαζαρίδης, έχει το λόγο.

ΓΕΩΡΓΙΟΣ ΛΑΖΑΡΙΔΗΣ: Ευχαριστώ, κύριε Πρόεδρε.

Καταρχήν κι εγώ θα ήθελα να ξεκινήσω από το πλούσιο βιογραφικό των παρισταμένων. Πραγματικά, δεν έχω να κάνω κάποια παρατήρηση, γιατί το βιογραφικό και η δράση του κ. Διαμαντόπουλου και της κ. Αικατερινάρη, μιλούν από μόνα τους.

Εκείνο που θέλω να επισημάνω είναι ότι όσον αφορά στις δημόσιες συμμετοχές, μιλάμε για αξιοποίηση και όχι για πώληση της περιουσίας του δημοσίου, σε αντίθεση με το ΤΑΙΠΕΔ, που είχε ιδρύσει η προηγούμενη κυβέρνηση ΠΑ.ΣΟ.Κ. - Ν.Δ., όπου μιλούσε καθαρά για πώληση. Ότι έμπαινε εκεί μέσα επωλείτο.

Θα ήθελα να επισημάνω ότι, πραγματικά, πρέπει να αξιοποιηθεί η περιουσία του Δημόσιου και αναλάβουν ιδιώτες το παιχνίδι, αλλά όχι να ξεπουληθεί η περιουσία του ούτε να γίνει αυτό που γινόταν στο παρελθόν, από την κυβέρνηση ΠΑ.ΣΟ.Κ. - Ν.Δ., όπου είχαν μπει μέσα και πουλιόνταν κερδοφόρες επιχειρήσεις.

Θα φέρω, ως παράδειγμα, την περίπτωση των 28 ακινήτων του Δημοσίου, που δεν υπάρχει αντίστοιχο προηγούμενο. Τα 28 ακίνητα του Δημόσιου πουλήθηκαν σε ιδιωτική επιχείρηση για 260 εκατομμύρια με τη δέσμευση της ενοικίασης από το Δημόσιο για 30 εκατομμύρια ετησίως. Όταν πωλήθηκαν για 26 εκατομμύρια και συμφωνήθηκε να ξανανοικιαστούν από το Δημόσιο για 30 εκατομμύρια, σημαίνει απόδοση κοντά στο 12% - 13%. Τέτοια απόδοση είναι χάρισμα. Χαρίστηκαν αυτά τα ακίνητα. Μιλάμε για σκανδαλώδεις περιπτώσεις, τώρα.

Αυτή η ιστορία δεν τελειώνει εδώ. Συμφωνήθηκε και επαναγορά, εφόσον ήθελε το δημόσιο να παραμείνει εκεί, μετά από είκοσι χρόνια.

Επομένως, θα πρέπει να είμαστε προσεκτικοί όλοι στις τοποθετήσεις μας εδώ, γιατί και μνήμη έχουμε και μπορούμε να αξιολογούμε τα στοιχεία που έχουμε στα χέρια μας.

Εδώ, θα ήθελα να διευκρινίσουμε εάν μέσα στις σκέψεις, υπάρχει και η συμμετοχή με κάποια μορφή του Δημοσίου, είτε δια μέσω κάποιων επιχειρήσεων του Δημοσίου είτε με κάποια άλλη μορφή την οποία, αυτή τη στιγμή, δεν έχω πρόχειρη.

Άκουσα από ένα συνάδελφο, προηγουμένως, που μίλησε για τα χάλια της Δ.Ε.Η..

Τα χάλια της Δ.Ε.Η., πότε ξεκίνησαν, την 1η Ιανουαρίου 2015;

Τα χάλια της Δ.Ε.Η. ξεκίνησαν, όταν αποφάσισαν οι προηγούμενες κυβερνήσεις να φορτώσουν είσπραξης φόρων μέσα στους λογαριασμούς της Δ.Ε.Η..

Εγώ είμαι απ΄ τη Θεσσαλονίκη. Τότε σ ένα Υπουργικό Συμβούλιο που είχε γίνει στον Οργανισμό Λιμένος Θεσσαλονίκης, ανακοινώθηκε αυτό, ενώ προηγουμένως, είχε πει ο κ. Βενιζέλος, Πρόεδρος τότε του ΠΑ.ΣΟ.Κ., είχε πει ότι ήταν αντισυνταγματικό να εισπράττονται φόροι, μέσω λογαριασμών κοινωφελών οργανισμών και στην συνέχεια ανακοίνωσε την επιβολή του ΕΕΤΗΔΕ, ο οποίος εισπράττεται μέσων των λογαριασμών της Δ.Ε.Η.. Από εκεί ξεκίνησε η κατρακύλα, η όποια κατρακύλα της Δ.Ε.Η., επομένως να μην την πυροβολούμε προς πάσα κατεύθυνση. Αυτά ήθελα να πω εγώ, σας ευχαριστώ.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Το λόγο έχει ο κ. Καβαδέλλας.

ΔΗΜΗΤΡΙΟΣ ΚΑΒΑΔΕΛΛΑΣ: Ευχαριστώ πολύ, κύριε Πρόεδρε, οφείλω να ομολογήσω ότι άκουσα πολύ ωραία πράγματα από τους προσκεκλημένους μας, όμως, με βάση τα δεδομένα, όπως ήδη έχουμε την εμπειρία μέχρι σήμερα, μάλλον πρέπει να ανησυχούμε. Να ανησυχούμε, γιατί πολλά έχουμε ακούσει και τίποτε δεν γίνεται. Θα ήθελα να κρούσω τον κώδωνα του κινδύνου, διότι χωρίς να ρωτήσει η συγκυβέρνηση, έχει βάλει όλη την περιουσία του ελληνικού λαού στα ταμεία και στα υπερ-ταμεία κι αν αποτύχουμε και πάλι, θα περάσουν σε χέρια τρίτων όλα αυτά τα δεσμευμένα περιουσιακά στοιχεία του ελληνικού δημοσίου.

Πριν πάμε παρακάτω, ακούμε ωραία πράγματα για τα παρακάτω, για το αύριο, θα ήθελα να ρωτήσω, αυτά τα λιμνάζοντα ζητήματα τα οποία έχουν εξαγγελθεί προ πολλού, όπως για παράδειγμα, πώς προτίθεστε να αντιμετωπίσετε προβλήματα και στοιχήματα που έχουν μπει, το αεροδρόμιο, ας πούμε. Παρόλο που δεν συμφωνούμε στο τίμημα και στον τρόπο, πρέπει να προχωρήσει η αποκρατικοποίηση του Ελληνικού και εδώ, εμείς, ως τρίτοι, βλέπουμε ότι ψηφίζεται κάτι και βάζετε τους δικούς σας ανθρώπους να τοποθετούν εμπόδια όπως έγινε με το αεροδρόμιο που προέκυψαν δασικά και αρχαιολογικά ζητήματα.

Επίσης είδα ότι ξεκίνησε η διαγωνιστική διαδικασία για τον ΔΕΣΦΑ, φοβάμαι και ανησυχώ κιόλας για το εάν έχουν ληφθεί υπ' όψιν οι απαραίτητες προϋποθέσεις, ώστε να μην έχουμε ένα νέο φαινόμενο Ελληνικού, με καθυστερήσεις, με εσωτερικές υπονόμευσης και τα λοιπά. Τις αποκρατικοποιήσεις που αφορούν κρίσιμες συμμετοχές σε επιχειρήσεις, όπως τα Ελληνικά Πετρέλαια, ΟΤΕ, ΔΕΠΑ, ΔΕΗ, ΕΥΔΑΠ και λοιπά και παραχωρήσεις, όπως της Εγνατίας Οδού, θα ολοκληρωθούν; Έχετε βάλει κάποιο όριο, το 2017 νομίζω ή το χρονοδιάγραμμα διευρύνεται επ΄ αόριστον και αναλόγως συνθηκών.

Ρωτώ, γιατί - όπως διάβασα σε δημοσιεύματα - παραχωρήσατε δια κάποιας θυγατρικής σας, νομίζω δια μέσω της εταιρείας δημοσίων συμμετοχών, στην προκήρυξη νέων διαγωνισμών για την πρόσληψη συμβούλων για αρκετές από τις παραπάνω συμμετοχές. Επομένως, τι πρέπει αφενός να περιμένουμε χρονικά, είναι ένα θέμα και το δεύτερο, ελπίζουμε οι σύμβουλοι να αμείβονται ορθολογικά, γιατί στο παρελθόν είχαμε κάποιους συμβούλους από την Ανατολή, οι οποίοι αμείβονταν υπερβολικά, εάν είναι σωστά τα δημοσιεύματα.

Για την ολοκλήρωση τώρα των διαδικασιών για τη μετάβαση σε ξένο επενδυτή, τη συμμετοχή της εταιρίας συντήρησης σιδηροδρομικού υλικού, αυτή λήγει στις επόμενες δύο ημέρες, εάν δεν απατώμαι, στις 30 Ιουνίου. Με βάση τα στατιστικά δεδομένα, βλέπουμε ότι κατά μέσο όρο χρονικά για την ολοκλήρωση μιας αποκρατικοποίησης, για τα στάδια προκήρυξης του διαγωνισμού, μέχρι και την τελική υπογραφή, περνάνε αρκετά χρόνια, τέσσερα με πέντε χρόνια.

Τι θα γίνει; Πως θα το διευθετήσουμε το ζήτημα να μπορούμε συντόμως να έχουμε αποφάσεις και υπογραφές, διότι τώρα δεν υπάρχει ο χρόνος που υπήρχε παλιότερα, όχι ότι υπήρχε πολύς χρόνος παλαιότερα, αλλά δεν υπάρχει ο ίδιος χρόνος. Τώρα αυτό είναι άρρηκτα συνδεδεμένο με την έξοδο της χώρας στην ανάπτυξη και την προσέλκυση ξένων κεφαλαίων. Οπότε εδώ θέλουμε τα χρονοδιαγράμματα που θα μπουν να είναι σε χρόνους βατούς, για να μην έχουμε το πρόβλημα που ανέφερα προηγουμένως, δηλαδή την έκθεση της δημόσιας περιουσίας στους δανειστές μας, στα χέρια τρίτων. Ευχαριστώ πολύ.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Ευχαριστώ και εγώ τον κ. Καβαδέλλα. Το λόγο έχει ο κ. Μαντάς.

ΧΡΗΣΤΟΣ ΜΑΝΤΑΣ: Κύριε Πρόεδρε, κύριε Υπουργέ, κυρίες και κύριοι συνάδελφοι, θα ήθελα από τη δική μου πλευρά να καλωσορίσω στην σημερινή ακρόαση τον Πρόεδρο και την Διευθύνουσα Σύμβουλο του Ταμείου Συμμετοχών. Νομίζω η πρώτη παρατήρησή μου είναι να κάνουμε μία ψύχραιμη και ουσιαστική συζήτηση εδώ, η δυνατότητα αυτής της Επιτροπής νομίζω το έχει δείξει και στο παρελθόν. Σήμερα μάλλον ξεκινήσαμε με αυτά που έχω ακούσει μέχρι τώρα με ένα τρόπο που εμένα με οδηγεί σε ένα πρώτο συμπέρασμα, που θα ήθελα να το πω και να το προτείνω στην Επιτροπή μας, ότι πέρα από τις πολιτικές αντιπαραθέσεις, τις διαφωνίες, τις διαφορετικές προσεγγίσεις κ.λπ., υπάρχει ένας νόμος. Θα έλεγα λοιπόν κύριε Πρόεδρε, δεν ξέρω αν ο Υπουργός συμφωνεί, αν υπάρχει διαθεσιμότητα είτε και από την πλευρά και των εκπροσώπων του Ταμείου, να μιλήσουμε για άρθρα του νόμου συγκεκριμένα και να πούμε τι λέει και μετά να διαφωνήσουμε και να συγκρουστούμε όσο θέλετε. Δεν είναι δυνατόν να μιλάμε χωρίς να παίρνουμε υπόψιν μας τι λέει ο νόμος.

Το λέω αυτό διότι - επειδή έγινε μεγάλος λόγος για τις αμοιβές με διαφορετικούς τρόπους από τις διάφορες πλευρές και το καταθέτω αυτό – υπήρξε ένας υπερβάλλων ζήλος κυρίως από την πλευρά της Αξιωματικής Αντιπολίτευσης, μάλιστα με έναν διπλό τρόπο. Άρθρο λοιπόν 191 παράγραφος 4 γ’ και άρθρο 194 παράγραφος 7 περίπτωση β’ του ν.4389/2016. Τι λέει αυτό; Ότι όχι μόνο, το επαναλαμβάνω «όχι μόνο» ο Υπουργός Οικονομικών δεν καθορίζει τις αμοιβές, αλλά ούτε και τη σύμφωνη γνώμη δεν έχει ο Υπουργός Οικονομικών.

Εγώ αφήνω το θέμα που έβαλε ο κ. Κουτσούκος, το πώς ήρθε αυτό που ονομάζεται στην κοινή γλώσσα Υπερταμείο ως πραγματικότητα στη χώρα μας, γιατί αυτό θέλει πραγματικά χρόνο για να απαντηθεί και πρέπει να κάνουμε μία σοβαρή συζήτηση για αυτό και δεν συζητιέται σε 5 λεπτά. Η βασική αντιπαράθεση προκύπτει από το εξής ότι έχει βρεθεί μία καραμέλα και επαναλαμβάνεται εδώ και πάρα πολύ καιρό από τα κόμματα της αντιπολίτευσης, με τις διάφορες προσεγγίσεις του καθενός, η οποία λέει το εξής πάρα πολύ εύκολα πια, «ότι δώσατε 100 χρόνια την περιουσία του ελληνικού λαού στους δανειστές, στους ξένους, στο ένα στο άλλο κ.λπ. και ξεπουλήσατε τη χώρα». Αυτός είναι ο πυρήνας και είναι μια συνειδητή προσπάθεια διαστρέβλωσης της πραγματικότητας, διότι αυτό που επιχειρεί να κρύψει είναι ότι πριν από αυτό υπήρχε ένα Ταμείο Ιδιωτικοποιήσεων και μόνο, το ΤΑΙΠΕΔ.

Νομίζω ότι πολλοί συνάδελφοί μου έχουν πολύ μεγαλύτερη εμπειρία από εμένα, είναι οικονομολόγοι κ.λπ. και γνωρίζουν πάρα πολύ καλά, ότι σε πολλές χώρες του κόσμου, αν θέλεις να κάνει μια σοβαρή αξιοποίηση της περιουσίας σου, τότε πρέπει να συγκεντρώσεις σε έναν οργανισμό τα περιουσιακά στοιχεία του δημοσίου, για να μπορέσεις να αξιοποιήσεις και μάλιστα οι χρόνοι που πρέπει να χρησιμοποιήσεις και αυτό λέει η διεθνής εμπειρία, πρέπει να έχουν μεγάλη διάρκεια. Το ανάποδο, δηλαδή, από αυτό ισχυρίζονται οι συνάδελφοι.

Ύποπτο θα ήταν, για παράδειγμα - για να χρησιμοποιήσω τέτοιους όρους, γιατί δυστυχώς μπαίνουν και τέτοια πράγματα μέσα στη συζήτησή μας - αν λέγαμε, ότι η διάρκεια αυτού του Ταμείου θα είναι τρία με πέντε χρόνια, το πολύ δέκα χρόνια. Εκεί θα ήταν ύποπτο. Τότε θα ήταν, πράγματι, υπό αμφισβήτηση η πρόθεση, που νομίζω ότι διατυπώνεται σαφώς και στο νόμο και έχει συζητηθεί και στην Ολομέλεια της Βουλής και σε πολλές άλλες περιπτώσεις, δηλαδή, για πρώτη φορά να αξιοποιήσουμε τα μισά από τα έσοδα του Ταμείου για αναπτυξιακούς σκοπούς. Αυτό μπαίνει για πρώτη φορά, αλλά αυτό κρύβεται δεν το λένε, όπως δεν λένε και αν έστω έχουμε ακούσει σε αυτή τη χώρα μια δημόσια λογοδοσία από τις περίφημες ΔΕΚΟ, για να μην πάω πολύ πίσω στην ιστορία από το 1980 και μετά, τι έχει συμβεί στις ΔΕΚΟ.

ΙΩΑΝΝΗΣ ΚΟΥΤΣΟΥΚΟΣ: *(ομιλεί εκτός μικροφώνου)*

ΧΡΗΣΤΟΣ ΜΑΝΤΑΣ: Εγώ είπα αυτή τη συγκεκριμένη περίοδο χωρίς να λέω το άλλο, που υπονοεί σε εσείς βεβαίως, αλλά επειδή κάνατε μια συγκεκριμένη αναφορά.

Το τελευταίο, κύριε Πρόεδρε, άκουσα και την κριτική που έγινε από την πλευρά του Κομμουνιστικού Κόμματος και αν μου επιτρέπετε, θέλω να το πω αυτό. Νομίζω ότι προσέγγιση τα πράγματα με έναν πολύ σεβαστό τρόπο κ.λπ. αλλά θέλω να πω, το τι είναι προοδευτικό ή και αριστερό ή δεν ξέρω και τι άλλο στην κάθε συγκεκριμένη συγκυρία κρίνεται από τις επιλογές που κανείς στη κάθε συγκεκριμένη συγκυρία, με το συσχετισμό δυνάμεων που έχεις εκεί, όταν έχεις ευθύνη επιλογής. Γιατί όταν δεν έχεις ευθύνη επιλογής πιθανά πολλά μπορεί να λες και πολλά μπορείς να ισχυρίζεσαι, αλλά όταν έχεις ευθύνη επιλογής και άρα, αυτό πρέπει να κριθεί, δηλαδή, αν στη συγκεκριμένη περίπτωση για την επιλογή η Κυβέρνηση έκανε σωστά προς την προοδευτική κατεύθυνση ή όχι κ.λπ..

Τώρα από κει και πέρα η συζήτηση για το θέμα των αποκρατικοποιήσεων ή των ιδιωτικοποιήσεων, αν εμείς προσχωρήσαμε ξαφνικά «κουτρουβαλιάζοντας» στο νεοφιλελευθερισμό, αν εκείνο ή το άλλο, είναι επίσης μία συζήτηση που πρέπει να την κάνουμε και γι' αυτό ζητάω, κύριε πρόεδρε, να κάνουμε μία ακόμη ειδική συνεδρίαση για το Υπερταμείο, για να πάμε με βάση το νόμο και να αναλύσουμε ένα - ένα και εξαντλήθηκα, ότι θέλετε στα ζητήματα, τα οποία έχουν τεθεί.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Σας ευχαριστούμε, κ. Μαντά.

Έχω σημειώσει το συγκεκριμένο άρθρο του νόμου 4389/2016 και νομίζω ότι είναι η παράγραφος 2, για να πάρουμε μία απόφαση. Η πρότασή μου είναι να καλέσουμε τους υπεύθυνους, τη διοίκηση αυτή που έχουμε μπροστά μας σήμερα σε έξι μήνες, γιατί είναι και το καλοκαίρι, για να κάνουμε μία ουσιαστική συζήτηση και όπως το είπατε και εσείς και για τη στρατηγική και το τι έχει υλοποιηθεί μέχρι τώρα και πως προχωράει η διοίκηση του Υπερταμείου.

Αρά, να το πούμε, γιατί πιθανόν να φύγουν κάποιοι συνάδελφοι αργότερα, ότι σε έξι μήνες περίπου θα καλέσουμε ξανά τους συναδέλφους για να κάνουμε μία ουσιαστική και σε βάθος συζήτηση για όλα αυτά τα ζητήματα.

Το λόγο έχει ο κ. Σταμάτης.

ΔΗΜΗΤΡΙΟΣ ΣΤΑΜΑΤΗΣ: Ευχαριστώ, κύριε Πρόεδρε. Θα έλεγα διαδικαστικά ότι επειδή τέθηκαν πολλά, ερωτήματα από τους συναδέλφους και επειδή θα τεθούν και άλλα, θα υπάρχει πιθανότατα επικάλυψη ερωτήσεων και πιστεύω ότι είναι ανθρωπίνως αδύνατον από τους παριστάμενους σήμερα, Πρόεδρο και Διευθύνοντα Σύμβουλο, να μπορέσουν να συγκεντρώσουν όλη αυτή την ύλη των ερωτήσεων για να δώσουν και τις αντίστοιχες απαντήσεις, επειδή έκλεισε ένας κύκλος, ας γίνει μια αναφορά εκ μέρους των παρισταμένων, μήπως καλυφθούμε σε ορισμένα ζητήματα και για να μην πλατειάσει η κουβέντα.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Θα γίνει αυτό.

Το λόγο έχει ο κ. Μαντάς.

ΧΡΗΣΤΟΣ ΜΑΝΤΑΣ: Ευχαριστώ, κ. Πρόεδρε. Θέλω να ρωτήσω πώς συντονίζεται το Ταμείο με τη βιομηχανική και την περιφερειακή πολιτική της κυβέρνησης. Νομίζω ότι είναι ένα κρίσιμο θέμα. Ευχαριστώ.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Το λόγο έχει ο κ. Σταμάτης.

ΔΗΜΗΤΡΙΟΣ ΣΤΑΜΑΤΗΣ: Ευχαριστώ, κύριε Πρόεδρε. Κυρία Πρόεδρε, Κυρία Διευθύνουσα, πρέπει να κατανοήσετε ότι η κριτική που ασκούμε και οι ερωτήσεις που κάνουμε εδώ, δεν έχουν προσωπικό χαρακτήρα. Η βασική ένσταση της Ν.Δ., απ’ ότι γνωρίζετε, είναι ακριβώς στη σύσταση αυτού του λεγόμενου Υπερταμείου. Είναι κάτι που το ζήτησαν κατ' επανάληψη οι δανειστές, εγώ, έχω προσωπική γνώση και εμπειρία της πίεσης που ασκήθηκε στην κυβέρνηση επί των ημερών μας και τη σταθερή άρνηση για συγκεκριμένους λόγους, τους οποίους, θα σας πω, να προβούμε σε αυτή τη συγκρότηση.

Επίσης, για να πλουτίσω τις γνώσεις σας και να θυμίσω στους συναδέλφους, είναι γνωστότατο ότι εκείνη την εποχή ο ΣΥΡΙΖΑ, ως αντιπολίτευση και μόνο στην υποψία ότι θα υπογράφαμε εμείς, τέτοια σύμβαση, έβγαινε στα κεραμίδια και απειλούσε προληπτικά με κρεμάλες. Μήπως θυμάστε τι λέγατε, κύριε Υπουργέ, προληπτικά ακόμη και στη Βουλή για το Υπερταμείο, που εμείς, δεν σκοπεύαμε να το κάνουμε; Που είναι η βασική ένσταση μας και προκύπτει και από μια σειρά γεγονότων. Κατά την άποψή μας, είναι αποικιακού χαρακτήρα προληπτικό μέτρο των δανειστών που στερεί τη δυνατότητα του ελληνικού κράτους, όπως εκπροσωπείται από την κυβέρνηση του και τα άλλα θεσμικά όργανα, να αξιοποιήσει τη δική του περιουσία. Νομίζω ότι σε αυτό δεν υπάρχει αμφιβολία από κανέναν.

Υπάρχει, όμως και μια άλλη πτυχή, την οποία παρακαλώ πολύ - αυτό είναι ως ερώτηση δική μου- πρέπει να μας τη δώσετε. Το υπερταμείο, κατά την άποψή μου, λειτουργεί, χωρίς να φαίνεται τυπικά τώρα, αλλά για το σχηματισμό εν δυνάμει πτωχευτικής περιουσίας και το ερώτημά μου είναι, εάν κάποια στιγμή, οψέποτε και το απευχόμαστε όλοι, τεθεί ένα θέμα εκτελεστής απόφασης δικαστηρίου επί απαιτήσεως τρίτου κράτους, πώς θα λειτουργήσει το υπερταμείο; Θα εκτελέσει την απόφαση αυτοτελώς; Με άλλα λόγια, τι άλλες άμυνες έχει το Ελληνικό Κράτος διά της Κυβερνήσεως του, να αμυνθεί; Γιατί αυτή είναι και η ουσία του προβλήματος.

Δεύτερον, τι γίνεται επί μελλοντικών εσόδων; Γνωρίζουμε όλοι ότι έχουμε μεγάλες προσδοκίες, μήπως, τυχόν ανάμεσα σε αυτή τη θέση που βρίσκεται η χώρα μας, που έχει πάρα πολλά πλεονεκτήματα, έχει το μειονέκτημα να είναι όμως με κακούς γείτονες, έχουμε και ένα άλλο πλεονέκτημα, δεν ξέρουμε η έκταση του ποια είναι, να λέμε ότι έχουμε στο υπέδαφος μας κοιτάσματα. Αυτά, τα προσδοκώμενα έσοδα, θα αποτελέσουν αντικείμενο… Όχι; Χαίρομαι που το ακούω αυτό.

Και το τρίτο ερώτημα που έχει σχέση με όλο αυτό το σκεπτικό που σας ανέφερα, για να κλείνω. Η μεταφορά όλων αυτών των περιουσιακών στοιχείων, όπως τουλάχιστον περιγράφονται στο νόμο, είναι άνευ επιστροφής στο ελληνικό δημόσιο; Δηλαδή, η επιστροφή τους θα γίνει μόνο μετά την παρέλευση των 99 ετών; Δηλαδή, αν για κάποιον άλλο λόγο η κυρίαρχη βούληση του Κράτους, επιβάλλει επιστροφή κάποιων για να αξιοποιηθούν ή να διατεθούν αλλού, δικά μας κρατικά περιουσιακά αποκτήματα, μπορούμε να τα επανακτήσουμε, αν κάποια στιγμή έτσι αποφασίσει ο λαός, δια των κυβερνήσεων του;

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Κύριε Σταμάτη, αν μπορείτε, ολοκληρώστε.

ΔΗΜΗΤΡΙΟΣ ΣΤΑΜΑΤΗΣ: Ολοκληρώνω, κύριε Πρόεδρε.

Επίσης, ένα άλλο ζήτημα που ανακύπτει, σε σχέση με αυτές τις αρμοδιότητες του ταμείου και τα λοιπά. Ποια είναι η δυνατότητα η δική σας -και πρέπει να το ακούσουμε- εσείς ουσιαστικά θα ελέγχετε τη λειτουργία των ΔΕΚΟ, εάν δουλεύουν σωστά ή όχι. Ένα στοιχείο σίγουρα που προκύπτει από αυτό το δικαίωμα και την υποχρέωσή σας, είναι να δείτε και τα πρόσωπα. Επειδή ξέρουμε ότι οι ΔΕΚΟ είναι σε κακό χάλι, άρα έχετε ένα δεδομένο στα χέρια σας. Θα βάλετε το χέρι επί τον τύπον των ήλων, θα πιάσετε τα αναμμένα κάρβουνα για να προβείτε σε αντικαταστάσεις με αξιότερα άτομα; Θα το κάνετε αυτοδυνάμως ή θα συμβουλευτείτε την Κυβέρνηση;

Αυτά είναι ερωτήματα, κύριε Πρόεδρε.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Ευχαριστώ πάρα πολύ.

Η κυρία Βαγιωνάκη έχει το λόγο.

ΕΥΑΓΓΕΛΙΑ ΒΑΓΙΩΝΑΚΗ: Ευχαριστώ, κύριε Πρόεδρε. Η σημερινή συζήτηση βέβαια είναι πάρα πολύ σημαντική. Να καλωσορίσω και εγώ από τη μεριά μου τον Πρόεδρο και την Διευθύνουσα Σύμβουλο της Ελληνικής Εταιρίας Συμμετοχών.

Νομίζω ότι υπάρχουν δύο διαφορετικές ορολογίες. Υπάρχει η ορολογία «ιδιωτικοποίηση» και υπάρχει και η ορολογία «αξιοποίηση» και νομίζω ότι σε σχέση με αυτά που είπαν οι συνάδελφοι προηγουμένως, έχει τη σημασία του να δούμε με ποιον τρόπο λειτουργούσε το ΤΑΙΠΕΔ π.χ. που σαφώς είχε κατεύθυνση ιδιωτικοποίησης και κάπως έτσι, απ' ό,τι κατάλαβα και από την κυρία Διευθύνουσα Σύμβουλο βλέπουμε και σήμερα το ΤΑΙΠΕΔ να λειτουργεί, γιατί όταν μιλούσατε για το ΤΑΙΠΕΔ, μιλήσατε για ιδιωτικοποιήσεις και υπάρχει σήμερα το λεγόμενο υπερταμείο.

Θα ήθελα να υπενθυμίσω στους συναδέλφους ότι ο ΣΥ.ΡΙΖ.Α. και προεκλογικά ακόμα, μίλαγε για την ανάγκη αξιοποίησης της δημόσιας περιουσίας, μίλαγε για κοινοπραξίες. Επομένως, γενικά, εάν σε μια άλλη ίσως στιγμή μιλούσαμε για την ανάγκη να υπάρχει μια ενιαία διαχείριση της δημόσιας περιουσίας, αυτό θα ήταν από όλους μας αποδεκτό και κατανοητό.

Νομίζω ότι στα πλαίσια του συσχετισμού δυνάμεων που υπήρχαν σήμερα και κάτω από το συγκεκριμένο καθεστώς που υπάρχει, είναι δεδομένο ότι η συγκεκριμένη λύση που δίνεται για την αξιοποίηση της δημόσιας περιουσίας, είναι το καλύτερο δυνατό. Να υπενθυμίσω ότι τουλάχιστον με τα δεδομένα που υπάρχουν και με τη συμφωνία που υπάρχει από το καλοκαίρι του 2015 στην Εταιρεία Συμμετοχών το 50% αφορά το δημόσιο χρέος και το άλλο, απ’ ότι ξέρω, πάει σε αναπτυξιακές κατευθύνσεις, πράγμα το οποίο είναι πάρα πολύ σοβαρό και μας ενδιαφέρει όλους.

Θα ήθελα σαν ένα επιπλέον επιχείρημα, για το γεγονός ότι χρειάζεται ενιαία διαχείριση της περιουσίας, να μεταφέρω μια ενημέρωση που είχαμε και που είναι γνωστή εξάλλου, από τον Πρόεδρο του Κτηματολογίου Α.Ε., ότι ακόμη δεν έχει καταχωρηθεί στο Κτηματολόγιο ή περιουσία του Δημοσίου. Δεν έχει ακόμη καταγραφεί η περιουσία του Δημοσίου. Άρα, από μόνο του, αυτό το πράγμα, δηλώνει την αναγκαιότητα που υπάρχει, να υπάρξει μια ενιαία διαχείριση.

Νομίζω ότι τουλάχιστον η κυρία Αικατερινάρη - δεν ειπώθηκαν μόνο τα βιογραφικά εδώ - έκανε μια προσπάθεια να αναπτύξει και τη λογική για το πώς βλέπει να αναπτύσσεται να πάει παραπέρα αυτή η Ελληνική Εταιρεία Συμμετοχών. Θα ήθελα να κάνω κάποιες ερωτήσεις. Πώς σκέφτεστε αυτό το ζήτημα της αξιοποίησης της δημόσιας περιουσίας, με ποιο τρόπο θα κινηθείτε; Ποια πολιτική θα έχετε; Πώς θα γίνει πιο αποτελεσματικότερη η διαχείριση; Είναι θέματα που βάλατε εσείς σαν τίτλους, αλλά θα ήθελα λίγο να τα αναπτύξετε περισσότερο. Πώς βλέπετε το θέμα της διαφάνειας;

Τέλος, κάτι για μένα πάρα πολύ σημαντικό που είπατε είναι, το θέμα πώς θα ενεργοποιήσουμε ή πως θα ενημερώσουμε και πώς θα πάρουμε υπόψη μας την τοπική κοινωνία. Γιατί πιστεύω όσο αφορά την Ελληνική Εταιρεία Συμμετοχών έχει δεχθεί αρκετή λάσπη και νομίζω ότι χρειάζεται να γίνει ουσιαστική προσπάθεια και ενημέρωση για τι ακριβώς είναι. Σας ευχαριστώ.

Στο σημείο αυτό έγινε η β΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Χρήστος Αντωνίου, Ευαγγελία (Βάλια) Βαγιωνάκη, Δημήτρης Βέττας, Ανδρέας Ριζούλης, Στάθης Γιαννακίδης, Γιάννης Γκιόλας, Γιώργος Δημαράς, Μαρία Θελερίτη, Αφροδίτη Θεοπεφτάτου, Γιάννης Θεωνάς, Κατερίνα Ιγγλέζη, Χρήστος Μαντάς, Δημήτριος Μάρδας, Αλέξανδρος Μεϊκόπουλος, Αθανάσιος Μιχελής, Γιάννης Μιχελογιαννάκης, Μάκης Μπαλαούρας, Κωνσταντίνος Μπάρκας, Χρήστος Μπγιάλας, Γιώργος Κυρίτσης, Σάκης Παπαδόπουλος, Κώστας Παυλίδης, Αναστάσιος Πρατσόλης, Νίκος Συρμαλένιος, Αλέξανδρος Τριανταφυλλίδης, Ελευθέριος Αυγενάκης, Απόστολος Βεσυρόπουλος, Γεώργιος Βλάχος, Θεόδωρος Καράογλου, Γεώργιος Καρασμάνης, Κωνσταντίνος Κουκοδήμος, Χρήστος Σταϊκούρας, Δημήτριος Σταμάτης, Ιωάννης Τραγάκης, Κωνσταντίνος Τσιάρας, Γεώργιος Στύλιος, Κωνσταντίνος Χατζηδάκης, Γεώργιος Αρβανιτίδης, Ιωάννης Κουτσούκος, Ιωάννης Μανιάτης, Γεώργιος Γερμενής, Ευάγγελος Καρακώστας, Ηλίας Παναγιώταρος, Μανώλης Συντυχάκης, Νικόλαος Καραθανασόπουλος, Διαμάντω Μανωλάκου, Γεώργιος Λαζαρίδης, Κωνσταντίνος Κατσίκης, Δημήτριος Καβαδέλλας, Γεώργιος Κατσιαντώνης, Γεώργιος Αμυράς και Νικόλαος Νικολόπουλος.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Το λόγο έχει ο κ. Χατζηδάκης.

ΚΩΝΣΤΑΝΤΙΝΟΣ ΧΑΤΖΗΔΑΚΗΣ : Κύριε Πρόεδρε, δεν είναι μυστικό ότι είμαι υπέρ των ιδιωτικοποιήσεων και υπέρ της αξιοποίησης της δημόσιας περιουσίας. Εδώ όμως, δεν πρόκειται γι’ αυτό, πρόκειται για την εκχώρηση του συνόλου σχεδόν της δημόσιας περιουσίας στους δανειστές για 98 χρόνια από σήμερα μέχρι το 2115 και πάντως, για χρόνο κατά πολύ μεγαλύτερο από το χρόνο διαρκείας των δανείων, τα οποία έχει πάρει η Ελλάδα από αυτούς. Γι’ αυτό και η Νέα Δημοκρατία είναι αντίθετη στο υπερταμείο και το καταψήφισε.

Έχουμε βέβαια θεωρίες από την πλευρά του ΣΥ.ΡΙΖ.Α., τις οποίες πολύ σύντομα θα σχολιάσω. Ακούσαμε μόλις προηγουμένως από τον κ. Μαντά, ότι είναι πολύ σωστό ότι μπαίνουν σε ένα καλάθι όλα τα ακίνητα του Δημοσίου - μπαίνει και η τρόικα και γίνεται διαχειριστής αυτού του καλαθιού, αυτό δεν μας το είπε - και ότι δίνουμε την περιουσία του Δημοσίου για έναν αιώνα, διότι έτσι θα αξιοποιηθεί καλύτερα η περιουσία του Δημοσίου.

Το ερώτημα, το οποίο έχω, είναι γιατί η επιφοίτηση του Αγίου Πνεύματος ήρθε στο ΣΥΡΙΖΑ μετά τις εκλογές και μετά το τρίτο μνημόνιο και δεν είχε έρθει λίγο νωρίτερα. Τι ακριβώς συνέβη; Και αυτή η αντίληψη έγινε διαδεδομένη στο ΣΥΡΙΖΑ μετά το τρίτο μνημόνιο και δεν μας είχε λεχθεί και πριν από τις εκλογές, έτσι ώστε να είμαστε σοφότεροι στον πολιτικό διάλογο.

Εν πάση περιπτώσει, αν έχει δίκιο ο κ. Μαντάς και ο ΣΥΡΙΖΑ, ότι έτσι έπρεπε να κάνουμε, θα ήθελα πραγματικά να ευχηθώ από την πλευρά μας αυτό να συμβεί, γιατί θα σας ευγνωμονούν και τα δισέγγονα σας με αυτήν την τόσο αναπτυξιακή σας πρωτοβουλία.

Τώρα, ένα άλλο επιχείρημα, το οποίο ακούγεται κατά κόρον, είναι ότι εδώ δεν πρόκειται για ιδιωτικοποίηση, αλλά πρόκειται για αξιοποίηση της δημόσιας περιουσίας. Το παίρνω εγώ ως δεδομένο, ότι δεν πρόκειται για ιδιωτικοποίηση, αλλά για αξιοποίηση της δημόσιας περιουσίας.

Και σας ρωτώ και σας, ρωτώ και τον Υπουργό. Πρώτο ερώτημα. Αφού πρόκειται για αξιοποίηση, γιατί χάσαμε και χάσατε ένα ολόκληρο χρόνο, για να προχωρήσει προς αξιοποίηση η HELEXPO ΔΕΘ, η Κεντρική Αγορά Αθηνών, η Κεντρική Αγορά Θεσσαλονίκης και τα λοιπά, τρεις -τέσσερις ακόμα φορείς.

Γιατί χάθηκε ένας ολόκληρος χρόνος και αυτοί οι οργανισμοί έμειναν αναξιοποίητοι; Κρίμα.

Δεύτερο ερώτημα. Για ποιο λόγο αξιοποιείται και εντάσσεται στο υπερταμείο μια στρατιωτική βιομηχανία, η Ελληνική Βιομηχανία Οχημάτων, έχει ενταχθεί στο υπερταμείο και δεν έχει ενταχθεί η ΕΑΒ μέχρι τώρα.

Γιατί να μένει έξω στο κρύο η ΕΑΒ και να μην αξιοποιείται;

Τρίτο ερώτημα. Στις ΔΕΚΟ που θα έχετε στην ΕΔΗΣ, θα έχετε, λέω παράδειγμα, δύο συγκεκριμένες ΔΕΚΟ, στις οποίες θα αναφερθώ. Θα έχετε τον ΟΣΕ και θα έχετε και το Αττικό Μετρό.

Για όσους δεν ξέρουν, θέλω να πω ότι ο ΟΣΕ σήμερα μετά την αναδιάρθρωση του Οργανισμού, αυτό που νομικά λέγεται ΟΣΕ έχει μόνο τις ράγες.

Τι αξιοποίηση θα κάνετε στις ράγες; Θα τις γυαλίζετε καλύτερα;

Πείτε μου, και αυτό είναι ένα ερώτημα και για εσάς και για το ΣΥΡΙΖΑ και για την τρόικα. Διότι, η ΓΑΙΑΟΣΕ που έχει την περιουσία δεν είναι ακόμα τουλάχιστον σε σας, διότι προς το παρόν ήρθαν οι ράγες, αλλά δεν έχει έρθει η περιουσία.

Άλλο ερώτημα. Έχετε το Αττικό Μετρό. Ξέρετε τι είναι το Αττικό Μετρό; Το Αττικό Μετρό έχει την ευθύνη της κατασκευής των δικτύων και έχει μόνο δάνεια. Παίρνει δάνεια από την Ευρωπαϊκή Τράπεζα Επενδύσεων με εγγύηση του Δημοσίου και τα αποπληρώνει. Τι αξιοποίηση θα κάνατε; Θα αξιοποιήσετε καλύτερα τα δάνεια; Το λέω για τη σύλληψη του υπερταμείου σε σχέση με το Αττικό Μετρό.

Προχωρώ στο νόμο. Ο νόμος σε σχέση με τους σκοπούς του υπερταμείου λέει ότι θα κάνει α) ιδιωτικοποιήσεις, το λέω για τους κ. συνάδελφους του ΣΥΡΙΖΑ, β) άλλες μορφές αξιοποίησης, δηλαδή συμβάσεις παραχώρησης και ΣΔΙΤ.

Ποιες είναι οι άλλες μορφές αξιοποίησης που μπορείτε να κάνετε στους φορείς που θα έχετε, στις ΔΕΚΟ που θα πάρετε και στα ακίνητα;

Θα βάλετε παιδικές χαρές;

Θα βάλετε πεταλούδες να πετάνε, έτσι ώστε όλοι να αισθανόμαστε πιο ευχάριστοι;

Γιατί εγώ απ' όσο έχω ασχοληθεί, αυτές τις μορφές ξέρω αξιοποίησης. Αυτό συμβαίνει διεθνώς.

Επόμενη ερώτηση. Έχετε έναν κανονισμό. Τον έχετε ψηφίσει; Δεν έχω καταλάβει. Ο κανονισμός αυτός που θα διέπει την λειτουργία σας και θα διέπει και τα ακίνητα, θα διέπει τους φορείς που θα έρθουν και τα λοιπά, θα δημοσιοποιηθεί;

Θα συζητηθεί στη Βουλή; Θα παρακαμφθεί η Βουλή των Ελλήνων;

Θα έχουμε μια εκτενή συζήτηση επί του κανονισμού σας, ο οποίος θα αφορά επί της ουσίας την αξιοποίηση της περιουσίας ή θα τα συζητήσετε εσωτερικά και όλους εμάς τους υπόλοιπους θα μας αγνοήσετε;

Επίσης, υπάρχει το μείζον θέμα, το οποίο είχαμε ζήσει και με το ΤΑΙΠΕΔ, αλλά αντιμετωπίστηκε με μια επαφή μεταξύ ΤΑΙΠΕΔ και Υπουργείων, συνεργασίας για την καθημερινότητα μεταξύ των Υπουργείων και του Ταμείου. Εδώ ο νόμος δεν προβλέπει τίποτα. Τίθενται, λοιπόν, διάφορα ερωτήματα.

Στο ένα ερώτημα που θέλω να μου απαντήσετε – εγώ ξέρω την απάντηση, αλλά θέλω να το μάθουν και οι συνάδελφοι του ΣΥΡΙΖΑ και των ΑΝΕΛ – είναι ποιος θα βάζει τις διοικήσεις στις ΔΕΚΟ από δω και πέρα. Απ' όσο εγώ ξέρω, θα τις βάζετε εσείς, γι' αυτό μιλήσατε και για αξιολόγηση. Οι Υπουργοί, λοιπόν, από τούδε και στο εξής, στο πλαίσιο της αξιοποίησης της περιουσίας για την οποία μιλάτε, κυρίες και κύριοι συνάδελφοι, δεν θα έχουν καμία ανάμειξη στην επιλογή των ΔΕΚΟ. Κύριε Πρόεδρε, η Βουλή και πείτε το και στον Πρόεδρο της Βουλής, δεν θα έχει καμία ανάμειξη μέσω της Επιτροπής ΔΕΚΟ σε σχέση με τις ακροάσεις των καινούργιων προέδρων και διευθυνόντων συμβούλων στις ΔΕΚΟ. Πείτε μου, αν ακριβολογώ ή υπερβάλλω.

Τελευταίο ερώτημα. Στο Υπουργείο Μεταφορών και Υποδομών έχουμε μέχρι τώρα την Αττικό Μετρό, η οποία όπως είπαμε κάνει τις υποδομές. Θα κατασκευαστεί τώρα η γραμμή 4 του Μετρό. Θα την κατασκευάσετε εσείς ή ο κ. Σπίρτζης; Τις διαπραγματεύσεις θα τις κάνετε εσείς, με τη διοίκηση που θα ορίσετε ή ο κ. Σπίρτζης; Αν κάνετε εσείς την κατασκευή, θα χρησιμοποιήσετε και το ΕΣΠΑ εσείς; Θα υποκατασταθεί και το Υπουργείο Μεταφορών και το Υπουργείο Ανάπτυξης; Έχετε αντιληφθεί πόσο περίπλοκο είναι το τοπίο; Έχει αντιληφθεί η κυβέρνηση που κόπτεται για την αξιοποίηση και έχει κάνει αυτή τη μεγάλη τομή για την οποία είναι περήφανη, ότι σε λίγο καιρό θα υπάρχει η απόλυτη σύγχυση, διότι οι Υπουργοί θα ελέγχονται για την καθημερινότητα και εσείς θα είστε αυτοί οι οποίοι ονομάζεται τις διοικήσεις, όντας υπόλογοι μόνο για την τρόικα ουσιαστικά.

Ένα πιο απλό θέμα, η τιμολογιακή πολιτική των ΔΕΚΟ, τα εισιτήρια στα λεωφορεία, στα τρόλεϊ, στο μέτρο. Ποιος θα καθορίζει το ύψος τους; Με βάση τον νόμο εγώ καταλαβαίνω, οι διοικήσεις που εσείς θα βάλετε. Ο Υπουργός Μεταφορών, τι θα κάνει; Ο όποιος Υπουργός, που είναι αρμόδιος για όποια ΔΕΚΟ, τι θα κάνει;

Κύριε Πρόεδρε, είναι πολύ σαφή τα ερωτήματα και θα ήθελα αντίστοιχες απαντήσεις. Όσα είπα, τα είπα για τις συνειδήσεις των συναδέλφων του ΣΥΡΙΖΑ. Αν είναι εντάξει με τις συνειδήσεις τους, εμένα μου περισσεύει.

ΜΑΚΗΣ ΜΠΑΛΑΟΥΡΑΣ(Πρόεδρος της Επιτροπής): Γίνατε σαφής, κ. Χατζηδάκη.

Το λόγο έχει ο κ. Παπαδόπουλος.

ΣΑΚΗΣ ΠΑΠΑΔΟΠΟΥΛΟΣ: Νομίζω, ότι καθώς προχωράμε, οι προσδοκίες από τη σημερινή ακρόαση, φαίνεται με τις απαντήσεις που θα πάρουμε να μπορεί να οδηγήσει σε αυτό που ήδη προτάθηκε από τον κ. Μαντά, μετά από κάποιο χρονικό διάστημα να δούμε την αξιολόγηση του έργου σας.

Νομίζω, ότι σε όλα τα ζητήματα στα οποία κάνουμε ακρόαση εδώ στην Βουλή για την ανάληψη παρά πολύ σημαντικών ευθυνών, το ζήτημα είναι μετά από λίγο καιρό να σας αξιολογήσουμε τι προσφέρετε έναντι της ελληνικής κοινωνίας και τι προσφέρετε έναντι των δανειστών και το ζήτημα αυτό το τονίζω ιδιαίτερα, γιατί υπάρχει εδώ και καιρό, μια σκληρή κριτική για το έργο που έχετε αναλάβει, ότι είναι ευθύνες κυρίως έναντι των ξένων, έναντι των δανειστών που περιμένουν από σας να ξεπουλήσετε, να ιδιωτικοποιήσετε, να δώσετε όσο περισσότερα στους δανειστές της χώρας και αυτό που θα μείνει για την Ελλάδα να είναι άγνωστης έκβασης, γιατί περιμένουμε μερικά πράγματα παραπάνω από την έννοια αξιοποίηση του συνόλου της δημόσιας περιουσίας.

Αξιοποίηση, μπορούμε να το καταλάβουμε. Πρώτον, θέσεις εργασίας.

Με το έργο που θα κάνετε, έναντι της δημόσιας περιουσίας, θα δημιουργηθούν πάρα πολλές νέες θέσεις εργασίας στην Ελλάδα; Θα δημιουργηθούν εκεί που έχουμε ανάγκες; Εκεί, που θα αξιοποιήσουμε ένα ανθρώπινο δυναμικό, ιδιαίτερα τους νέους επιστήμονες, που αναγκάζονται να φύγουν έξω;

Θα έχουμε καλύτερες υποδομές; Θα αυξηθούν τα έσοδα για το Δημόσιο; Θα μπορέσουμε να κάνουμε την Ελλάδα να υποκαταστήσει τις εισαγωγές της, να έχει εξωστρέφεια, να μετατραπεί σε ενεργειακό κόμβο, σε διαμετακομιστικό κόμβο, σε τουριστικό κόμβο;

Θα μπορέσουμε να κάνουμε αυτό που λέμε βιώσιμη, σωστή ανάπτυξη, ευφυή ανάπτυξη; Θα μπορέσουμε να έχουμε μια σωστή τιμολογιακή πολιτική και έναντι των πολιτών, οι οποίοι δεν αντέχουν πάρα πολύ ακόμα; Θα μπορέσουμε να κάνουμε σωστή εκμετάλλευση όλου αυτού, που είναι οι φυσικοί πόροι της χώρας, αλλά και των ακινήτων; Άκουσα ότι είναι 70.000 τα ακίνητα στην ΕΤΑΔ.

Όλη αυτή η περιουσία του Δημοσίου, μέσα από τη δική σας δουλειά, θα μπορέσει να μας δώσει την ευκαιρία να λέμε ότι επιτέλους η Ελλάδα κατορθώνει να αξιοποιεί και δεν ξεπουλά. Μπορούμε, λοιπόν, από τις απαντήσεις που θα πάρουμε, να έχουμε μια ανταπόκριση σε αυτό που είναι η προσδοκία μας; Σας ευχαριστώ πολύ.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Το λόγο έχει ο κ. Δημαράς.

ΓΕΩΡΓΙΟΣ ΔΗΜΑΡΑΣ: Κύριε Πρόεδρε, έχω ένα ερώτημα προς όλους μας. Εάν τα χρόνια που η Νέα Δημοκρατία κυβερνούσε, 2004 - 2009, δεν πρόσθετε στο δημόσιο χρέος 101 δις ευρώ, δηλαδή από 199 δις ευρώ το έκανε 301 δις ευρώ, θα χρειαζόταν να μιλάμε για Υπερταμείο και για αξιοποίηση της δημόσιας περιουσίας, με αυτόν τον τρόπο;

Να ξέρετε, ότι όσο καλά και αν αξιοποιήσουμε αυτά τα ακίνητα, αυτό το ποσό, που προστέθηκε στο δημόσιο χρέος, δεν θα μπορούσαμε να το καλύψουμε.

Απευθύνομαι στη νέα διοίκηση του Ταμείου και λέω ότι έχετε πολύ σπουδαία δουλειά να κάνετε. Είμαι μηχανικός κι εγώ μια καλή σχέση με τα ακίνητα, γνωρίζω, θέλω να σας πω, λοιπόν, ότι μπορείτε να πολλαπλασιάσετε την αξία, με το σωστό τρόπο. Είναι πολύ σημαντική η δουλειά σας, μπορεί να καλύψουμε μεγάλο κομμάτι του δημόσιου χρέους, αλλά να μπουν και χρήματα στην ανάπτυξη, που την χρειάζεται πολύ ο τόπος.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Το λόγο έχει ο κ. Τσακαλώτος.

ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών): Θα ήθελα πρώτα να συγχαρώ την καινούργια Διοίκηση, να την ευχαριστήσω που ανέλαβε αυτό το πολύ δύσκολο έργο. Έχουν την εμπιστοσύνη μας και νομίζω ότι το μόνο άγχος που έχω είναι ότι έχουν πολύ δύσκολη δουλειά, γιατί η δουλειά που έχουν μπροστά τους είναι πολύπλοκη.

Είμαι σίγουρος ότι από τις πολλές και καλές ερωτήσεις, που ακούσαμε από όλες τις πλευρές, τεχνικές ερωτήσεις, διευκρινίσεις, θα φανεί πόσο καλή επιλογή έχουμε κάνει, από τις απαντήσεις, που θα πάρουν όλες οι πλευρές.

Τους εύχομαι ό, τι καλύτερο στο έργο τους.

Εγώ, δεν θέλω να σχολιάσω πολλές τεχνικές ερωτήσεις, θέλω να πω τρία - τέσσερα πράγματα για τις παρεμβάσεις πολιτικού περιεχομένου, που έγιναν.

Η μεγάλη διαφορά αυτής της Κυβέρνησης με τις προηγούμενες κυβερνήσεις, που μας ρωτάει ο κ. Χατζηδάκης, γιατί είχαμε τη μετάλλαξη, που είχαμε «στο δρόμο προς τη Δαμασκό», είναι ότι πρώτον εμείς κατεβήκαμε στις εκλογές με ένα πρόγραμμα, που ο κόσμος το ήξερε, ο κόσμος ήξερε το μνημόνιο. Το Ταμείο ήταν στο μνημόνιο.

Στις εκλογές του Σεπτεμβρίου το 2015 ο κόσμος ήξερε ότι υπήρχε αυτό το Ταμείο και ήξερε, βεβαίως, ότι ήταν αποτέλεσμα ενός συμβιβασμού και δε θα τον είχαμε επιλέξει μ’ αυτόν τον τρόπο εάν δεν υπήρχε αυτή η πίεση.

ΓΕΩΡΓΙΟΣ ΒΛΑΧΟΣ (εκτός μικροφώνου): Ψηφίσαμε για 99 χρόνια; Έλεγε το μνημόνιο για 99 χρόνια;

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Κύριε Βλάχο, σας παρακαλώ, δεν είναι σωστό! Μην απαντάτε, κύριε Υπουργέ!

ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών): Δε μ’ αφήνει να μιλήσω και το κάνει σκοπίμως, είναι προφανές. Είναι προφανές, το κάνετε από την αρχή, κ. Βλάχο! Δεν σας τιμά καθόλου αυτή η συμπεριφορά! Πραγματικά εκπλήσσομαι για εσάς συγκεκριμένα, όχι για τους άλλους, τους έχω συνηθίσει, από εσάς δεν το έχουμε συνηθίσει αυτό!

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Συνεχίστε κ. Υπουργέ.

ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών): Ήμουν στο σημείο που έλεγα ότι πήγαμε στον ελληνικό λαό μ’ αυτόν τον συμβιβασμό. Είναι προφανές σε όλους και σε όλες ό,τι εάν δεν είχαμε αυτή την πίεση των πιστωτών δε θα ήταν το ταμείο αυτό που είναι τώρα. Μέσα σ' αυτό η αριστερά αποφασίζει, ούτε πανηγυρίζουμε, ούτε θριαμβολογούμε, κάναμε έναν συμβιβασμό ως αριστερά και ως κυβέρνηση και είπαμε: «Κάθε εμπόδιο σε καλό. Έχουμε αυτόν τον συμβιβασμό, ποιο είναι το καλύτερο που μπορούμε να κάνουμε εντός αυτού του πλαισίου». Αυτό κάναμε. Μέσα σε αυτό το πλαίσιο είπαμε ότι αφού θα υπάρξει αυτό το Ταμείο, αφού διαπραγματευτήκαμε, ότι τα μισά έσοδα ή η αύξηση των αξιών θα πάνε σε επενδύσεις και τα μισά θα πάνε στους πιστωτές, αφού διαπραγματευτήκαμε ότι η αύξηση της αξίας δεν θα πάει μόνο με ιδιωτικοποιήσεις, αλλά και με άλλα μέσα, άρα για ανθρώπους που έχουν λίγο περισσότερη φαντασία από αυτούς που αυτοονομάζονται φιλελεύθεροι, ότι μπορεί να πάρεις ένα ακίνητο που είναι αυτή τη στιγμή σε πλήρη απαξίωση και σας είπα και συγκεκριμένο παράδειγμα από παλιά για το beach volley που ήταν στους Ολυμπιακούς και να φέρνεις και ιδιωτικό χρήμα και να το κρατήσεις στην ιδιοκτησία του ελληνικού δημοσίου και να το βάλεις μέσα στο Golden League - όπως υπάρχουν στο στίβο υπάρχει και στο beach volley - και να κάνεις ξενοδοχεία για να έρχονται οι αθλητές του Βορρά.

ΚΩΣΤΗΣ ΧΑΤΖΗΔΑΚΗΣ (εκτός μικροφώνου): Είναι σύμβαση παραχώρησης.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Κύριε Χατζηδάκη, δεν έχει νόημα. Ωραία, είναι σύμβαση, λοιπόν, είναι ΣΔΙΤ ή οτιδήποτε άλλο. Τι σημασία έχει αυτή τη στιγμή; Να διακόψουμε τον Υπουργό;

ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών): Η συμφωνία με την άλλη πλευρά του κόμματος κ. Χατζηδάκη σας έχει χαλάσει πάρα πολύ, γιατί παλιά δεν ήσασταν τόσο λαϊκιστής και ακούγατε και συζητούσατε. Είναι κρίμα, επειδή ο Αρχηγός σας αναγκάστηκε να κάνει συμμαχία μ’ ένα συγκεκριμένο κομμάτι του κόμματος, να έχετε γίνει σαν αυτό το κομμάτι του κόμματος. Αυτό ήθελα να σας πω. Μπορώ να συνεχίσω τώρα;

Άρα, αυτό που διαπραγματευτήκαμε και αυτό που κάναμε είναι να μπορέσουμε να μετατρέψουμε αυτό το Ταμείο σε κάτι, που όντως θα αξιοποιήσει τα ελληνικά περιουσιακά στοιχεία είτε είναι ακίνητα είτε είναι δημόσιες επιχειρήσεις για τον ελληνικό λαό. Βεβαίως, ένα κομμάτι θα πάει για τους πιστωτές, αλλά και για τις επενδύσεις και για τις ίδιες τις εταιρείες και για αυτά τα ακίνητα. Αυτό είναι.

Άρα, εμείς έχουμε μέσα στο μνημόνιο την υποχρέωση της απολιτικοποίησης του κράτους, απολιτικοποίηση με την κακή έννοια, δηλαδή με την κομματική έννοια του ρουσφετιού. Εγώ κατάλαβα ότι θα προτιμούσατε εσείς, όπως παλιά που βάζατε στις διοικήσεις των ΔΕΚΟ και έφτασαν μερικές από αυτές τις ΔΕΚΟ εκεί που έφτασαν, δεν σας αρέσει αυτό. Εμείς όμως, είπαμε ότι αυτό το «μπουγαδόνερο», που είναι η πολιτικοποίηση με τους δικούς σας όρους, του ρουσφετιού, της συμφωνίας κάτω από το τραπέζι, του να βάζουμε εργαζόμενους μόνο από την περιοχή που βγαίνουμε, ότι αυτό θα σταματήσει.

Άρα, πώς θα λειτουργεί αυτό το Ταμείο ανεξάρτητα; Θα δουλεύει ανεξάρτητα σε αυτή την απολιτικοποίηση, να μην μπορεί ο κάθε Υπουργός να επηρεάσει την κάθε απόφαση, ώστε να βγαίνει Βουλευτής εκεί που βγαίνει ή να φτιάχνει τη δική του φράξια εντός κάποιου κόμματος, αλλά να λειτουργεί με κριτήρια, με αξιοκρατία. Διαπραγματευτήκαμε όμως για ένα χρόνο να μπορεί να ενσωματωθεί και η θέση της Κυβέρνηση, το όραμα της Κυβέρνησης, η αναπτυξιακή πολιτική της Κυβέρνησης και μέσα από το στρατηγικό σχέδιο, και μπορώ να σας απαντήσω, αν θέλετε σε περισσότερες ερωτήσεις, που κάνει ο Υπουργός Οικονομικών και μέσα από τους μηχανισμούς συντονισμού, που θα είναι στο επίπεδο της ΕΔΗΣ ή της ΕΤΑΔ για ένα περιουσιακό στοιχείο ή για μια επιχείρηση, πως μπορεί να αναπτυχθεί αυτή η επιχείρηση και να βοηθήσει είτε την κλαδική πολιτική είτε την περιφερειακή πολιτική, αν αυτή η επιχείρηση είναι στη Μαγνησία ή στην Πρέβεζα ή όπου είναι.

Αυτό διαπραγματευτήκαμε, δηλαδή να μην φύγει το «μωρό» της πολιτικής με την έννοια της δημόσιας πολιτικής, να μπορεί να επηρεάσει και να συνδεθεί με την αναπτυξιακή πολιτική και είπαμε, ότι θα κόψουμε τους πολιτικούς συνδέσμους, συνδέσεις που εσείς κτίσατε για 40 και 50 χρόνια και έφτασε η χώρα εδώ που έφτασε, με αυτές τις ΔΕΚΟ, που ποτέ δεν είχατε σχέδιο για το πώς γίνονται η αναβάθμιση, η ανασυγκρότηση με μια περιφερειακή πολιτική. Για να μη θυμίσω τους υπουργούς, που έκαναν καινούργιες θέσεις εργασίας και αν ήταν αυτός ο υπουργός ο οποίος επέβλεπε αυτές τις επιχειρήσεις οι 350 από τους 500 ήταν από την περιοχή που έβγαινε Βουλευτής.

Θα τα θυμάστε κ. Κουτσούκο. Φαντάζομαι ότι δεν λέω πράγματα που δεν γνωρίζετε.

Άρα, δεν έχει γίνει αυτή η μετάθεση, η αλλαγή άποψης στο δρόμο της Δαμασκού, έχει γίνει ένας συμβιβασμός και μέσα σε αυτό το συμβιβασμό έχουμε προσπαθήσει να κρατήσουμε το «μωρό» και ας φύγει το «μπουγαδόνερο». Και το μωρό είναι η αξιοποίηση, ιδιαίτερα των ακινήτων, που για τόσα χρόνια δεν τα αξιοποιήσατε καθόλου οι προηγούμενες κυβερνήσεις, μέσα στη στρατηγική της Κυβέρνησης για τους Έλληνες πολίτες για να τελειώσουμε και με το χρέος μας και να μπορούμε να έχουμε και δημόσιες επιχειρήσεις με κοινωνικούς σκοπούς, που είναι μέσα στο νόμο.

Δεν νομίζω, ότι πιστεύει κανείς, ότι εσείς θα είχατε διαπραγματευτεί αυτή τη λύση, διότι, εάν θέλατε να διαπραγματευτείτε αυτή τη λύση θα μπορούσατε να το είχατε κάνει εδώ και 20 και 30 χρόνια, να προστατεύσετε το δημόσιο χαρακτήρα των δημόσιων επιχειρήσεων, που δεν το κάνατε. Δεν φταίει το δημόσιο, που κάνετε επιθέσεις και ο αρχηγός σας, φταίει ότι ποτέ δεν ήταν αρκετά δημόσια, ήταν τα ιδιωτικά συμφέροντα πάντα μέσα σε αυτές τις επιχειρήσεις. Όποιος ήθελε έκανε ό,τι ήθελε από τον ιδιωτικό τομέα.

Εμείς, τουλάχιστον, θα προσπαθήσουμε μέσα από αυτό τον συμβιβασμό να προστατεύσουμε αυτό που είναι δημόσιο και δεν μπορείτε να κρύψετε την τεράστια διαφορά αυτού του Ταμείου με το δικό σας το ΤΑΙΠΕΔ. Δεν μπορείτε όσο και να το προσπαθείτε. Ό,τι και να λέτε για τα 99 χρόνια, που όλος ο κόσμος ξέρει ότι δεν υπάρχουν επιχειρήσεις τέτοιου τύπου λιγότερο από 50 χρόνια, δεν μπορείτε να κρύψετε αυτή τη μία αλήθεια. Και αυτή η μία αλήθεια είναι ότι εσείς φτιάξατε ένα Ταμείο μόνο για ιδιωτικοποιήσεις, εμείς φτιάξαμε ένα Ταμείο που έχει και ιδιωτικοποιήσεις και αύξηση των αξιών με άλλους τρόπους και επενδυτική πολιτική και περιφερειακή πολιτική και κλαδική πολιτική.

Σας ευχαριστώ.

ΜΑΚΗΣ ΜΠΑΛΑΟΥΡΑΣ(Πρόεδρος της Επιτροπής): Κύριε Χατζηδάκη, τί θέλετε;

ΚΩΝΣΤΑΝΤΙΝΟΣ (ΚΩΣΤΗΣ) ΧΑΤΖΗΔΑΚΗΣ: Αναφέρθηκε ο Υπουργός σε εμένα, δεν πρόκειται να είμαι εμπρηστικός.

ΜΑΚΗΣ ΜΠΑΛΑΟΥΡΑΣ(Πρόεδρος της Επιτροπής): Ερωτώ ποιο είναι το θέμα; Για ποιο λόγο;

ΚΩΝΣΤΑΝΤΙΝΟΣ (ΚΩΣΤΗΣ) ΧΑΤΖΗΔΑΚΗΣ: Αναφέρθηκε σε εμένα.

ΜΑΚΗΣ ΜΠΑΛΑΟΥΡΑΣ(Πρόεδρος της Επιτροπής): Δεν είναι προσωπικό. Δεν έχουμε χρόνο. Ο κύριος Υπουργός, φεύγει.

ΠΟΛΛΟΙ ΒΟΥΛΕΥΤΕΣ: *Ομιλούν εκτός μικροφώνου.*

ΚΩΝΣΤΑΝΤΙΝΟΣ (ΚΩΣΤΗΣ) ΧΑΤΖΗΔΑΚΗΣ: Κύριε Υπουργέ, δεν θέλετε να σας δώσω μια απάντηση; Όχι εμπρηστική, να απαντήσω κάτι στο συλλογισμό σας.

ΜΑΚΗΣ ΜΠΑΛΑΟΥΡΑΣ(Πρόεδρος της Επιτροπής): Έχετε το λόγο για ένα λεπτό, εφόσον έδωσε την άδεια ο κ. Υπουργός.

ΠΟΛΛΟΙ ΒΟΥΛΕΥΤΕΣ: *Ομιλούν εκτός μικροφώνου.*

ΜΑΚΗΣ ΜΠΑΛΑΟΥΡΑΣ(Πρόεδρος της Επιτροπής): Ο Υπουργός έδωσε την άδεια, δεν την έδωσα εγώ.

ΠΟΛΛΟΙ ΒΟΥΛΕΥΤΕΣ: *Ομιλούν εκτός μικροφώνου.*

ΜΑΚΗΣ ΜΠΑΛΑΟΥΡΑΣ(Πρόεδρος της Επιτροπής): Έχετε το λόγο κ. Χατζηδάκη.

ΚΩΝΣΤΑΝΤΙΝΟΣ (ΚΩΣΤΗΣ) ΧΑΤΖΗΔΑΚΗΣ: Τρεις πολύ σύντομες σκέψεις. Πρώτη σκέψη, ως προς το εύρος του υπερταμείου στη διάρκεια της προεκλογικής εκστρατείας του Σεπτεμβρίου, κ. Υπουργέ, ο Πρωθυπουργός στη ΔΕΘ, ευρισκόμενος.

ΜΑΚΗΣ ΜΠΑΛΑΟΥΡΑΣ(Πρόεδρος της Επιτροπής): Μα, δεν θα πούμε τώρα αυτά.

ΚΩΝΣΤΑΝΤΙΝΟΣ (ΚΩΣΤΗΣ) ΧΑΤΖΗΔΑΚΗΣ: Είπε ότι ένας από τους λόγους …

ΠΟΛΛΟΙ ΒΟΥΛΕΥΤΕΣ: *Ομιλούν εκτός μικροφώνου.*

ΓΕΩΡΓΙΟΣ ΒΛΑΧΟΣ: Έχετε καταλάβει τί συμφωνήσατε;

ΜΑΚΗΣ ΜΠΑΛΑΟΥΡΑΣ(Πρόεδρος της Επιτροπής): Τώρα τί να σας πω;

ΚΩΝΣΤΑΝΤΙΝΟΣ (ΚΩΣΤΗΣ) ΧΑΤΖΗΔΑΚΗΣ: Είπε ότι ένας από τους λόγους να ψηφιστεί και πάλι ο ΣΥΡΙΖΑ, είναι ότι θα πουλούσε μόνο 9 περιουσιακά στοιχεία του δημοσίου ενώ η Νέα Δημοκρατία μιλούσε για 22. Έχω καταθέσει το σχετικό έγγραφο στα πρακτικά της Βουλής.

Ακούστε, κ. Υπουργέ, πρέπει να σέβεστε τους Βουλευτές.

ΚΩΝΣΤΑΝΤΙΝΟΣ (ΚΩΣΤΗΣ) ΧΑΤΖΗΔΑΚΗΣ: Είναι σοβαρό αυτό; Εσείς που στεκόσαστε στο ύψος των περιστάσεων, δεν μπορείτε να ακούσετε ούτε το επιχείρημα της αντιπολίτευσης; Το έχω καταθέσει στα Πρακτικά της Βουλής.

ΜΑΚΗΣ ΜΠΑΛΑΟΥΡΑΣ(Πρόεδρος της Επιτροπής): Κύριε Χατζηδάκη, δεν έχετε το λόγο.

ΚΩΝΣΤΑΝΤΙΝΟΣ (ΚΩΣΤΗΣ) ΧΑΤΖΗΔΑΚΗΣ: Είναι πρωτοφανές, δεν υπάρχει προηγούμενο να μιλάει Βουλευτής και να αποχωρεί ο Υπουργός.

ΠΟΛΛΟΙ ΒΟΥΛΕΥΤΕΣ: *Ομιλούν εκτός μικροφώνου.*

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Κύριε Χατζηδάκη, σας παρακαλώ, μισό λεπτό, θα ολοκληρώσετε, θα μιλήσετε, μισό λεπτό όμως. Αφήστε με να σας πω. Κύριε Χατζηδάκη, ο κ. Υπουργός, ζήτησε και παρακάλεσε τους Βουλευτές του ΣΥΡΙΖΑ που έχουν γραφτεί στον κατάλογο για να μιλήσουν, να του παραχωρήσουν τη θέση τους, διότι έχει ραντεβού με τον κ. Ρέγκλινγκ, αν θέλετε να το μάθετε.

ΚΩΝΣΤΑΝΤΙΝΟΣ (ΚΩΣΤΗΣ) ΧΑΤΖΗΔΑΚΗΣ: Πείραζαν 30 δευτερόλεπτα;

ΜΑΚΗΣ ΜΠΑΛΑΟΥΡΑΣ(Πρόεδρος της Επιτροπής): Θα απαντούσε όμως για αυτά και εσείς επαναφέρετε τώρα, τι είπε ο Πρωθυπουργός στη Θεσσαλονίκη.

Δεν είναι σωστά πράγματα αυτά, σας παρακαλώ.

ΚΩΝΣΤΑΝΤΙΝΟΣ (ΚΩΣΤΗΣ) ΧΑΤΖΗΔΑΚΗΣ: Οι Έλληνες πολίτες είδαν την εικόνα, την ώρα που μιλούσε ένας Έλληνας Βουλευτής επί προσωπικού ο Υπουργός σηκώθηκε και έφυγε από την αίθουσα. Τέτοιο παράδειγμα αλαζονείας δεν έχω ξαναδεί.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Δεν πήρατε το λόγο για αυτό. Λέτε άλλα πράγματα, κ. Χατζηδάκη.

ΚΩΝΣΤΑΝΤΙΝΟΣ (ΚΩΣΤΗΣ) ΧΑΤΖΗΔΑΚΗΣ: Είπα για τον κ. Τσίπρα στη Θεσσαλονίκη. Δύο ακόμη πολύ σύντομες σκέψεις.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Μα, δεν γίνεται αυτό το πράγμα.

ΚΩΝΣΤΑΝΤΙΝΟΣ (ΚΩΣΤΗΣ) ΧΑΤΖΗΔΑΚΗΣ: Μα, σας παρακαλώ.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Δεν έχετε άλλο το λόγο κ. Χατζηδάκη. Δεν έχει νόημα. Πήρατε το λόγο, μιλήσατε για 10 λεπτά και άλλα 4 λεπτά τώρα. Σας παρακαλώ. Είπατε ότι θα θίγατε ένα θέμα.

ΚΩΝΣΤΑΝΤΙΝΟΣ (ΚΩΣΤΗΣ) ΧΑΤΖΗΔΑΚΗΣ: Ο δεύτερος συλλογισμός έχει να κάνει με τον ορισμό της αξιοποίησης, όπου ο Υπουργός, αποκαλώντας με λαϊκιστή, ήρθε και δέχτηκε αυτά που είπα, δηλαδή, είπε ότι η αξιοποίηση είναι, είτε ιδιωτικοποίηση είτε σύμβαση παραχώρησης και ο τελευταίος συλλογισμός μου έχει να κάνει με τον τρόπο επιλογής των ΔΕΚΟ.

Γιατί η κυβέρνηση δεν το έκανε εδώ και δυόμισι χρόνια αυτό που κάνει με το Υπερταμείο και περίμενε το Υπερταμείο; Είναι πάρα πολύ απλή η απορία μου.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Ο κ. Συρμαλένιος έχει το λόγο.

ΝΙΚΟΛΑΟΣ ΣΥΡΜΑΛΕΝΙΟΣ: Εγώ πραγματικά εκπλήσσομαι από τη συζήτηση, όπως εξελίσσεται και θεωρώ ότι η αντιπολίτευση, ειδικά η Ν.Δ., μετά το κλείσιμο της αξιολόγησης βρίσκεται σε ένα πλήρες αδιέξοδο. Πράγματι ο κ. Βλάχος, τον οποίο εκτιμώ, μου κάνει εντύπωση σήμερα πόσο εκνευρισμένος…

ΓΕΩΡΓΙΟΣ ΒΛΑΧΟΣ: *(Ομιλεί εκτός μικροφώνου)*

ΔΗΜΗΤΡΙΟΣ ΣΤΑΜΑΤΗΣ: *(Ομιλεί εκτός μικροφώνου)*

ΝΙΚΟΛΑΟΣ ΣΥΡΜΑΛΕΝΙΟΣ: …μου κάνει εντύπωση πραγματικά άνθρωποι σαν τον κ. Βλάχο, αλλά και τον κ. Χατζηδάκη, πώς είναι τόσο εκνευρισμένοι σήμερα.

ΔΗΜΗΤΡΙΟΣ ΣΤΑΜΑΤΗΣ: *(Ομιλεί εκτός μικροφώνου)*

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Κύριε Σταμάτη, σας παρακαλώ.

ΝΙΚΟΛΑΟΣ ΣΥΡΜΑΛΕΝΙΟΣ: Κύριε Σταμάτη, ξέρετε ότι οι εκλογές θα γίνουν σε δύο, δυόμισι χρόνια και γι' αυτό ακριβώς έχετε εκνευριστεί και κάνετε ό,τι μπορείτε, αξιοποιώντας και τα σκουπίδια και οποιοδήποτε άλλο θέμα…

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Κύριε Συρμαλένιο, μην απευθύνεστε προσωπικά. Μην απευθύνεστε προσωπικά, γιατί δίνετε το έρεισμα να ….

ΝΙΚΟΛΑΟΣ ΣΥΡΜΑΛΕΝΙΟΣ: Δεν ήθελα να μιλήσω, γιατί θέλω να ακούσουμε περισσότερο τη διοίκηση της Εταιρίας, του Υπερταμείου, εντός ή εκτός εισαγωγικών, που πραγματικά θα έχει ενδιαφέρον, στα ερωτήματα στα οποία κατά τα άλλα τέθηκαν είτε από την πλευρά της αντιπολίτευσης είτε από την πλευρά βουλευτών της συμπολίτευσης.

Εγώ θέλω να πω μόνο ότι θεωρώ, μέσα σε όλη αυτή την αδιέξοδη πολιτική που σύρεται η αντιπολίτευση ότι ακόμη επικαλείται -και μου έκανε εντύπωση και ο κ. Σταϊκούρας, όπου κατά τα άλλα έβαλε εύλογα ερωτήματα- τον προηγούμενο Υπουργό Οικονομικών τον κ. Βαρουφάκη, τον οποίο οι ίδιοι τον έχουν κατακρίνει από πάνω μέχρι κάτω, ακόμη και ότι πρέπει να κληθεί σε εξεταστική επιτροπή για να απολογηθεί, εδώ τον επικαλείται ότι μείωσε τις αμοιβές των συμβούλων του Δ.Σ.. Σε μια περίοδο που η χώρα προσπαθούσε να διαπραγματευτεί με αυτοτέλεια και δεν τα κατάφερε. Εμείς το παραδεχόμαστε ότι δώσαμε μια μάχη το πρώτο εξάμηνο, δεν τα καταφέραμε και φτάσαμε σε ένα συμβιβασμό. Σας το είπε ο κ. Τσακαλώτος ότι είναι ένας συμβιβασμός. Μπήκαμε στην κρίση του ελληνικού λαού, κερδίσαμε τις εκλογές και αυτή την εκλογή που κερδίσαμε θα την πάμε μέχρι τέλους και θα απολογηθούμε όταν θα έρθει εκείνη η συγκεκριμένη ώρα.

Το Υπερταμείο, το οποίο διεκδίκησαν οι δανειστές, εσείς πρώτον είχατε φτιάξει το ΤΑΙΠΕΔ, το Υπερταμείο δεν ξέρω, αν ήταν μέσα στο πλαίσιο της πέμπτης αξιολόγησης που δεν έκλεισε ποτέ. Γιατί είπε ο κ. Σταμάτης ότι δεν δεχθήκαμε πότε να δημιουργηθεί το Υπερταμείο. Είχε δημιουργηθεί όμως το ΤΑΙΠΕΔ με τους όρους που ξέρουμε και το Υπερταμείο δεν ξέρουμε αν ήταν στα προαπαιτούμενα. Εν πάση περιπτώσει στο πλαίσιο της διαπραγμάτευσης του Ιουλίου υπήρξαν διαφοροποιήσεις σοβαρές, πρώτον η έδρα να μην είναι στο Λουξεμβούργο και να είναι στην Αθήνα -το θυμόσαστε πολύ καλά αυτό με παρεμβάσεις Σόιμπλε και όλων των άλλων πιστωτών που ήταν εκείνες τις ώρες, τις 17 εκείνες ώρες, μέσα στο δωμάτιο και πίεζαν τον Πρωθυπουργό- και δεύτερον, οι βασικές αποφάσεις είναι αποφάσεις του Υπουργού Οικονομικών. Είναι λυπηρό στην τόσο σοβαρή συζήτηση που πρέπει να γίνει γι’ αυτήν την υπόθεση της αξιοποίησης της δημόσιας περιουσίας να επικεντρωνόμαστε στο θέμα των αμοιβών και μόνο.

Δύο ερωτήματα. Το ένα έχει να κάνει με το ΤΑΙΠΕΔ, για τα αεροδρόμια. Θέλω να ρωτήσω, διότι εκτός από τα αεροδρόμια, τα οποία μεταβιβάστηκαν στην Fraport, τα υπόλοιπα αεροδρόμια, με βάση το μνημόνιο 1 και το μνημόνιο 2 ανήκαν στο ΤΑΙΠΕΔ. Η δική μας η γνώμη είναι ότι αυτή τη στιγμή τα αεροδρόμια τα υπόλοιπα έφυγαν από το ΤΑΙΠΕΔ και κατά συνέπεια μπορούν να αξιοποιηθούν από το ελληνικό δημόσιο. Πώς ακριβώς θα αξιοποιηθούν και αν θα ενταχθούν σε μια από τις υπόλοιπες εταιρείες, όπως η εταιρεία δημοσίων συμμετοχών, που αποτελεί κομμάτι του Υπερταμείου.

ΧΡΗΣΤΟΣ ΣΤΑΪΚΟΥΡΑΣ: Είναι στο μνημόνιο αυτό που λέτε….

ΝΙΚΟΛΑΟΣ ΣΥΡΜΑΛΕΝΙΟΣ: Θα μας απαντήσουν.

Ένα δεύτερο που θέλω να ρωτήσω είναι για την ΕΤΑΔ. Η ΕΤΑΔ είπατε ότι έχει 80.000 ακίνητα. Θεωρώ ότι τα μικρής έκτασης ακίνητα, τα οποία υπάρχουν, ιδιαίτερα σε νησιωτικές περιοχές, θα μπορούσε να συζητηθεί να περάσουν στην τοπική αυτοδιοίκηση. Διότι μιλάμε για οικόπεδα τα οποία μισθώνονται αυτή τη στιγμή από κάποιες επιχειρήσεις σε χώρους ανάμεσα σε δημοτικούς χώρους και σε ιδιωτικούς χώρους και είναι προβληματική σχέση των εκμισθώσεων αυτών, όταν παρεμβαίνουν στα της τοπικής αυτοδιοίκησης.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Το λόγο έχει ο κ. Παυλίδης.

ΚΩΝΣΤΑΝΤΙΝΟΣ ΠΑΥΛΙΔΗΣ: Κύριε Πρόεδρε, νομίζω ότι είναι τουλάχιστον λυπηρό να ακούγονται συνάδελφοι, οι οποίοι έχουν διατελέσει και σε υπουργικές θέσεις, να αξιολογούν την προτεραιότητα, το λόγο τους και το φέρσιμο τους με έναν τέτοιο τρόπο και με ένα τέτοιο ύφος. Εγώ έχω εκπλαγεί. Σε λίγο θα δω συναδέλφους από τη Ν.Δ. να μας καλούν και σε μια ενιαία κυβέρνηση του βουνού. Αυτό έχω καταλάβει μέχρι τώρα. Δεν μπορούν να καταλάβουν και να συλλάβουν την κατάσταση και νομίζω, αν μη τι άλλο, θα μπορούσαν να διαβάσουν στοιχειωδώς το νόμο.

Το ζήτημα, το οποίο ανέφερε ο κ. Σταμάτης, ο οποίος έχει διατελέσει Υπουργός, σε σχέση με τις μετοχές της ΕΕΣΥΠ, είναι ξεκάθαρο. Οι μετοχές της ΕΕΣΥΠ, οι οποίες αφορούν τις μετοχές της Εταιρίας, τις μετοχές των θυγατρικών της και τους τίτλους κεφαλαίου του ΤΧΣ, είναι μη μεταβιβάσιμες πρώτον, ακατάσχετες δεύτερον και είναι εκτός συναλλαγής με βάση τη λογική του αστικού δικαίου. Το αναφέρει μέσα ο νόμος ξεκάθαρα. Μόνο μια απλή ανάγνωση στον ν.4389 θα ήταν αρκετή για να καταλάβει ότι αυτό που λέει είναι ξεκάθαρα εκτός πραγματικότητας. Άρα η συνέπεια και η ευθύνη του τι λέμε εδώ μέσα είναι πάρα πολύ σημαντικό.

Δεν διαφωνώ με την ανάγκη πολιτικής επαγρύπνησης, επειδή η ψυχολογία του κεφαλαίου είναι πολύ συγκεκριμένη. Είναι άλλο το να μιλήσουμε τι σημαίνει επενδυτική αντίληψη στη χώρα, πώς να αξιοποιήσεις δημόσια περιουσία, τι σημαίνει κοινωνικός χαρακτήρας μιας επένδυσης, τι σημαίνει περιβαλλοντικό αποτύπωμα. Άλλο αυτό, να υπάρχει πολιτική επαγρύπνηση από το Κοινοβούλιο, από την Κυβέρνηση, από τις πολιτικές δυνάμεις συνολικά και άλλο το ζήτημα να φέρνουμε εδώ μέσα θεούς και δαίμονες και να ψάχνουμε μάγισσες πάνω σε σκούπες, όταν το νομοσχέδιο έχει ψηφιστεί εδώ και ένα χρόνο και είναι ξεκάθαρο στα άρθρα του τι αναφέρει.

Από κει και πέρα υπάρχουν και θεσμικές δεσμεύσεις συγκεκριμένες. Το θεσμικό πλαίσιο λειτουργίας, οι αποφάσεις του εποπτικού συμβουλίου, δηλαδή οι πλειοψηφίες πώς διαμορφώνονται και πώς βγαίνουν οι αποφάσεις, ο ρόλος του Υπουργού Οικονομικών μέσα σ' αυτό το θεσμικό πλαίσιο είναι ξεκαθαρισμένες και είναι δεσμευτικές με έναν τρόπο. Κατανοώ την ανάγκη μιας εποπτείας που μπαίνει από τους θεσμούς, που είναι αυξημένες δικλίδες ασφαλείας, που μπορούμε να τις κουβεντιάσουμε και έχει να κάνει αυτό με ένα παρελθόν στο πώς λειτούργησε η δημόσια διοίκηση στη χώρα μας και αυτό αφορά και τη μισθοδοσία και τις απολαβές που ανέφεραν προηγούμενοι συνάδελφοι και τις ασφαλιστικές δικλίδες. Όταν λειτούργησε ένα τραπεζικό σύστημα, όπως λειτούργησε κατά το παρελθόν στη χώρα μας προφανώς δεν υπάρχει εμπιστοσύνη στο δημόσιο σύστημα από τους ευρωπαϊκούς θεσμούς και ζητούν δικλίδες ασφαλείας.

Αυτό είναι πολιτικό ζήτημα που μπορούμε να το κουβεντιάσουμε, αλλά είναι άλλο αυτό και άλλο να συζητάμε εδώ μέσα για μια αποικιοκρατικού χαρακτήρα αντίληψη. Πολύ περισσότερο να μιλάμε για απολαβές, όταν ξέρουμε πολύ καλά ότι η πίεση για τον ύψος των απολαβών ήταν κυρίως μια πίεση που λειτούργησε από τους θεσμούς σε μια λογική να διαμορφώσεις κίνητρα προσέλκυσης στελεχών υψηλού επιπέδου σε μια τέτοια πολύ νευραλγική θέση. Ο καθένας μπορεί να έχει σ΄ αυτό μια πολύ συγκεκριμένη πολιτική στάση. Δεν διαφωνώ καθόλου, αλλά αν είναι αυτό το πρωτεύον με λαϊκίστικα χαρακτηριστικά σε μια τέτοια συζήτηση σήμερα εδώ, αν μη τι άλλο, είναι λυπηρό για το επίπεδο ανθρώπων που έχουν δείξει ένα άλλο πολιτικό περιβάλλον στα χρόνια της κοινοβουλευτικής τους παρουσίας.

Το τρίτο, για το χρόνο. Νομίζω είναι ντροπή να συζητάμε για το χρόνο αυτής της Εταιρίας. Όποια άποψη και αν έχει καθένας γι’ αυτήν την Εταιρία ο χρόνος σε μια ιστορία είναι πολύ συγκεκριμένος. Αν μιλάμε για ένα πολύ μικρό χρονικό πλαίσιο θα ήταν προφανώς ασφυκτικό για να ενισχύσει τις πολιτικές εκποίησης.

Ένας χρόνος 99 ετών, είναι χρόνος ικανός για να έχεις διαρθρωτικές βαθιές μεταρρυθμίσεις σε ένα τέτοιο σύστημα. Αν λειτουργούσαμε σε δέκα χρόνια, ποια εταιρεία θα μπορούσε δέκα χρόνια να συνενώσει το σύνολο της δημόσιας υπηρεσίας, να φτιάξει βαθιές μεταρρυθμίσεις με σκοπό το δημόσιο συμφέρον. Προφανώς, δεν θα μπορούσε να λειτουργήσει, θα ήταν ασφυκτικό χρονικό πλαίσιο για να πιέσει σε εκποιήσεις και σε ιδιωτικοποιήσεις του συνόλου της δημόσιας υπηρεσίας.

Από εκεί και πέρα, δύο τρία πράγματα, για να τελειώνουμε με αυτή την ιστορία τι είπαμε και τι δεν είπαμε. Η κυβερνητική εμπειρία στην αριστερά, την έχει οδηγήσει πολλές φορές σε μια βαθιά ιδεολογική και πολιτική ωρίμανση. Αν εμείς είπαμε αυτά και η πολιτική μας εμπειρία μας οδηγεί σε ένα άλλο δρόμο, αν διαμορφώνουμε πολιτικές προσαρμογές, αν διαμορφώναμε μια ιδεολογική και πολιτική ωριμότητα, είναι κάτι που θα το δούμε στο δικό μας συνέδριο. Δεν είναι κάτι που μπορεί να μας εγκαλεί κάθε φορά η Αντιπολίτευση.

Εμείς θέλαμε να είμαστε πιο χρήσιμοι και πιο λειτουργικοί. Το μοντέλο κα η αρχιτεκτονική που υπήρξε μέχρι τώρα ήταν ΤΑΙΠΕΔ, ιδιωτικοποιήσεις και όλα προς το χρέος. Αλλάζουμε αυτή την αρχιτεκτονική σε ένα σκληρό πλαίσιο εποπτείας, δεν το συζητάμε αυτό. Δεν είμαστε μια κυβέρνηση αυτοδύναμη, μια οικονομία αυτοδύναμη που βασίζει, νομοθετεί και δεν υπάρχει κανένας εποπτικός μηχανισμός. Σαφέστατα λειτουργούμε σε ένα καθεστώς εποπτείας. Παρ’ όλα αυτά αλλάξαμε την αρχιτεκτονική, πρώτον, στο να διαμορφώσει πόρους και να μην πάει σε μια απλή εκποίηση η δημόσια περιουσία, δεύτερον, οι αναλογίες το πού πάνε τα λεφτά από αυτή την εκποίηση, αν πάνε στο χρέος ή αν πάνε και στην επένδυση της δημόσιας περιουσίας και στη δημιουργία υπεραξίας, άλλαξε αυτός ο μηχανισμός.

Τρίτον, μπήκε μια άλλη λογική, αντί να εκποιούμε, να βρούμε ένα τρόπο, να λειτουργήσει η δημόσια περιουσία και με ιδωτικοιοκονομικά χαρακτηριστικά. Καταλαβαίνετε λοιπόν, ποιες είναι οι παθογένειες της δημόσιας διοίκησης. Πώς αξιοποιεί τις νέες τεχνολογίες, πώς αξιοποιεί το μάνατζμεντ, πώς αξιοποιεί τις τεχνολογίες, πώς αξιοποιεί χίλια δύο πράγματα. Έχει αποδείξει ότι έχει συγκεκριμένες ιστορικές παθογένειες.

Ο τρόπος λοιπόν να βάλεις ιδιωτικοοικονομικά χαρακτηριστικά με κατεύθυνση, όμως την εξυπηρέτηση του δημοσίου συμφέροντος, γιατί αυτή η εταιρεία χαρακτηριστικά αναφέρει στο καταστατικό της, ότι είναι εταιρεία εξυπηρέτησης ειδικού δημόσιου σκοπού, είναι πολύ συγκεκριμένη και πολύ ξεκάθαρη. Από κει και πέρα όλα τα άλλα, είναι απλά και μόνο λαϊκισμός.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Τελειώσαμε με τους ομιλητές. Εγώ παρακινούμενος και από τοποθετήσεις συναδέλφων, αλλά κυρίως από τη μια τοποθέτηση που έκανε ο κ. Σταμάτης, ότι είπε ότι η ΔΕΚΟ είναι σε κακό χάλι, θέλω να ρωτήσω και μάλιστα μίλησε και πιο αναλυτικά για διοικήσεις. Δεν θέλω να πω στη λογική τη δικιά σας κ Σταμάτη, δεν εννοούσατε το δικό σας, ας πούμε κυβερνητικό παρελθόν. Δεν ξέρω τι εννοούσατε, αλλά δεν έχει σημασία.

ΔΗΜΗΤΡΙΟΣ ΣΤΑΜΑΤΗΣ: Προσωπικά; Να ρωτήσετε εκεί που υπηρέτησα. Τους δικούς σας συνδικαλιστές να ρωτήσετε.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Με συγχωρείτε, δεν λέω προσωπικά εσάς, δεν είπα αυτό. Είπα ότι είπατε εσείς, ότι η ΔΕΚΟ είναι σε κακό χάλι. Εγώ προσωπικά δεν ξέρω πού υπηρετήσατε; Η ΔΕΚΟ είναι σε κακό χάλι και πράγματι συμφωνώ ότι θέλει μια σοβαρή αναδιάρθρωση. Η ερώτησή μου είναι προς τη Διοίκηση του Ταμείου, πώς σκέπτονται να αναδιαρθρώσουν τις ΔΕΚΟ για την εξυπηρέτηση των πολιτών και για το καλό της χώρας. Δηλαδή ,πώς θα δίνουν την υπεραξία που θα βγάλουν, πώς θα χειρίζουν τα κέρδη τους και πώς θα τα διανείμουν. Αν έχουν τέτοιες απόψεις. Γιατί σε κάθε περίπτωση, όπως είχα προτείνει πριν, να κάνουμε μια συζήτηση. Να μπούμε σε βάθος για τη στρατηγική του υπερταμείου που θα έχουμε μια πρώτη εικόνα μετά από ορισμένους μήνες. Τον λόγο έχει ο κ. Διαμαντόπουλος.

ΓΕΩΡΓΙΟΣ ΔΙΑΜΑΝΤΟΠΟΥΛΟΣ (Πρόεδρος της Ελληνικής Εταιρείας Συμμετοχών και περιουσίας ΑΕ): Κοιτάξτε, έχουν γίνει πάρα πολλές ερωτήσεις. Θα προσπαθήσουμε να απαντήσουμε σε όσες από αυτές μπορούμε. Οι περισσότερες από αυτές ήταν πολιτικού χαρακτήρα. Δεν μπορώ να απαντήσω στην ερώτηση του κ. Χατζηδάκη, γιατί δεν ιδρύθηκε το Ταμείο πριν 2,5 χρόνια και ιδρύθηκε πέρυσι, αλλά μπορώ να σας απαντήσω σε άλλες ερωτήσεις. Πώς θα οριστούν οι Διοικήσεις των ΔΕΚΟ;

Οι Διοικήσεις των ΔΕΚΟ θα οριστούν από τη Διοίκηση της ΕΔΗΣ, η οποία θα οριστεί από εμάς. Σε μας όπως ξέρετε, η Γενική Συνέλευση είναι ο Υπουργός των Οικονομικών. Είπα και στην αρχή, όταν ξεκινήσαμε ότι η ΕΔΗΣ θα διορίσει τις διοικήσεις των ΔΕΚΟ. Η Ελληνική Εταιρεία Συμμετοχών θα διορίσει τη διοίκηση της ΕΔΗΣ, γιατί εμείς είμαστε η Γενική του Συνέλευση.

Ο κ. Χατζηδάκης ρώτησε, πώς θα διοριστούν οι Διοικήσεις των ΔΕΚΟ, σε αυτό απάντησα. Αν δεν είναι σαφές, να το ξαναπώ. Επίσης, πρέπει να προσθέσω, ότι βάσει του νόμου ο Υπουργός Οικονομικών προτείνει ένα μέλος στη Διοίκηση της κάθε ΔΕΚΟ. Ένα τελευταίο σε ό,τι αφορά τον κ. Χατζηδάκη, πράγματι το όλο θέμα του Ταμείου, της εταιρείας, είναι πάρα πολύ πολύπλοκο. Τόσο πολύπλοκο, που ομολογώ ότι στους 4,5 μήνες που είμαι, δεν έχω καταλάβει πού αρχίζει και πού τελειώνει. Δεν ντρέπομαι γι’ αυτό. Είναι μια πρωτοφανής προσπάθεια που γίνεται, είναι μια πρωτοφανής εταιρεία αυτή. Ο νόμος είναι περίεργος, διότι ενώ γίνεται αναφορά στο ν.2190 παρεμβαίνει ο ν.4389 και αλλάζει κάποια πράγματα, άρα, δώστε μας το χρόνο και αυτό που ειπώθηκε από πάρα πολλούς ομιλητές να ξαναβρεθούμε σε έξι μήνες και να εξηγήσουμε.

Εγώ προσπάθησα να μοιραστώ μαζί σας το όραμα που έχουμε και που θα θέλαμε να οδηγήσουμε τα πράγματα. Είμαστε πολύ περήφανοι που μας ανατέθηκε αυτό το πράγμα. Δεν θεωρούμε, ότι μπει σε μια εταιρεία για να ξεπουλήσουμε. Έχουμε μπει σε μια εταιρεία για να προσπαθήσουμε να την αναπτύξουμε παραπάνω. Ειπώθηκε από πολλούς ομιλητές. Χρησιμοποιήθηκε ο όρος ξεπούλημα από τον κ. Παναγιώταρο και από κάποιους άλλους κυρίους. Δεν είναι έτσι. Προσωπικά δεν θα ήμουν σε αυτή τη θέση, αν επρόκειτο για ξεπούλημα.

Στο παρελθόν μου είχε γίνει πρόταση να αναλάβω τον ΤΑΙΠΕΔ και δεν το έκανα, γιατί δεν συμφωνούσα στην λογική του ξεπουλήματος. Με διαφορετική σύνθεση η Βουλή πάνω από 250 Βουλευτές έχουν ιστορικά ψηφίσει τη λειτουργία του ΤΑΙΠΕΔ από το 2011 μέχρι σήμερα. Δεν θα απολογηθούμε εμείς για το ΤΑΙΠΕΔ.

Το ΤΑΙΠΕΔ έχει ένα πολύ συγκεκριμένο πλάνο. Έχει 19..

ΙΩΑΝΝΗΣ ΚΟΥΤΣΟΥΚΟΣ: *Ομιλεί μη ακουόμενος.*

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Κύριε Κουτσούκο. Κύριε Πρόεδρε, συνεχίστε.

ΓΕΩΡΓΙΟΣ ΔΙΑΜΑΝΤΟΠΟΥΛΟΣ (Πρόεδρος της Ελληνικής Εταιρείας Συμμετοχών και περιουσίας ΑΕ): Είμαι περήφανος που εργάζομαι σε αυτή τη θέση, γιατί πιστεύω ότι μπορεί να βάλω ένα λιθαράκι για την αξιοποίηση. Από την αρχή είπα, ότι βάσει του νόμου η εταιρεία είναι αυτή, η οποία καλείται να δημιουργήσει έσοδα, μέρος των οποίων θα πάρει για την αποπληρωμή του χρέους και ένα ίσο μέρος θα πάει για την ανάπτυξη. Αυτό καλούμαστε να κάνουμε και αυτό θα προσπαθήσουμε να κάνουμε. Αν το πετύχουμε, θα είναι επιτυχία όλων μας, όχι μόνο ημών και υμών. Αν το πετύχουμε, θα είναι επιτυχία και του ελληνικού λαού. Ίσως μετά από 99 χρόνια που όλοι εμείς δεν θα είμαστε εδώ, θα αποφασίσουν να παρατείνουν τη λειτουργία για άλλα 99 χρόνια. Αν αποτύχουμε, έχουμε αποτύχει πράγματι, αλλά θα δουλέψουμε σκληρά για να μην αποτύχουμε.

Ο κ. Μαντάς ρώτησε πως συντονίζεται με τη βιομηχανική πολιτική της κυβέρνησης. Η κυβέρνηση, όπως είπε και ο κ. Τσακαλώτος θα δώσει στρατηγικές κατευθύνσεις και με βάση αυτές τις στρατηγικές κατευθύνσεις, καλούμαστε βάσει του νόμου μέσα σε 4 μήνες, να υποβάλλουμε στρατηγικό σχέδιο, αναλυτικά για όλες τις επιχειρήσεις.

Υπάρχει το co-ordination mechanism, είναι ο μηχανισμός συνεργασίας, αν θέλετε, ο οποίος περιγράφεται και βάσει του οποίου, θα πρέπει να κάτσουμε να συζητήσουμε να δούμε και ποια πρέπει να είναι τα τιμολόγια των ΔΕΚΟ και όλα αυτά τα πράγματα.

Ο κ. Παπαδόπουλος είπε ότι θα δώσουμε πολλά στους δανειστές. Δεν θα δώσουμε πολλά στους δανειστές. Δεν είναι εδώ ο κ. Παπαδόπουλος. Θα προσπαθήσουμε να δημιουργήσουμε θέσεις εργασίας. Θα προσπαθήσουμε να βελτιώσουμε τις υποδομές και θα προσπαθήσουμε να διασφαλίσουμε έσοδα για το Δημόσιο. Και επειδή ο κ. Καραθανασόπουλος, κάπως αμφισβήτησε αυτό που είπα, ότι οι επενδύσεις σημαίνουν δουλειές και οι δουλειές σημαίνουν ευημερία, έχουμε παραδείγματα. Ρώτησε ποια θα είναι παραδείγματα τέτοια. Έχουμε παραδείγματα το Ελευθέριος Βενιζέλος, ένα παράδειγμα ενός αεροδρομίου, εμένα με κάνει περήφανο. Δεν έχει να ζηλέψει τίποτα, από κανένα άλλο αεροδρόμιο της Ευρώπης.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Είναι ιδεολογική τοποθέτηση.

ΓΕΩΡΓΙΟΣ ΔΙΑΜΑΝΤΟΠΟΥΛΟΣ: Συγγνώμη, μας ρώτησε. Μπορούμε να μιλήσουμε για τη FRAPORT, να μιλήσουμε για τον ΟΛΠ. Στον ΟΛΠ οι εργαζόμενοι δεν είναι Κινέζοι, είναι Έλληνες που εργάζονται και νομίζω ότι είναι καλό για την Ελλάδα. Ο Πειραιάς, αυτήν τη στιγμή είναι μέσα στα τρία πρώτα λιμάνια της Ευρώπης, άλλο ένα πράγμα, για το οποίο όλοι μας πρέπει να νοιώθουμε περήφανοι.

Στο σχόλιο του κ. Δημαρά, ναι πράγματι στόχος μας είναι να πολλαπλασιάσουμε την αξία, το πως θα γίνει αξιοποίηση, πως θα λάβουμε υπόψη μας τις τοπικές κοινωνίες, είναι πράγματι ερωτήματα πολύ σημαντικά. Νομίζω, ότι μέσα από διάλογο, από ειλικρινή διάλογο, από συνθήκες διαφάνειας για την οποία δεσμευτήκαμε από την αρχή αυτής της συζήτησης.

Τώρα θα έρθω σε μερικά από τα ερωτήματα του κ. Σταϊκούρα.

Δεν ξέρω, εάν θα μπορέσω να τα απαντήσω όλα, θα ξεκινήσω από το θέμα των απολαβών, που το αποκάλεσε κρίσιμο θέμα για την Αξιωματική Αντιπολίτευση. Με συγχωρείτε, έχω γράψει, ότι ακριβώς είπατε. Επιμένω στο θέμα των απολαβών, γιατί είναι ένα κρίσιμο θέμα για την Αξιωματική Αντιπολίτευση. Πρώτα, να πάω λίγο στη μεθοδολογία. Οι αμοιβές καθορίστηκαν από το εποπτικό συμβούλιο και μέλη του διοικητικού συμβουλίου, με βάσει έρευνα αγοράς που έγινε από διεθνή οίκο αξιολόγησης και ο οποίος υπολόγισε με βάση τα κρατούντα στην αγορά το εύρος των αποδοχών. Αυτά, επί της διαδικασίας.

Η αμοιβή, η οποία παίρνω εγώ είναι περίπου το 20% της αμοιβής που έπαιρνα ως διευθύνων σύμβουλος της KRAFT. Σας απαντώ, αν θέλετε να σας πω το νούμερο στο τέλος της συνεδρίασης, πολύ ευχαρίστως. Σας απαντώ κατ΄ ιδίαν. Και όποιος άλλος κύριος θέλει, κατ΄ ιδίαν

ΧΡΗΣΤΟΣ ΣΤΑΪΚΟΥΡΑΣ: Όχι, κατ’ ιδίαν.

ΓΕΩΡΓΙΟΣ ΔΙΑΜΑΝΤΟΠΟΥΛΟΣ: κατ’ ιδίαν.

ΧΡΗΣΤΟΣ ΣΤΑΪΚΟΥΡΑΣ: Είναι δυνατόν;

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Δεν είναι σωστή η απάντηση που δώσατε, κύριε Πρόεδρε.

ΓΕΩΡΓΙΟΣ ΔΙΑΜΑΝΤΟΠΟΥΛΟΣ: Αυτή είναι η απάντησή μου, κρίνετέ την. Επειδή, λοιπόν, είπα για διαφάνεια, η αμοιβή μου περιλαμβάνεται στο corporate governance report. Θα έρθει κανονικά, δια της οδού που πρέπει σε εσάς, θα αναρτηθεί στο site της εταιρείας. Έχω ήδη υπογράψει πόθεν έσχες και υπάρχει πλήρης διαφάνεια σε όλα. Τελείωσα, έχω τελειώσει.

ΧΡΗΣΤΟΣ ΣΤΑΪΚΟΥΡΑΣ: Διαφάνεια.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Κύριε Σταϊκούρα, νομίζω ότι είναι σαφής η απάντηση, σαφής και η θέση σας. Κύριε Πρόεδρε, μην απαντάτε προσωπικά σας είπα πάλι. Συνεχίστε, τις τοποθετήσεις σας και ολοκληρώστε παρακαλώ.

ΓΕΩΡΓΙΟΣ ΔΙΑΜΑΝΤΟΠΟΥΛΟΣ: Ολοκληρώνω σε μερικές από τις υπόλοιπες ερωτήσεις. δεν γνωρίζω, εάν είναι ραδιοσυχνότητες ή είναι αντικείμενο αρμοδιότητας της εταιρείας, νομίζω πως δεν είναι, αλλά δεν το γνωρίζω. Ευχαρίστως θα το ψάξω και θα σας ενημερώσω.

Σε ό,τι αφορά τα ακίνητα της ΕΤΑ που είπατε, πρέπει να αξιοποιηθούν. Υπάρχουν πάνω από 72.000 ακίνητα και αυτή τη στιγμή έσοδα δημιουργούν 800 από αυτά. Σχεδόν το 1%. Είναι αμαρτία να μην μπορούμε να αξιοποιήσουμε περισσότερα ακίνητα, αλλά είναι και μια δύσκολη διαδικασία και όπως αρχικά είπε και η κυρία Αικατερινάρη και σε άλλες χώρες έχει πάρει πάρα πολλά χρόνια, να μπορέσει να ολοκληρωθεί αυτή η διαδικασία.

Ρωτήσατε, εάν η κυβέρνηση έχει ρόλο στο διορισμό των διοικήσεων, νομίζω ότι το καλύψαμε. Μιλήσατε για την αξιολόγηση των διοικητικών συμβουλίων των ΔΕΚΟ. Θα γίνουν αξιολογήσεις για κάθε μία. Από τις ΔΕΚΟ, από τα Διοικητικά Συμβούλια των ΔΕΚΟ, η προσπάθεια θα είναι οι εταιρείες να διοικούνται από τους καλύτερους, εάν είναι σήμερα οι καλύτεροι θα παραμείνουν εκεί, εάν δεν είναι οι άριστοι θα πρέπει να αντικατασταθούν.

Ρωτήσατε, εάν υπάρχει περίπτωση να ιδιωτικοποιηθεί κάποια εταιρεία. Δεν ξεκινάμε από το να ιδιωτικοποιήσουμε, μην μας μπερδεύετε με την δουλειά του ΤΑΙΠΕΔ. Αν όμως κάποια εταιρεία είναι μια εταιρεία, η οποία χάνει λεφτά, δεν μπορεί να ανασάνει και να σταθεί κ.λπ. ενδεχομένως, θα εξετάσουμε την ιδιωτικοποίησή της.

Άρα, δεν το αποκλείουμε, θα μπορούσε να υπάρξει και ιδιωτικοποίηση. Είπα, όμως, ότι δεν ξεκινάμε από αυτό, ξεκινάμε από την αξιοποίηση. Θα επαναλάβω, εάν κάποια εταιρεία χάνει χρήματα ζημιώνει το ελληνικό δημόσιο και δεν υπάρχει τρόπος να λειτουργήσει σωστά, ενδεχομένως θα εξεταστεί η ιδιωτικοποίηση.

Ρωτήσατε για τον προγραμματισμό, για τις εταιρείες που θα πάνε στην ΕΔΗΣ. Η ΕΔΗΣ βάσει του νόμου, θα πρέπει να ιδρυθεί στους επόμενους μήνες και βάσει του νόμου, αμέσως μετά την κατάθεση της ίδρυσης στο ΓΕΜΗ αυτόματα μεταφέρονται οι μετοχές στην ΕΔΗΣ. Αυτό προβλέπει ο νόμος. Εδώ υπάρχουν και αρκετά τυπικά πράγματα, για να περάσουν οι εταιρείες στην ΕΔΗΣ, θα ήταν σκόπιμο στις γενικές συνελεύσεις τους, να έχει πάει το Υπουργείο, που είναι ο μόνος μέτοχος, μέχρι σήμερα πριν την ίδρυση της ΕΔΗΣ να τελειώσουν, να ολοκληρωθούν οι γενικές συνελεύσεις, άρα, μετά ανοίγει ο δρόμος για να έρθουν να περάσουν στην ΕΔΗΣ.

Ρωτήσατε ποιες και πόσες εταιρείες έχουν μεταβιβαστεί, μπορούμε να σας διαβάσουμε τον κατάλογο. Έχει δημοσιευτεί κατ΄ επανάληψη.

ΧΡΗΣΤΟΣ ΣΤΑΪΚΟΥΡΑΣ: Διαβάστε τον, σας παρακαλώ.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Κύριε Σταϊκούρα είναι αναρτημένες οι εταιρείες, το έχουμε κάνει συζήτηση.

ΧΡΗΣΤΟΣ ΣΤΑΪΚΟΥΡΑΣ: Επειδή πρόκειται για εταιρείες και συνεχώς μεταβιβάζει περιουσιακά στοιχεία στην ΕΔΗΣ, θα ήθελα να γνωρίζω σήμερα πόσες και ποιες είναι οι εταιρείες…..

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Νομίζω έχει λήξει το θέμα από πέρσι το Μάιο.

ΧΡΗΣΤΟΣ ΣΤΑΪΚΟΥΡΑΣ: Όχι, στο νόμο πέρασαν και άλλες εταιρείες και στο τέταρτο μνημόνιο, τώρα, πέρασαν και άλλες εταιρείες, επειδή συνεχώς περνούν εταιρείες θέλω να ξέρω ποιες είναι. Το βασικότερο για αυτές τις εταιρείες που ήδη έχουν περάσει, όχι θα περάσουν σε δύο μήνες, για κάθε μία τις σκέπτεστε;

ΓΕΩΡΓΙΟΣ ΔΙΑΜΑΝΤΟΠΟΥΛΟΣ: Θα σας τις πούμε αμέσως. Για να απαντήσω στον κ. Λαζαρίδη, αν υπάρχει συμμετοχή του Δημοσίου σε όλη αυτή την ιστορία, θυμίζω ξανά, ότι ο Υπουργός των Οικονομικών, αποτελεί τη γενική συνέλευση αυτής της εταιρείας. Αυτά έχω σημειώσει, προφανώς, ίσως έχω κάποια ξεχάσει. Θα ήθελα να παρακαλέσω τη διευθύνουσα σύμβουλο, να απαντήσει στις ερωτήσεις.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Ευχαριστώ, κύριε Πρόεδρε, εγώ θα παρακαλέσω την κυρία Αικατερινάρη να απαντήσει.

ΟΥΡΑΝΙΑ ΑΙΚΑΤΕΡΙΝΑΡΗ (Διευθύνουσα Σύμβουλος της Ελληνικής Εταιρείας Συμμετοχών και Περιουσίας Α.Ε.): Ευχαριστώ, θα προσπαθήσω να συμπληρώσω κάποια από αυτά που είδε ο κύριος Πρόεδρος, διότι νομίζω ότι κάποια απαντήθηκαν ήδη στις ερωτήσεις, που έθεσαν οι κυρίες και κύριοι Βουλευτές.

Να ξεκινήσω από την ΕΔΗΣ, όπως είπε και ο κύριος Πρόεδρος, η ΕΔΗΣ δεν έχει συσταθεί ακόμη. Οι προβλέψεις του νόμου σε ό,τι αφορά τη λειτουργία και τη δομή της ΕΔΗΣ είναι πολύ ξεκάθαρες. Είναι μια εταιρεία που θα μαζέψει συμμετοχές σε δημόσιες επιχειρήσεις, θα μπορούσα να σας πω τώρα ποιες είναι αυτές.

Σίγουρα, αυτή τη στιγμή εμείς δεν έχουμε κάποια αντίληψη ότι είναι μέσα ο ορυκτός πλούτος και οι υδρογονάνθρακες, ούτε η ΕΑΒ και η ΛΑΡΚΟ, που αναφέρατε κατά τη διάρκεια της συζήτησης. Οι εταιρείες λοιπόν είναι η ΔΕΗ 34%, η ΕΥΔΑΠ 51%, η ΕΥΑΘ 51%, η Αττικό Μετρό 100%, οι Κτιριακές Υποδομές, ο ΟΑΣΑ ως μητρική εταιρία που έχει από κάτω της την Ο.ΣΥ κα την ΣΤΑ.ΣΥ. κατά 100% συμμετοχή του ελληνικού δημοσίου, ο ΟΣΕ, ο ΟΑΚΑ το Ολυμπιακό Στάδιο, η ΕΛΒΟ που σήμερα όπως ξέρετε, είναι υπό ειδική εκκαθάριση, τα ΕΛΤΑ, ένα κομμάτι το 25% του Διεθνή Αερολιμένα Αθηνών, οι Ελληνικές Αλυκές, η ΕΤΒΑ ΒΙΠΕ, η Διώρυγα Κορίνθου ως Α.Ε., οι Κεντρικές Αγορές Θεσσαλονίκης και Αθήνας, η Διεθνής Έκθεση Θεσσαλονίκης και ένα πολύ μικρό ποσοστό των ΚΑΕ, το οποίο όμως είναι κάτω από το 1%.

Άρα, σύνολο, δεν ξέρω αν μετράμε τον ΟΑΣΑ με την Ο.ΣΥ κα την ΣΤΑ.ΣΥ. ως τρεις εταιρίες ή ως μία, είναι ή 18 ή 20 εταιρείες, αναλόγως το πως κάνουμε το μέτρημα. Αυτό σε ό,τι αφορά τις εταιρείες που αυτήν τη στιγμή ξέρουμε ότι θα περάσουν οι μετοχές τους στην ΕΔΗΣ, διότι ακόμη η εταιρεία δεν έχει συσταθεί. Το καταστατικό της δεν έχει ακόμα κατατεθεί στο Γ.Ε.ΜΗ. και άρα συνεπώς η εταιρία δεν έχει ιδρυθεί και πόσο μάλλον δεν έχει διοριστεί το Διοικητικό της Συμβούλιο. Είπαμε πριν ότι αυτές οι εταιρείες, όλος ο όμιλος, εμείς είμαστε μια εταιρεία συμμετοχών που έχουν από κάτω τέσσερις άμεσες θυγατρικές, αυτές οι θυγατρικές και η ΕΔΗΣ έχουν άλλες θυγατρικές από κάτω και όλη αυτή η δομή λειτουργεί με βάση τον νόμο 2190.

Η κάθε εταιρία από επάνω, είναι η Γενική Συνέλευση των εταιριών από κάτω και άρα έχει όλες τις αρμοδιότητες και τα καθήκοντα που ορίζει ο νόμος 2190 σε ό,τι αφορά τον διορισμό Διοικήσεων, Διοικητικών Συμβουλίων, αξιολόγηση Διοικητικών Συμβουλίων, Γενικές Συνελεύσεις που εγκρίνουν τα πεπραγμένα τους κ.τ.λ., κ.τ.λ.. Δεν διαφέρει τίποτα από το πως διοικούνται οι εταιρείες σήμερα του ιδιωτικού τομέα, με βάση τον 2190.

Σε ό,τι αφορά αυτές τις εταιρείες και τη στρατηγική, η στρατηγική βάσει του νόμου είναι κάτι το οποίο εμείς θα πρέπει να διαμορφώσουμε μέχρι το τέλος του χρόνου.

Αυτή η στρατηγική θα έχει -ας το πούμε- κάποιους πυλώνες. Ο πρώτος πυλώνας είναι και μιλάω για όλες τις εταιρείες ή περισσότερο ας μιλήσω για την ΕΤΑΤ και την ΕΔΗΣ. Ο πρώτος πυλώνας είναι, τι είναι αυτές οι εταιρείες, τι λέει το καταστατικό τους και ποια είναι η αποστολή τους και για την ΕΔΗΣ και για τις ΔΕΚΟ, που είναι κάτω από την ΕΔΗΣ. Ο δεύτερος πυλώνας είναι αυτός που είπαμε, οι κώδικες εταιρικής διακυβέρνησης. Υπάρχει μέσα στον νόμο 4389 ο εσωτερικός κανονισμός και είναι πάρα πολύ σημαντικό και είναι κάτι που για πρώτη φορά καταγράφεται νομίζω στη δημόσια διοίκηση.

Οι συγκεκριμένοι κανόνες εταιρικής διακυβέρνησης, κώδικες δεοντολογίας, πολιτική μερισμάτων, πολιτική αμοιβών, accounting standards, λογιστικά πρότυπα, τα οποία όχι μόνο βάζουν ένα ενιαίο πλαίσιο αρχών και κανόνων, αλλά ταυτόχρονα βάζουν και ένα πλαίσιο αναφορών με κάποια συγκεκριμένα standards. Αυτό δεν θα γίνει αύριο, αυτό είναι, κάτι το οποίο εμείς οφείλουμε σαν όμιλος, όπως είπα, να το κατεβάσουμε στα καταστατικά και στον τρόπο που διοικούνται και ελέγχονται οι εταιρείες που έχουμε από κάτω μας. Αυτό θα γίνει το επόμενο διάστημα, τους επόμενους μήνες. Άρα, είπαμε για θέματα εταιρικής διακυβέρνησης που είναι πάρα πολύ σημαντικό και είναι αυτά που προάγουν τη διαφάνεια και την λογοδοσία, σε όλο το οικοδόμημα, όχι μόνο στη δική μας εταιρία, στην Ελληνική Εταιρία Συμμετοχών και Περιουσίας, που όπως είπα, είμαστε μια εταιρεία συμμετοχών.

Συνεχίζω τώρα σε θέματα στρατηγικής, ποιο είναι το καταστατικό αυτών των εταιρειών και το τι κάνουν, ποιος είναι ο σκοπός τους και ποιο είναι το όραμά τους. Κώδικες εταιρικής διακυβέρνησης και αναφορών και ένα στρατηγικό πλάνο και επιχειρηματικό πλάνο. Οι περισσότερες ΔΕΚΟ δεν ξέρω εάν το γνωρίζετε εσείς, εγώ θα το μάθω σε λίγο, όταν οι εταιρείες και οι μετοχές έρθουν στον όμιλό μας, για το εάν υπάρχει στρατηγικό πλάνο και επιχειρηματικό πλάνο.

Αυτό το πλάνο θέτει κάποιους στόχους είτε αυτοί είναι στόχοι ανάπτυξης είτε είναι στόχοι εξορθολογισμού. Είναι προφανές και το ξέρουμε όλοι ό,τι κάποιες εταιρείες είναι ελλειμματικές. Εκεί λοιπόν θα πρέπει να έρθουν οι εταιρείες, όχι εμείς. Οι εταιρείες, οι εταιρείες έχουν την ευθύνη, οι εταιρείες διοικούν και εμείς αξιολογούμε. Θα πρέπει να έρθουν λοιπόν με κάποια σχέδια αναδιάρθρωσης, ούτως ώστε να γίνονται πιο αποτελεσματικές, να μειώσουν τα ελλείμματα τους, να μπορέσουν να προσφέρουν υπηρεσίες, οι οποίες είναι στο επίπεδο που ζητάει και ο ελληνικός λαός, αλλά και πληρώνει ο Έλληνας φορολογούμενος.

Για τις υπόλοιπες εταιρείες, οι οποίες μπορούν να κάνουν καινούργια πράγματα, ξανά περιμένουμε το επιχειρηματικό τους πλάνο και ξέρετε είναι πολλοί οι πυλώνες μιας εταιρείας για να πετύχει, το πρώτο και κυριότερο είναι το ανθρώπινο δυναμικό της. Θα πρέπει να αξιοποιήσουν οι εταιρείες, να ενδυναμώσουν και να εκπαιδεύσουν το ανθρώπινο δυναμικό τους. Πρέπει να φέρουν καινούργιες τεχνολογίες. Μιλάμε για digital economy και οι περισσότερες εταιρείες σε αυτή τη στιγμή δεν βρίσκονται εκεί. Πώς θα εξυπηρετήσεις τον πολίτη, όταν δεν χρησιμοποιείς σύγχρονα εργαλεία για να μπορέσεις να τον ενημερώσεις για να έχει σωστή ενημέρωση και να μπορεί να αξιολογεί για το πώς θα αγοράσει ή θα πάρει τις υπηρεσίες από αυτές τις εταιρείες;

Μιλάμε επίσης για εφοδιαστική αλυσίδα. Μεγάλος εξορθολογισμός μπορεί να γίνει μέσω της εφοδιαστικής αλυσίδας. Μιλάμε για στρατηγικές συνεργασίες. Μιλάμε για διασφάλιση εσόδων. Πολλές από αυτές τις εταιρείες δεν μπορούν αυτή τη στιγμή να πληρωθούν για τις υπηρεσίες που προσφέρουν και άρα, λοιπόν, είναι πάρα πολλοί παράμετροι που θα πρέπει οι διοικήσεις αυτών των εταιρειών να έρθουν αφενός με ένα στρατηγικό σχεδιασμό και αφετέρου με ένα επιχειρησιακό πλάνο για το πως αυτό, όχι σε μια βδομάδα, ούτε σε ένα μήνα, σε 2, 3, 4, 5 χρόνια θα φτάσει στο επίπεδο που θέλουμε και θα είναι σε ένα επίπεδο που θα συνάδει με τις ευρωπαϊκές πρακτικές, προφανώς, λαμβάνοντας υπόψη και την ελληνική πραγματικότητα και τις συνθήκες αγοράς στην ελληνική πραγματικότητα, αλλά και τις συνθήκες της οικονομίας.

Το στρατηγικό πλάνο θα έρθει προς το τέλος του χρόνου και θα έχει το στρατηγικό πλάνο για την ΕΔΗΣ και το στρατηγικό πλάνο για την ΕΤΑΔ. Κάτι το οποίο είναι πάρα πολύ σημαντικό για την ΕΔΗΣ και δεν το αναφέραμε. Το ανέφερε ο Πρόεδρος, ο μηχανισμός συντονισμού. Η ΕΔΗΣ έχει μέσα τις δημόσιες επιχειρήσεις. Αυτό παραμένει στην καρδιά της Ευρωπαϊκής Ένωσης, δηλαδή, ότι αυτές οι δημόσιες επιχειρήσεις πρέπει να παρέχουν, έχουν ειδική υποχρέωση να παρέχουν υπηρεσίες γενικού οικονομικού συμφέροντος. Συνεχίζουν να παρέχουν αυτές τις υπηρεσίες, απλά το καινούργιο πλαίσιο τώρα θέτει κανόνες διαφάνειας με τις υποχρεώσεις και του κράτους που αναθέτει αυτές τις υπηρεσίες σε αυτές τις εταιρείες, αλλά και των εταιρειών αυτών να παρέχουν υπηρεσίες στην ποιότητα που πρέπει και με το κόστος που πρέπει.

Άρα, για πρώτη φορά τίθενται κανόνες και πλαίσιο για το πώς θα γίνει αυτό το πράγμα. Το κράτος πρέπει να αποζημιώνει τις εταιρείες για αυτές τις υπηρεσίες, αλλά και οι εταιρείες αυτές θα πρέπει να έχουν διαφανή κοστολογικά στοιχεία και να βελτιώνουν συνεχώς τις υπηρεσίες τους προς τον Έλληνα πολίτη.

KΩΝΣΤΑΝΤΙΝΟΣ ΧΑΤΖΗΔΑΚΗΣ: Όχι για πρώτη φορά.

ΟΥΡΑΝΙΑ ΑΙΚΑΤΕΡΙΝΑΡΗ (Διευθύνουσα Σύμβουλος της Ελληνικής Εταιρείας Συμμετοχών και Περιουσίας Α.Ε.): Με συγχωρείτε, ναι, δεν εννόησα κάτι, εννοώ ως καταγραφή. Με συγχωρείτε, γιατί ο νόμος λέει ότι αυτό καταγράφεται, το ονομάζει performance contract ή συμβόλαιο απόδοσης, το απόδοσης δεν ξέρω αν μεταφέρετε σωστά ως έννοια, είναι ένα συμβόλαιο απόδοσης. Όπως επίσης και αυτές οι εταιρείες θα έχουν μια ας το πούμε σύμβαση υποχρεώσεων σε ό,τι αφορά την στρατηγική και την επιχειρηματική τους απόδοση.

ΧΡΗΣΤΟΣ ΣΤΑΪΚΟΥΡΑΣ: Εδώ βλέπω ότι θα πάρετε το 1% των μετοχών του ΟΤΕ, αυτό υπολείπεται, εκεί δεν μπορείτε να κάνετε στρατηγική.

ΟΥΡΑΝΙΑ ΑΙΚΑΤΕΡΙΝΑΡΗ (Διευθύνουσα Σύμβουλος της Ελληνικής Εταιρείας Συμμετοχών και Περιουσίας Α.Ε.): Δεν μίλησα για τον ΟΤΕ, δεν είναι …

ΧΡΗΣΤΟΣ ΣΤΑΪΚΟΥΡΑΣ: Είναι στο TMU, άρα ουσιαστικά πάει στην ΕΔΗΣ.

ΟΥΡΑΝΙΑ ΑΙΚΑΤΕΡΙΝΑΡΗ (Διευθύνουσα Σύμβουλος της Ελληνικής Εταιρείας Συμμετοχών και Περιουσίας Α.Ε.) Με συγχωρείτε, να το διευκρινίσω, κάποιες εταιρείες στην ΕΔΗΣ. Η ΕΔΗΣ έχει διαφορετικές εταιρείες που καλύπτουν διαφορετικούς κλάδους. Όλες αυτές οι εταιρείες δεν είναι απαραίτητο ότι παρέχουν δημόσιες υπηρεσίες, κάποιες από αυτές τις εταιρείες, στην οποία και η ΕΔΗΣ, είναι μέτοχος μειοψηφίας, ξεκάθαρα. Σε αυτές λοιπόν τις εταιρείες που δεν έχει δικαίωμα στη διοίκηση, εκεί απλά, ως μέτοχος παίρνει το μέρισμα που της αναλογεί για τη συμμετοχές που έχει και το ποσοστό στο μετοχικό κεφάλαιο.

ΧΡΗΣΤΟΣ ΣΤΑΪΚΟΥΡΑΣ: Τι κάνει για το 1%;

ΟΥΡΑΝΙΑ ΑΙΚΑΤΕΡΙΝΑΡΗ (Διευθύνουσα Σύμβουλος της Ελληνικής Εταιρείας Συμμετοχών και Περιουσίας Α.Ε.): Μα, όταν είναι κάποιος μέτοχος μειοψηφίας, απλά λαμβάνει το μέρισμα για το 1%, είναι προφανές αυτό, δεν νομίζω ότι μπορεί να αλλάξει. Ξέρετε, όταν μια εταιρεία είναι εισηγμένη, ο μέτοχος πηγαίνει με τα δικαιώματα ψήφων που έχει στη Γενική Συνέλευση, αλλά με το ποσοστό που έχει.

ΜΑΚΗΣ ΜΠΑΛΑΟΥΡΑΣ: Απλώς μέτοχος, σύμφωνα με το ποσοστό του.

ΧΡΗΣΤΟΣ ΣΤΑΪΚΟΥΡΑΣ: Τότε γιατί μεταβιβάζεται στην ΕΔΗΣ το 1%;

ΟΥΡΑΝΙΑ ΑΙΚΑΤΕΡΙΝΑΡΗ (Διευθύνουσα Σύμβουλος της Ελληνικής Εταιρείας Συμμετοχών και Περιουσίας Α.Ε.): Κοιτάξτε, κάποιες συμμετοχές που είναι μειοψηφικές μεταβιβάζουν, γιατί από αυτές τις συμμετοχές θα υπάρχουν έσοδα μέσω μερισμάτων.

ΧΡΗΣΤΟΣ ΣΤΑΪΚΟΥΡΑΣ: *Ομιλεί μη ακουώμενος*.

ΟΥΡΑΝΙΑ ΑΙΚΑΤΕΡΙΝΑΡΗ (Διευθύνουσα Σύμβουλος της Ελληνικής Εταιρείας Συμμετοχών και Περιουσίας Α.Ε.): Η επιλογή των εταιρειών και των ποσοστών…εμείς έχουμε ένα χαρτοφυλάκιο αυτή τη στιγμή και σας εξηγώ όπως το αντιλαμβάνομαι. Υπάρχουν κάποιες εταιρίες που η ΕΔΗΣ ή ας το πούμε η Ελληνική Εταιρία Συμμετοχών είναι μέτοχος μειοψηφίας, υπάρχουν κάποιες άλλες εταιρείες που υπάρχει μεικτή ιδιοκτησία, όπως για παράδειγμα η ΕΤΒΑ ΒΙΠΕ, το Ελευθέριος Βενιζέλος, όπου εκεί υπάρχει και η ιδιωτική συμμετοχή και εμείς θα έχουμε το 25% και υπάρχουν και εταιρείες, τις οποίες η ΕΔΗΣ και εμμέσως η Ελληνική Εταιρεία Συμμετοχών και Περιουσίας είναι κατά 100% μέτοχος.

Άλλες εταιρείες έχουν προοπτικές, άλλες εταιρείες χρειάζονται μετά αναδιάρθρωση και ενίσχυση της απολεσματικότητάς τους. Αυτά σε ό,τι αφορά την ΕΔΗΣ, δεν ξέρω αν υπάρχουν κάποιες άλλες ερωτήσεις.

Επίσης, σε θέματα ανακεφαλαιοποίησης που τέθηκε η ερώτηση και θέματα ανακεφαλαιοποίησης και θέματα αλλαγής κανονισμού, ο κανονισμός είναι πάρα πολύ σημαντικός. Ο εσωτερικός κανονισμός θέτει πάρα πολύ σημαντικά θέματα και νομίζω ότι είναι η καρδιά του όλου εγχειρήματος. Οτιδήποτε λοιπόν τροποποιεί τον εσωτερικό κανονισμό ή δυνατότητα αύξησης μετοχικού κεφαλαίου ή δυνατότητα οποιασδήποτε άλλης δημιουργίας θυγατρικής, ή συγχώνευση θυγατρικών και τα λοιπά, είναι αποφάσεις που αφορούν τη Γενική Συνέλευση της Ελληνικής Εταιρείας Συμμετοχών και Περιουσίας και η Γενική Συνέλευση της είναι το Κράτος, είναι το Ελληνικό Δημόσιο, όπως εκπροσωπείται από τον Υπουργό Οικονομικών.

ΚΩΝΣΤΑΝΤΙΝΟΣ (ΚΩΣΤΗΣ) ΧΑΤΖΗΔΑΚΗΣ: Ο Κανονισμός έχει κοινοποιηθεί; *(Ομιλεί εκτός μικροφώνου)*

ΟΥΡΑΝΙΑ ΑΙΚΑΤΕΡΙΝΑΡΗ (Διευθύνουσα Σύμβουλος της Ελληνικής Εταιρείας Συμμετοχών της Περιουσίας Α.Ε.): Ο εσωτερικός Κανονισμός στο μεγαλύτερο μέρος του, ναι, έχει κοινοποιηθεί.

ΚΩΝΣΤΑΝΤΙΝΟΣ (ΚΩΣΤΗΣ) ΧΑΤΖΗΔΑΚΗΣ: *(Ομιλεί εκτός μικροφώνου)*

ΟΥΡΑΝΙΑ ΑΙΚΑΤΕΡΙΝΑΡΗ (Διευθύνουσα Σύμβουλος της Ελληνικής Εταιρείας Συμμετοχών της Περιουσίας Α.Ε.): Αυτό δεν το γνωρίζω.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Προφανώς, θα δημοσιοποιηθεί, αφού είναι όλα στη διαφάνεια.

ΚΩΝΣΤΑΝΤΙΝΟΣ (ΚΩΣΤΗΣ) ΧΑΤΖΗΔΑΚΗΣ: Εσείς το λέτε αυτό, κύριε Πρόεδρε, δεν είναι σαφή τα πράγματα. Δεν κάνω τυχαίες ερωτήσεις, κάτι ξέρω.

ΟΥΡΑΝΙΑ ΑΙΚΑΤΕΡΙΝΑΡΗ (Διευθύνουσα Σύμβουλος της Ελληνικής Εταιρείας Συμμετοχών της Περιουσίας Α.Ε.): Με συγχωρείτε.

Ο εσωτερικός Κανονισμός θα κατατεθεί στο ΓΕΜΗ στα τμήματα που τον αφορούν. εις ολόκληρον δεν ξέρω πώς θα κατατεθεί.

ΓΕΩΡΓΙΟΣ ΔΙΑΜΑΝΤΟΠΟΥΛΟΣ (Πρόεδρος της Ελληνικής Εταιρείας Συμμετοχών και Περιουσίας): Έχει ήδη κατατεθεί στο ΓΕΜΗ. *(Ομιλεί εκτός μικροφώνου)*

ΟΥΡΑΝΙΑ ΑΙΚΑΤΕΡΙΝΑΡΗ (Διευθύνουσα Σύμβουλος και Μέλος Δ.Σ. της Ελληνικής Εταιρείας Συμμετοχών της Περιουσίας Α.Ε.): Ο εσωτερικός Κανονισμός εις ολόκληρον;

Έχει κατατεθεί στο εις ολόκληρον στο ΓΕΜΗ.

Όσον αφορά τις μετοχές της εταιρίας και των θυγατρικών τους είναι εκτός συναλλαγής, το γράφει ο νόμος στο άρθρο 187. Νομίζω ότι μιλήσαμε για τα έσοδα.

Όσον αφορά την επαναμεταβίβαση, επίσης, ο νόμος ορίζει ότι «υπάρχει δυνατότητα επαναμεταβίβασης στο ελληνικό δημόσιο άνευ ανταλλάγματος περιουσιακών στοιχείων, τα οποία μεταβιβάστηκαν στην εταιρία ή στις άμεσες θυγατρικές της».

ΚΩΝΣΤΑΝΤΙΝΟΣ (ΚΩΣΤΗΣ) ΧΑΤΖΗΔΑΚΗΣ: Συγγνώμη, μπερδεύτηκα. Τελείως διευκρινιστικά. Μας είπατε, κυρία Αικατερινάρη, ο Κανονισμός δεν έχει τελειώσει και μετά μας είπατε και έχει κατατεθεί στο ΓΕΜΗ.

Τι κατατέθηκε, αφού δεν έχει τελειώσει;

ΟΥΡΑΝΙΑ ΑΙΚΑΤΕΡΙΝΑΡΗ (Διευθύνουσα Σύμβουλος της Ελληνικής Εταιρείας Συμμετοχών της Περιουσίας Α.Ε.): Τα κεφάλαια του Κανονισμού, τα οποία έχουν ολοκληρωθεί, έχουν κατατεθεί στο ΓΕΜΗ. Αυτό.

ΚΩΝΣΤΑΝΤΙΝΟΣ (ΚΩΣΤΗΣ) ΧΑΤΖΗΔΑΚΗΣ: *(Ομιλεί εκτός μικροφώνου)*

ΓΕΩΡΓΙΟΣ ΔΙΑΜΑΝΤΟΠΟΥΛΟΣ (Πρόεδρος της Ελληνικής Εταιρείας Συμμετοχών και Περιουσίας): Μου επιτρέπετε;

Υπάρχουν δύο κεφάλαια: η επενδυτική πολιτική και η πολιτική μερισμάτων. Όλος ο υπόλοιπος Κανονισμός έχει ολοκληρωθεί και έχει κατατεθεί. Μένουν αυτά τα δύο κεφάλαια, τα οποία περιμένουμε αυτές τις μέρες.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Ωραία, έγινε σαφές.

Κύριε Κουτσούκο, τι θα θέλετε;

ΙΩΑΝΝΗΣ ΚΟΥΤΣΟΥΚΟΣ: Κύριε Πρόεδρε, έχουμε ένα θέμα τάξης και θέλω τον λόγο.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Κύριε Σταμάτη, τι θα θέλατε;

ΔΗΜΗΤΡΙΟΣ ΣΤΑΜΑΤΗΣ: Κύριε Πρόεδρε, έχουμε ορισμένες απορίες και είπαμε ότι θα δευτερολογήσουμε.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Δεν είπαμε αυτό το πράγμα. Όχι, δεν είπα εγώ δευτερολογία.

Καταρχάς, εγώ είπα και κανένας άλλος, εγώ εκπροσωπώ το Σώμα, ότι θα πάμε σε μία συζήτηση που θα τελειώσουν οι ομιλητές και θα απαντήσουν ο Πρόεδρος και η Διευθύνουσα Σύμβουλος και ότι θα κάνουμε μία ολοκληρωμένη συζήτηση μετά από έξι μήνες. Αυτό είπαμε. Δεν είπαμε για δευτερολογία;

ΔΗΜΗΤΡΙΟΣ ΣΤΑΜΑΤΗΣ: Κύριε Πρόεδρε, όταν θέτουμε ερωτήματα και δεν απαντώνται, τι συζήτηση κάναμε;

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Σήμερα, τέθηκαν δεκάδες ερωτήματα και πήραμε τις απαντήσεις.

ΔΗΜΗΤΡΙΟΣ ΣΤΑΜΑΤΗΣ: Όχι, δεν πήραμε. Εγώ σε δύο ερωτήσεις δεν πήρα απάντηση.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Εσείς μπορεί να μην καλυφθήκατε, αυτό είναι άλλο θέμα. Ο καθένας από μας μπορεί να μην καλύφθηκε, αλλά τι να κάνουμε, αυτή είναι η συζήτηση.

Κύριε Κουτσούκο, ποιο είναι το θέμα τάξης;

ΙΩΑΝΝΗΣ ΚΟΥΤΣΟΥΚΟΣ: Κύριε Πρόεδρε, κατάλαβα την πρότασή σας και συμφωνώ, καθώς σήμερα είτε από σκοπιμότητα είτε από ανεντιμότητα ο Πρόεδρος και η Διευθύνουσα Σύμβουλος, δεν φωτίσανε την Επιτροπή μας και ούτε πρόκειται να απαντήσουν, γιατί δεν θέλουν να απαντήσουν. Ποιο είναι το θέμα τάξης;

Το θέμα τάξης είναι να μη νομίζει ο κ. Πρόεδρος, η κυρία Διευθύνουσα Σύμβουλος, ότι έχουμε κάτι προσωπικό μαζί τους. Μπορεί στον ιδιωτικό τομέα να έπαιρναν πολύ περισσότερα, ίσως και λιγότερα απ' ό,τι τους αξίζουν, γιατί ξέρω από το βιογραφικά που μας έδωσαν, ότι έχετε κάνει πρωταθλήτρια την KRAFT, όμως, από την ώρα που αναλάβατε ένα αξίωμα, το οποίο είναι δημόσιο, είσαστε υποχρεωμένοι με βάση το άρθρο 202 του νόμου να απαντήσετε και εμείς θα κρίνουμε και ο ελληνικός λαός θα κρίνει, αν είναι πολλά ή λίγα αυτά που παίρνετε, αλλά πρέπει να απαντήσετε.

Το θέμα της τάξης αφορά εσάς προσωπικά, κύριε Πρόεδρε και το σύνολο της Επιτροπής. Αυτό είπα.

ΠΟΛΛΟΙ ΒΟΥΛΕΥΤΕΣ: *Ομιλούν εκτός μικροφώνου.*

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Τον λόγο έχει ο κ. Σταμάτης.

ΔΗΜΗΤΡΙΟΣ ΣΤΑΜΑΤΗΣ: Κύριε Πρόεδρε και κύρια Διευθύνουσα Σύμβουλε, εγώ δέχομαι ότι δεν είσαστε ακόμη έτοιμοι να απαντήσετε σε όλο το εύρος των ερωτήσεων. Το καταλαβαίνω, όμως, θα ήθελα να σας πω, ότι ετέθησαν δύο ερωτήματα, τουλάχιστον, τα οποία θα έπρεπε να απαντηθούν και το ένα έχει να κάνει με τον κ. Πρόεδρο.

Κύριε Πρόεδρε, αυτό που κάνατε, σας βάζω το ελαφρυντικό της άγνοιας του χώρου, αλλά ήταν πάρα πολύ προσβλητικό, γιατί εδώ είναι η Βουλή, μπορεί να είναι τμήμα της Βουλής, αλλά είναι η Βουλή. Όταν εσείς καταφρονητικά λέτε, ότι «όποιος θέλει ας έρθει έξω να του πω», εδώ δεν συζητάμε οικογενειακές και προσωπικές υποθέσεις. Είσαστε υποχρεωμένος να το πείτε, δεν έχουμε κάτι κρυφό από τον ελληνικό λαό. Αυτό που συστήθηκε, δεν είναι κάποια συμμορία, είναι ένα επίσημο κρατικό όργανο. Πρέπει να το αναθεωρήσετε τώρα και να μην φύγουμε με αυτήν την άποψη. Θέλουμε μία απάντηση επ’ αυτού.

Στην κυρία Αικατερινάρη, έθεσα ένα ερώτημα που έχει σχέση με το δικό μου φόβο, ότι αυτό μπορεί να αποτελέσει αντικείμενο πτωχευτικής περιουσίας και ποιες άμυνες διαθέτετε εσείς ή ποιες άμυνες διαθέτουμε εμείς σαν κράτος για να αμυνθούμε, εάν οψέποτε και απευχόμαστε να συμβεί και να γίνει εκτέλεση απόφασης ξένων δικαστηρίων, για να μην επεκτεινόμαστε περισσότερο.

Εδώ θέλουμε μια απάντηση, πως αμύνεται το ελληνικό κράτος;

Θα σας έλεγα, κλείνοντας, ότι είδα έναν ενθουσιασμό σε αυτό που κάνετε. Αυτό δεν είναι κακό, είναι καλό, αλλά αν βλέπατε τις ημέρες που παραδίδονται, όταν πηγαίνουν και γίνεται ανάληψη καθηκόντων των ΔΕΚΟ, των οργανισμών ενώπιον των Γενικών Γραμματέων και των Υπουργών, αυτά τα ίδια λένε, ότι «θα κάνουμε αυτό το πλάνο, θα κάνουμε εκείνο το πλάνο, θα κάνουμε εκεί, θα διορθώσουμε κ.λπ.». Αυτό, όμως, που έχετε στα χέρια σας έχει σχέση με την καθημερινή ζωή των πολιτών, π.χ. το να μην μπαίνει μέσα μία επιχείρηση μεταφορών είναι συνάρτηση πολλών παραγόντων και μία λύση είναι να αυξάνουμε το εισιτήριο, μία άλλη είναι ότι παίρνω κάποια άλλα μέτρα.

Εσείς τι δυνατότητες και αρμοδιότητες έχετε επ’ αυτού σε θυγατρική σας εταιρεία την οποία εσείς είσαστε holding;

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Κύριε Σταμάτη, νομίζω ότι έγινε σαφές και στην πρωτολογία σας, το είπαν και άλλοι συνάδελφοί. Τον λόγο έχει η κυρία Αικατερινάρη.

ΟΥΡΑΝΙΑ ΑΙΚΑΤΕΡΙΝΑΡΗ (Διευθύνουσα Σύμβουλος της Ελληνικής Εταιρείας Συμμετοχών της Περιουσίας Α.Ε.): Σε ό,τι αφορά τις εταιρείες της Ε.ΔΗ.Σ., αυτός ο μηχανισμός συντονισμού που προανέφερα, προσδιορίζει αυτά τα θέματα. Δηλαδή, το πώς υπάρχει συνεργασία μεταξύ των εταιρειών των δημοσίων επιχειρήσεων της ΕΔΗΣ, της ΕΣΥΠ, που είμαστε εμείς και του δημόσιου τομέα, δηλαδή των Υπουργείων και των αρμόδιων Υπουργείων, γενικότερα για θέματα που αφορούν υπηρεσίες κοινού ενδιαφέροντος ή όπως λέγονται υπηρεσίες γενικού οικονομικού συμφέροντος.

Άρα, αυτά τα πράγματα προσδιορίζονται στο μηχανισμό συντονισμού και σε ό,τι αφορά συγκεκριμένες υπηρεσίες που έχουν συγκεκριμένες ιδιαιτερότητες, π.χ. τιμολογιακή πολιτική για ευπαθείς ομάδες, τιμολογιακή πολιτική για τα νησιά μέσω των ΥΚΩ κ.λπ..

Σε οτιδήποτε άλλο είναι καθαρά αμιγώς εμπορική η δραστηριότητα μιας επιχείρησης και δεν αφορά κοινωνικές υπηρεσίες, αυτό είναι στην απόλυτη αρμοδιότητα των διοικητικών συμβουλίων αυτών των εταιρειών να αποφασίσουν πως θέλουν να αξιοποιήσουν και να προχωρήσουν με τις λειτουργίες τους.

Άρα, τα θέματα κοινωνικής πολιτικής και τα θέματα, τα οποία αφορούν τέτοιου είδους υπηρεσίες προδιαγράφονται στο μηχανισμό συντονισμού.

ΧΡΗΣΤΟΣ ΣΤΑΪΚΟΥΡΑΣ: Δεν θα μας πείτε ούτε εσείς για τις απολαβές; Πόσα είναι; Πείτε μας για τα ποσά; *(ομιλεί εκτός μικροφώνου)*

ΟΥΡΑΝΙΑ ΑΙΚΑΤΕΡΙΝΑΡΗ (Διευθύνουσα Σύμβουλος της Ελληνικής Εταιρείας Συμμετοχών της Περιουσίας Α.Ε.): Εγώ μπορώ να σας πω, ότι οι απολαβές είναι από ανεξάρτητο όργανο, έχουν γίνει με βάση τις έρευνες της αγοράς, είναι στα επίπεδα που αυτή τη στιγμή κάποιος, ο οποίος έχει αυτήν την αρμοδιότητα. Προαναφέραμε ένα παράδειγμα πριν.

Νομίζω ότι δεν ξέρω αν έχει σημασία να πει κανείς το ποσό.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Κύριε Σταμάτη, θα προχωρήσουμε και σε αυτό. Θα προχωρήσουμε, κύριε Σταϊκούρα.

ΔΗΜΗΤΡΙΟΣ ΣΤΑΜΑΤΗΣ: (*ομιλεί εκτός μικροφώνου*)

ΟΥΡΑΝΙΑ ΑΙΚΑΤΕΡΙΝΑΡΗ (Διευθύνουσα Σύμβουλος της Ελληνικής Εταιρείας Συμμετοχών Α.Ε.): Κοιτάξτε…

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Κύριε Σταμάτη, σας παρακαλώ.

Προχωρήστε, κυρία Αικατερινάρη.

ΟΥΡΑΝΙΑ ΑΙΚΑΤΕΡΙΝΑΡΗ (Διευθύνουσα Σύμβουλος της Ελληνικής Εταιρείας Συμμετοχών Α.Ε.): Αν δεν υπάρχει άλλη ερώτηση, να τελειώσω με αυτό, ότι σε έναν όμιλο προφανώς οι αμοιβές είναι στα επίπεδα που είναι σε έναν όμιλο. Άρα, όπως προαναφέρεται, όταν το Ταμείο Χρηματοπιστωτικής Σταθερότητας έχει κάποιες συγκεκριμένες αμοιβές, άρα και οι δικές μας είναι σε παρόμοιο επίπεδο.

ΔΗΜΗΤΡΙΟΣ ΣΤΑΜΑΤΗΣ: Μπορεί αύριο να υπάρξει ένα δημοσίευμα ότι παίρνετε 500 εκατομμύρια…

ΧΡΗΣΤΟΣ ΣΤΑΪΚΟΥΡΑΣ: (*ομιλεί εκτός μικροφώνου*)

ΟΥΡΑΝΙΑ ΑΙΚΑΤΕΡΙΝΑΡΗ (Διευθύνουσα Σύμβουλος της Ελληνικής Εταιρείας Συμμετοχών Α.Ε.): Όχι, μα δεν υπάρχει τέτοια περίπτωση.

ΔΗΜΗΤΡΙΟΣ ΣΤΑΜΑΤΗΣ: Ο Πρόεδρος το προσδιόρισε ως το ένα πέμπτο της αμοιβής που θα έπαιρνε, αν ήταν στην Ιαπωνία.

ΓΕΩΡΓΙΟΣ ΔΙΑΜΑΝΤΟΠΟΥΛΟΣ (Πρόεδρος του Δ.Σ. της Ελληνικής Εταιρείας Συμμετοχών Α.Ε.): Όχι, στην Ελλάδα.

ΔΗΜΗΤΡΙΟΣ ΣΤΑΜΑΤΗΣ: (*ομιλεί εκτός μικροφώνου*) … με γιεν θα πληρωθείτε; Με δολάρια;

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Κύριε Σταμάτη, σας παρακαλώ.

ΧΡΗΣΤΟΣ ΣΤΑΪΚΟΥΡΑΣ: (*ομιλεί εκτός μικροφώνου*)

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Σας παρακαλώ, κύριε Σταϊκούρα.

Κύριε Πρόεδρε, παρακαλώ πολύ να αναφέρετε το ποσό της αμοιβής σας.

ΓΕΩΡΓΙΟΣ ΔΙΑΜΑΝΤΟΠΟΥΛΟΣ (Πρόεδρος του Δ.Σ. της Ελληνικής Εταιρείας Συμμετοχών Α.Ε.): Η αμοιβή μου είναι 75.000 το χρόνο μικτά, συν κάποιο ποσό για τις συνεδριάσεις του Διοικητικού Συμβουλίου. Σας κάλυψα;

ΟΥΡΑΝΙΑ ΑΙΚΑΤΕΡΙΝΑΡΗ (Διευθύνουσα Σύμβουλος της Ελληνικής Εταιρείας Συμμετοχών Α.Ε.): Και εμένα είναι στις αμοιβές που αναφέρατε προηγουμένως, 270.000 ευρώ.

ΔΗΜΗΤΡΙΟΣ ΣΤΑΜΑΤΗΣ: (*ομιλεί* *εκτός μικροφώνου*) Δεν μου απαντήσατε πώς προστατεύεται το Δημόσιο, η περιουσία του …

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Ωραία, τα είπατε, τα είπατε τα επιχειρήματα, κύριε Σταμάτη.

Έχετε απάντηση να δώσετε, κυρία Αικατερινάρη;

ΟΥΡΑΝΙΑ ΑΙΚΑΤΕΡΙΝΑΡΗ (Διευθύνουσα Σύμβουλος της Ελληνικής Εταιρείας Συμμετοχών Α.Ε.): Εγώ σας διάβασα την παράγραφο, όπως την αντιλαμβάνομαι εγώ. Από εκεί και πέρα, περισσότερες νομικές γνώσεις, δεν έχω για να σας καλύψω. Αν θέλετε μπορώ να επανέλθω σε αυτό. Απλά σας διάβασα την παράγραφο που αφορά το άνευ συναλλαγής για τις συμμετοχές.

ΔΗΜΗΤΡΙΟΣ ΣΤΑΜΑΤΗΣ: (*ομιλεί* *εκτός μικροφώνου*)

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Κύριε Σταμάτη, νομίζω ότι είναι σαφής η Διευθύνουσα.

Σας ευχαριστώ πολύ για την παρουσία σας εδώ και εύχομαι, όπως εύχονται και όλοι συνάδελφοι την καλή επιτυχία σας και να είστε σιδεροκέφαλοι, γιατί θα αντιμετωπίσετε πολλά προβλήματα. Λύεταιη η συνεδρίαση.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Χρήστος Αντωνίου, Ευαγγελία (Βάλια) Βαγιωνάκη, Γιώργος Δημαράς, Χρήστος Μαντάς, Μάκης Μπαλαούρας, Κώστας Παυλίδης, Αναστάσιος Πρατσόλης, Νίκος Συρμαλένιος, Χρήστος Σταϊκούρας, Δημήτριος Σταμάτης, Γεώργιος Στύλιος, Κωνσταντίνος Χατζηδάκης και Ιωάννης Κουτσούκος.

Τέλος και περί ώρα 17.10΄ λύθηκε η συνεδρίαση.

Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ

ΜΑΚΗΣ ΜΠΑΛΑΟΥΡΑΣ ΔΗΜΗΤΡΙΟΣ ΜΑΡΔΑΣ